text:
መጽሓፍ ቅዱስ ንህይወትካ ሕጂ እውን ይልውጦዶ ኣሎ፧
“ንኣእምሮኹም ብምሕዳስ ተለወጡ።”—ሮሜ 12:2።
መዝሙር፦ 29, 52
1-3. (ሀ) ድሕሪ ጥምቀትና እንታይ ዓይነት ለውጢ ኪኸብደና ዚኽእል፧ (ለ) ዕቤት ምግባር ካብ እተጸበናዮ ንላዕሊ ኸቢድ ምስ ዚኸውን፡ እንታይ ሕቶታት ክንሓትት ንኽእል፧ (ኣብ መእተዊ ዘሎ ስእልታት ርአ።)
ኬቨን [1] ሓቂ ምስ ተማህረ፡ ልዕሊ ዅሉ ምስ የሆዋ ጥብቂ ርክብ ኬማዕብል ደለየ። ኰይኑ ግና፡ ንሓያሎ ዓመታት ይጣላዕን ሽጋራ የትክኽን ብዙሕ መስተ ይሰትን ሓሽሽ ይወስድን ነይሩ እዩ። ስምረት ኣምላኽ ንምርካብ፡ ነቲ ዘይቅዱስ ጽሑፋዊ ልምድታት ኪሓድጎ ነበሮ። ኣብ የሆዋን ኣብቲ ቓሉ ንምልዋጥ ዘለዎ ሓይልን ብምጽጋዕ ከኣ ከምኡ ኺገብር ከኣለ።—እብ. 4:12።
2 እሞኸ ኬቨን ድሕሪ ጥምቀቱ ኣብ ህይወቱ ለውጥታት ምግባር ኣቋሪጹዶ፧ ክርስትያናዊ ባህርያት ንምምዕባልን ባህርያቱ ንምምሕያሽን ገና ኺዓዪ ስለ ዝነበሮ፡ ነቲ ለውጢ ኣየቋረጾን። (ኤፌ. 4:31, 32) ንኣብነት፡ ቍጥዓኡ ምቍጽጻር ከቢድዎ ነይሩ እዩ። “ቍጥዓይ ምቍጽጻር፡ ዝጸንሐ ኣመላተይ ካብ ምቍራጽ ንላዕሊ ኸቢዱኒ እዩ” ኢሉ ተኣሚኑ እዩ። ይኹን እምበር፡ ኬቨን ብልባዊ ጸሎትን ብጽዑቕ መጽናዕቲ መጽሓፍ ቅዱስን ተሓጊዙ ነቲ ለውጥታት እቲ ኺገብሮ ኽኢሉ እዩ።
3 መብዛሕትና ህይወትና ምስ መሰረታዊ ብቕዓታት መጽሓፍ ቅዱስ ንምስምማዕ፡ ከም ኬቨን ቅድሚ ጥምቀት ዓበይቲ ለውጥታት ጌርና ኢና። ድሕሪ ጥምቀት ከኣ፡ ንኣምላኽን ንክርስቶስን ብዝያዳ ምእንቲ ኽንመስሎም፡ ብቐጻሊ ንኣሽቱ ለውጥታት ክንገብር ከም ዜድልየና ኣስተውዒልና ኢና። (ኤፌ. 5:1, 2፣ 1 ጴጥ. 2:21) ንኣብነት፡ ነቐፍቲ፡ ንሰብ እንፈርህ፡ ወይ ወረኛታት ከም ዝዀንና፡ ወይ ካልእ ድኽመት ከም ዘሎና ኣስተብሂልና ንኸውን። ኣብዚ መዳያት እዚ ለውጢ ምግባር፡ ካብቲ እተጸበናዮ ንላዕሊ ኸቢድ ኰይኑዶ ረኺብናዮ፧ ከምኡ እንተ ዀይኑ፡ ‘ዓበይቲ ለውጥታት ገይረ ኸብቅዕሲ፡ ስለምንታይ እዩ ንኣሽቱ ለውጥታት ምግባር ዚኸብደኒ፧ መጽሓፍ ቅዱስ ንህይወተይ ምእንቲ ኪቕይሮ፡ ከመይ ገይረ እየ ተወሳኺ ዕቤት ክገብር ዚኽእል፧’ ኢልካ ትሓትት ንኸውን።
ኪኸውን ዚኽእል ትጽቢታት ይሃሉኻ
4. ኣብ ኵሉ እንገብሮ ዘበለ ንየሆዋ ባህ ከነብሎ ዘይንኽእል ስለምንታይ ኢና፧
4 ንሕና ንየሆዋ እንፈልጦን እነፍቅሮን ዘበልና፡ ብዅሉ ልብና ባህ ዜብሎ ነገር ኢና ኽንገብር እንደሊ። እዚ ድሌትና እዚ ሽሕ ሳዕ ይሓይል ብዘየገድስ፡ ዘይፍጹማት ብምዃንና ወትሩ ንየሆዋ ባህ ዜብሎ ነገር ክንገብር ኣይንኽእልን ኢና። ኵነታትና ምስ ኵነታት እቲ፡ “ሰናይ ክገብር ድሌት ደኣ ኣሎኒ እምበር፡ ክእለት የብለይን” ኢሉ ዝጸሓፈ ሃዋርያ ጳውሎስ ይመሳሰል እዩ።—ሮሜ 7:18፣ ያእ. 3:2።
5. ቅድሚ ምጥማቕና እንታይ ለውጥታት ኢና ጌርና፧ ግናኸ፡ ሕጂ እውን ምስ እንታይ ድኽመታት እንቃለስ፧
5 ኣባላት ክርስትያናዊት ጉባኤ ኸይንኸውን ኪዓግተና ዚኽእል ሓጥእ ተግባራት ኣወጊድና ኢና። (1 ቈረ. 6:9, 10) ኰይኑ ግና፡ ገና ዘይፍጹማት ኢና። (ቈሎ. 3:9, 10) ስለዚ፡ ድሕሪ ጥምቀት ወይ እውን ኣብ ሓቂ ነዊሕ ዓመታት ድሕሪ ምጽናሕና፡ ጌጋታት ዘይንገብር፡ ሕማቕ ባህርይ ዘይደግሰና፡ ወይ ብጌጋ ድራኸታትን ዝንባለታትን ዘይንሽገር ክንከውን ምጽባይ ዘይከውን ነገር እዩ። ገሊኡ ዝንባለታት ንነዊሕ ዓመታት ይጸንሕ እዩ።
6, 7. (ሀ) ዘይፍጹማት እኳ እንተ ዀንና፡ ፈተውቲ የሆዋ ኽንከውን ዜኽእለና እንታይ እዩ፧ (ለ) የሆዋ ይቕረ ኺብለልና ኻብ ምሕታት ክንስከፍ ዘይብልና ስለምንታይ ኢና፧
6 ዝወረስናዮ ዘይፍጽምና ነቲ ምስ የሆዋ ዘሎና ዕርክነት ኬበላሽዎ ወይ ንዕኡ ብቐጻሊ ኸይነገልግሎ ዕንቅፋት ኪዀነና የብሉን። ሕስብ እሞ ኣብሎ፦ የሆዋ ምስኡ ርክብ ክንምስርት ኪስሕበና ኸሎ፡ ብዙሕ ከም እንጋገ ይፈልጥ ነይሩ እዩ። (ዮሃ. 6:44) ንጠባያትናን ነቲ ኣብ ልብና ዘሎን ስለ ዚፈልጦ፡ ዘይፍጽምናና ዜምጽኦ እንታይ ዝንባለታት ከም ዜሸግረና ብርግጽ ይፈልጥ እዩ። ሓሓሊፍና ኸም እንእብስ እውን ይፈልጥ እዩ። እዚ ግና ምሳና ዕርክነት ንምምስራት ከም ዘይደሊ ኣይገበሮን።
7 ኣምላኽ ብፍቕሪ ተደሪኹ ኽቡር ውህበት ሂቡና፡ ማለት ነቲ ፍቑር ወዱ በጃና ኺስዋእ ፈቒዱ እዩ። (ዮሃ. 3:16) ምስ ተጋገና ኸኣ፡ እንተ ተነሲሕናን ብመሰረት እዚ ብዋጋ ዘይሽነን መሰናድዎ እዚ ይቕረታ የሆዋ እንተ ደሊናን፡ ምስኡ ዘሎና ዕርክነት ከም ዘይበላሾ እምንቶ ኸነሕድር ንኽእል ኢና። (ሮሜ 7:24, 25፣ 1 ዮሃ. 2:1, 2) እሞኸ ርኹሳት ወይ ሓጥኣን ኢና ኢልና ኻብዚ በጃ እዚ ንምጥቃም ንስከፍ ዲና፧ ኣይፋልን! ከምኡ ምግባር እሞ፡ ኣእዳውና ምስ ረስሐ፡ ብማይ ክንሕጸብ ፍቓደኛ ኸም ዘይምዃን እዩ። ብሱሩ እውን እቲ በጃ ንዚንስሑ ሓጥኣን እዩ ተዳልዩ። ሳላ እቲ በጃ ኸኣ፡ ዘይፍጹማት ክነስና ምስ የሆዋ ዕርክነት ኪህልወና ይኽእል እዩ።—1 ጢሞቴዎስ 1:15 ኣንብብ።
8. ንድኽመታትና ዕሽሽ ክንብሎ ዘይብልና ስለምንታይ ኢና፧
8 እዚ ኺብሃል ከሎ፡ ንድኽመታትና ዕሽሽ ንብሎ ማለት ኣይኰነን። ምስ የሆዋ ዘሎና ርክብ ንምምዕባል፡ ንዕኡን ንክርስቶስን ብዝያዳ ኽንመስሎምን ከምቲ ኽንኰኖ ዚደልዩና ኽንከውንን ጻዕሪ ኽንገብር ኣሎና። (መዝ. 15:1-5) ኣብ ርእሲ እዚ ድማ፡ ነቲ ዘይፍጽምና ዜምጽኦ ዝንባለታት ክንቈጻጸሮ፡ እንተ ኽኢልና እውን ከነጥፍኦ ጻዕሪ ኽንገብር ኣሎና። ኣብ ቀረባ እዋን እተጠመቕና ንኹን ወይ ኣብ ሓቂ ነዊሕ ዓመታት ዝገበርና፡ ወትሩ ‘ኽንቀንዕ’ ኣሎና።—2 ቈረ. 13:11።
9. ሓድሽ ስብእና ምልባስ ቀጻሊ መስርሕ ምዃኑ ኸመይ ጌርና ንፈልጥ፧
9 ‘ክንቀንዕን’ “ሓድሽ ስብእና” ኺህልወናን እንተ ዀይኑ፡ ቀጻሊ ጻዕሪ የድልየና እዩ። ጳውሎስ ንክርስትያናት ብጾቱ፡ “ነቲ ኸምቲ ኣቐዲሙ ዝነበረ ኣነባብራኹም ዝዀነ ብዜታልል ትምኒቱ ዚበላሾ ኣረጊት ስብእና ኽትቅንጥጡ ተማሂርኩም ኢኹም። ብኣተሓሳስባኹም ከኣ ብቐጻሊ ተሓደሱ፣ ብናይ ሓቂ ጽድቅን ተኣማንነትን ከም ፍቓድ ኣምላኽ እተፈጥረ ሓድሽ ስብእና ድማ ልበሱ” ኢሉ ኣዘኻኺርዎም እዩ። (ኤፌ. 4:22-24) እተን “ብቐጻሊ ተሓደሱ” ዚብላ ቓላት፡ እቲ ሓድሽ ስብእና ናይ ምልባስ ተግባር ቀጻሊ መስርሕ ምዃኑ ይሕብራ። ንየሆዋ ዘገልገልናሉ ንውሓት ግዜ ብዘየገድስ፡ ነቲ ሓድሽ ስብእና ዜቕውም ክርስትያናዊ ባህርያትና ብቐጻሊ ኸነማዕብልን ከነመሓይሽን ስለ እንኽእል፡ እዚ የተባብዓና እዩ። እወ፡ መጽሓፍ ቅዱስ ብቐጻሊ ንህይወትና ኪቕይሮ ይኽእል እዩ።
ኣመና ኣጸጋሚ ዝዀነ ስለምንታይ እዩ፧
10. ብመጽሓፍ ቅዱስ እናተሓገዝና ቐጻሊ ለውጢ ምእንቲ ኽንገብር እንታይ ክንገብር ኣሎና፧ እንታይ ሕቶታትከ ኽንሓትት ንኽእል፧
10 ቃል ኣምላኽ ብቐጻሊ ኪቕይረና እንተ ዀይኑ፡ ንሕና ብወገንና ኽንጋደል ኣሎና። ስለምንታይ እዩ ግና ብርቱዕ ጻዕሪ ኽንገብር ዜድልየና፧ የሆዋ ንጻዕርታትና ዚባርኾ እንተ ዀይኑ፡ ብቐሊሉ መንፈሳዊ ዕቤት ክንገብርዶ ኣይግባእን፧ ብዙሕ ከይጸዓርና ኣምላኻዊ ባህርያት ምእንቲ ኸነርኢ፡ የሆዋ ንግጉይ ዝንባለታትና ብቐሊሉ እንተ ዜጥፍኦዶ ኣይምሓሸን፧
11-13. የሆዋ፡ ድኽመታትና ንምስናፍ ጻዕሪ ኽንገብር ዚጽበየና ስለምንታይ እዩ፧
11 ብዛዕባ ዩኒቨርስ ከነስተንትን ከለና፡ የሆዋ ዓብዪ ሓይሊ ኸም ዘለዎ ንግንዘብ ኢና። ንኣብነት፡ ጸሓይ ኣብ ሓደ ኻልኢት ሓሙሽተ ሚልዮን ቶን ዚምዘን ነገር ናብ ሓይሊ ትቕይር እያ። እቲ ኻብኡ ብሃዋህው ምድርና ዚሓልፍ ንእሽቶ መጠን እኳ እንተ ዀነ፡ ኣብ ምድሪ ንዚርከብ ህይወት ዜድሊ እኹል ሙቐትን ብርሃንን ይህብ እዩ። (መዝ. 74:16፣ ኢሳ. 40:26) የሆዋ ንሰብኣውያን ኣገልገልቱ ተሓጒሱ ዜድልዮም ሓይሊ ይህቦም እዩ። (ኢሳ. 40:29) እወ፡ ኣምላኽ ንዅሉ ድኽመታትና ብዘይ ቃልሲ ኸነሰንፎ ወይ ካብ ጌጋታትና ኽንምሃር ከየድለየና ኽንነብር ዜድሊ ሓይሊ ኺህበና ይኽእል እዩ። ስለምንታይ ግና እዩ ኸምኡ ዘይገብር፧
12 የሆዋ ኣዝዩ ኽቡር ዝዀነ ናይ ምምራጽ ናጽነት ሂቡና እዩ። ፍቓድ ኣምላኽ ንምግባር ብምውሳንን ከምኡ ንምግባር ብምጽዓርን፡ ንየሆዋ ዘሎና ፍቕርን ንምሕጓሱ ዘሎና ድሌትን ኢና እነርኢ። ንልዑላውነቱ ዘሎና ደገፍ እውን ነርኢ ኢና። ሰይጣን፡ ልዑላውነት የሆዋ ቕኑዕ እንተ ዀይኑ ኣብ ሕቶ ኣእትይዎ ኣሎ። ስለዚ፡ ንልዑላውነት የሆዋ ንምድጋፍ ብፍታውና ኣበርቲዕና ምስ እንጽዕር፡ እዚ ኣብ ቅድሚ እቲ ሰናይ ዚገብረልናን ንተግባርና ዜማስወሉን ሰማያዊ ኣቦና ዓብዪ ዋጋ ኣለዎ። (እዮ. 2:3-5፣ ምሳ. 27:11) ኰይኑ ግና፡ የሆዋ ኻብቲ ዘይፍጽምናና ዜምጽኦ ዝንባለታት ምሉእ ብምሉእ ሓራ ገይሩ ኸም ዘይንቃለስ እንተ ገይሩና፡ ንልዑላውነቱ እሙናት ኢና ወይ ንድግፍ ኢና ኽንብል ኣይንኽእልን ኢና።
13 ስለዚ ድማ እዩ የሆዋ ነቲ ኣምላኻዊ ባህርያት ንምምዕባል ‘ክንጋደል’ ከም ዘሎና ዚነግርና። (2 ጴጥሮስ 1:5-7 ኣንብብ፣ ቈሎ. 3:12) ሓሳባትናን ስምዒታትናን ንምቍጽጻር ክንጽዕር ይጽበየና እዩ። (ሮሜ 8:5፣ 12:9) ኣብዚ መዳይ እዚ ናይ ሓቂ ጻዕሪ ምስ እንገብር፡ መጽሓፍ ቅዱስ ሕጂ እውን ንህይወትና ይቕይሮ ኸም ዘሎ ስለ እነስተውዕል፡ ዝያዳ ዕግበት እዩ ዚስምዓና።
ቃል ኣምላኽ ብቐጻሊ ይለውጥካ
14, 15. የሆዋ ዚፈትዎ ባህርያት ንምምዕባል እንታይ ክንገብር ንኽእል፧ (“ መጽሓፍ ቅዱስን ጸሎትን ንህይወቶም ለዊጥዎ” ዘርእስታ ሳጹን ርአ።)
14 ኣምላኻዊ ባህርያት ንምምዕባልን ንየሆዋ ባህ ንምባልን እንታይ ክንገብር ንኽእል፧ ገዛእ ርእስና ንምምሕያሽ ምውሳን ጥራይ እኹል ኣይኰነን። ቀጻሊ ጻዕሪ ኽንገብርን ትእዛዛት ኣምላኽ ክንስዕብን ኣሎና። ከመይሲ፡ ሮሜ 12:2፡ “እቲ ሰናይን ቅቡልን ፍጹምን ፍቓድ ኣምላኽ እንታይ ምዃኑ መርሚርኩም ክትፈልጡስ፡ ንኣእምሮኹም ብምሕዳስ ተለወጡ እምበር፡ ደጊም በዚ ስርዓት እዚ ኣይትቀረጹ” እያ እትብል። የሆዋ ነቲ ኸነማልኦ ዚደልየና ብቕዓታት ንምምላእ፡ ብቓሉን ብመንፈስ ቅዱሱን ኣቢሉ ፍቓዱ እንታይ ምዃኑ ኸነስተውዕልን ክንገብሮን ክንልወጥን ይሕግዘና እዩ። ገለ ኻብቲ ንሕና ብወገንና እንገብሮ ጻዕሪ ድማ፡ መዓልታዊ ንባብ መጽሓፍ ቅዱስን ብዛዕባ ቕዱሳት ጽሑፋት ምስትንታንን መንፈስ ቅዱስ ንምርካብ ዚቐርብ ጸሎትን ኪጥቀስ ይከኣል። (ሉቃ. 11:13፣ ገላ. 5:22, 23) ንመሪሕነት እቲ ናይ ኣምላኽ መንፈስ ቅዱስ ምስ እንግዛእን ኣተሓሳስባና ምስቲ ኣብ ቃል ኣምላኽ ዚርከብ ኣረኣእያ የሆዋ ምስ እነሰማምዖን፡ ኣተሓሳስባናን ቃላትናን ተግባራትናን ብዝያዳ ምስ ናይ ኣምላኽ ይሳነ እዩ። ሽዑ እውን እንተ ዀነ፡ ብገለ ድኽመትና ኸይንስነፍ ገዛእ ርስና ኽንሕሉ የድልየና እዩ።—ምሳ. 4:23።
15 ኣብ ርእሲ መዓልታዊ ንባብ መጽሓፍ ቅዱስ፡ ነቲ ዜደንቕ ባህርያት የሆዋ ንምቕዳሑ፡ ቃል ኣምላኽን ክርስትያናዊ ጽሑፋትን ከነጽንዕ ኣሎና። ገሊኦም ክርስትያናት ንገሊኡ ክርስትያናዊ ባህርያት ንምምዕባል ወይ ንገሊኡ ድኽመታት ንምስናፍ ዚሕግዝ ጥቕስታት መጽሓፍ ቅዱስን ዓንቀጻት ግምቢ ዘብዐኛን ንቕሑ!ን ምእካብ፡ ሓሓሊፍካ እውን ምምርማሩ ሓጋዚ ዀይኑ ረኺቦምዎ እዮም።
16. ቅልጡፍ ለውጢ ኽንገብር እንተ ዘይክኢልና፡ ተስፋ ኽንቈርጽ ዘይብልና ስለምንታይ ኢና፧
16 መንፈሳዊ ዕቤትካ እተጐትተ ዀይኑ እንተ ተሰሚዑካ፡ ዕቤት ግዜ ኸም ዚወስድ ክትርስዕ የብልካን። መንፈሳዊ ባህርያት ምምዕባል፡ ቀጻሊ መስርሕ እዩ። መጽሓፍ ቅዱስ ኣብ ህይወትና ብቐጻሊ ኣወንታዊ ለውጢ ምእንቲ ኼፍሪ፡ ትዕግስቲ የድልየና እዩ። ኣብ ፈለማ፡ ብመለክዒ ቕዱሳት ጽሑፋት ቅኑዕ ዘበለ ንምግባር፡ ገዛእ ርእስና ኽንግስጽ ኣሎና። ድሕሪ ግዜ ግና፡ ሓሳባትናን ተግባራትናን ምስ ናይ የሆዋ ኣምላኽ እናተሰማምዐ ስለ ዚኸይድ፡ ብኣምላኻዊ መገዲ ምሕሳብን ምግባርን እናቐለለናን እናተወሃሃደናን እዩ ዚኸይድ።—መዝ. 37:31፣ ምሳ. 23:12፣ ገላ. 5:16, 17።
ዓበይቲ ተስፋታትና ንዘክር
17. ንየሆዋ እሙናት እንተ ዄንና፡ ኣብ መጻኢ እንታይ ደስ ዜብል ነገር ኢና እንረክብ፧
17 እሙናት ኣምለኽቲ የሆዋ፡ ንዘለኣለም ንዕኡ ብፍጽምና ናይ ምግልጋል ፍሉይ መሰል ኪህልዎም እዩ። ኣብቲ ግዜ እቲ፡ ኣምላኻዊ ባህርያት ምንጽብራቕ ቃልሲ ኣይኪኸውንን እዩ፣ የግዳስ፡ ኣዝዩ ደስ ዜብል እዩ ዚኸውን። ክሳዕ ሽዑ ግና፡ ሳላ እቲ በጃ፡ ነቲ ፈቃር ኣምላኽና ኸነምልኾ ተፈቒዱልና ኣሎ። ዘይፍጹማት እኳ እንተ ዀንና፡ ክንልወጥ እንተ ጽዒርናን ነቲ ብቓሉ ኣቢሉ ዚምህረና እንተ ስዒብናን፡ ንዕኡ ባህ ከነብሎ ንኽእል ኢና።
18, 19. መጽሓፍ ቅዱስ ንህይወትና ብቐጻሊ ኺልውጦ ኸም ዚኽእል ከመይ ጌርና ርግጸኛታት ንኸውን፧
18 እቲ ኣብ መእተዊ እተጠቕሰ ኬቨን ንቝጥዓኡ ንምቍጽጻር ኣበርቲዑ ጽዒሩ እዩ። ብዛዕባ ስርዓታት መጽሓፍ ቅዱስ ኣስተንቲኑን ነቲ ዘስተንተነሉ ኣብ ግብሪ ኣውዒልዎን እዩ፣ ክርስትያናት ብጾቱ ዝሃብዎ ሓገዝን ምኽርን እውን ተቐቢሉ እዩ። ኣብ ውሽጢ ሒደት ዓመታት ከኣ፡ ብዙሕ ተመሓይሹ እዩ። ድሕርዚ፡ ኣገልጋሊ ጉባኤ ኪኸውን በቒዑ እዩ፣ ኣብ ዝሓለፈ 20 ዓመት ድማ ሽማግለ ጉባኤ ዀይኑ የገልግል ኣሎ። ይኹን እምበር፡ ብመንፈሳዊ መዳይ ሕማሙ ኸይደግሶ ወትሩ ገዛእ ርእሱ ይሕሉ እዩ።
19 ካብ ተመክሮ ኬቨን ከም እንርእዮ፡ መጽሓፍ ቅዱስ ንሰባት ኣብ ህይወቶም ኣወንታዊ ለውጥታት ኪገብሩ ይሕግዞም እዩ። ስለዚ፡ ቃል ኣምላኽ ኪልውጠናን ምስ የሆዋ ብዝያዳ ኼቀራርበናን ንፍቀደሉ። (መዝ. 25:14) የሆዋ ንጻዕርታትና ኺባርኾ ኸሎ ምስ ረኣና፡ መጽሓፍ ቅዱስ ንህይወትና ብቐጻሊ ኸም ዚልውጦ ንጹር መርትዖ ኽንረክብ ኢና።—መዝ. 34:8።
^ [1] (ሕጡብ ጽሑፍ 1) ስም ተቐዪሩ እዩ።


c: text/html

text:
ምዕራፍ 59
ወዲ ሰብ መን እዩ፧
ማቴዎስ 16:13-27 ማርቆስ 8:22-38 ሉቃስ 9:18-26
የሱስ ንሓደ ዕዉር ኣሕወዮ
ንጴጥሮስ መፋትሕ መንግስቲ ኣምላኽ ከም ዚውሃቦ ተነግሮ
የሱስ ብዛዕባ ሞቱን ትንሳኤኡን ተነበየ
የሱስን ደቀ መዛሙርቱን ናብ ቤት-ሳይዳ በጽሑ። ኣብኡ ኸኣ ዕዉር ኣምጽኡሉ እሞ፡ ተንክዩ ኼሕውዮ ለመንዎ።
የሱስ ነቲ ሰብኣይ ብኢዱ ሒዙ ኻብታ ቝሸት ኣውጽኦ። ኣብ ኣዒንቱ ጡፍ ኢሉ ኸኣ፡ “ገለዶ ትርኢ ኣለኻ፧” ኢሉ ሓተቶ። እቲ ሰብኣይ ድማ፡ “ሰባት እርኢ ኣለኹ፣ ምኽንያቱ፡ ኣእዋም ዚመስሉ እርኢ ኣለኹ፡ ግናኸ ይኸዱ ኣለዉ” ኢሉ መለሰ። (ማርቆስ 8:23, 24) የሱስ ከኣ ኣእዳዉ ኣብ ኣዒንቲ እቲ ሰብኣይ ኣንቢሩ ኣሕወዮ። ድሕሪኡ፡ ነቲ ብንጹር ኪርኢ ዝኸኣለ ሰብኣይ ናብ ቍሸት ከይኣቱ መምርሒ ድሕሪ ምሃብ ናብ ቤቱ ሰደዶ።
ቀጺሉ፡ የሱስ ምስ ደቀ መዛሙርቱ ናብ ሰሜን ገጾም ናብ ዞባ ቂሳርያ ናይ ፊልጶስ ተጓዕዙ። እቲ ጕዕዞ ኣስታት 40 ኪሎ ሜተር ዝንውሓቱ ዓቐበት እዩ ነይሩ። እታ ቝሸት ከኣ ካብ ጽፍሒ ባሕሪ 350 ሜተር ብራኸ ዝነበራ ዀይና፡ ብሰሜናዊ ምብራቓ ብውርጪ እተሸፈነ ኸረን ሄርሞን ይርከብ ነበረ። እቲ ጕዕዞ ምናልባት ገለ መዓልትታት ይወስድ ነይሩ ኪኸውን ይኽእል እዩ።
ኣብቲ መገዲ ኸኣ፡ የሱስ ኺጽሊ ንበይኑ ተፈልየ። ኪመውት ትሽዓተ ወይ ዓሰርተ ወርሒ ኣቢሉ ተሪፍዎ ነበረ፣ ብዛዕባ ደቀ መዛሙርቱ ድማ ይሻቐል ነበረ። ኣቐድም ኣቢሎም ብዙሓት ካብ ምስዓቡ ንድሕሪት ተመሊሶም እዮም፡ ገሊኦም ከኣ ተደናጊሮም ወይ ጕህዮም ነይሮም ኪዀኑ ኣለዎም። እቶም ህዝቢ ኼንግስዎ ምስ ደለዩ ስለምንታይ ከም ዝኣበዮም፡ ወይ መን ምዃኑ ንምርግጋጽ ዘየተሓታትት ትእምርቲ ስለምንታይ ከም ዘይሃበ ይሓስቡ ነይሮም ይዀኑ።
የሱስ ኪጽሊ ኸሎ፡ ደቀ መዛሙርቱ ናብኡ ምስ መጹ፡ “ሰባት ንወዲ ሰብ መን እዩ ይብልዎ ኣለዉ፧” ኢሉ ሓተቶም። ንሳቶም ድማ፡ “ገሊኣቶም ዮሃንስ መጥምቕ፡ ካልኦት ኤልያስ፡ ካልኦት ከኣ ኤርምያስ ወይ ሓደ ኻብ ነብያት ይብሉ” ኢሎም መለሱሉ። እወ፡ እቶም ህዝቢ ሓደ ኻብቶም ነብያት ካብ ምዉታት ተንሲኡ ኸም የሱስ ኰይኑ ዝመጸ ይመስሎም ነበረ። የሱስ ድማ፡ እቶም ደቀ መዛሙርቱ ሓሳቦም ኪገልጹ ኢሉ፡ “ንስኻትኩምከ መን እዩ ትብሉኒ፧” በሎም። ጴጥሮስ ከኣ ብኡብኡ፡ “ንስኻ ክርስቶስ ወዲ ህያው ኣምላኽ ኢኻ” ኢሉ መለሰሉ።—ማቴዎስ 16:13-16።
የሱስ ድማ ንጴጥሮስ፡ እዚ ነገር እዚ ኻብ ኣምላኽ ስለ እተገልጸሉ ሕጉስ ምዃኑ ድሕሪ ምጥቃሱ፡ “እብለካ ኣለኹ፦ ንስኻ ጴጥሮስ ኢኻ፣ ንጉባኤይ ከኣ ኣብዛ ኸውሒ እዚኣ ኽሃንጻ እየ፣ ኣፍ ደገታት መቓብር እውን ኣይኪሕይልዋን እዮም” በሎ። ኣብዚ የሱስ ንሱ ባዕሉ ጉባኤ ኸም ዚሃንጽ፡ ኣባላታ ኣብ ምድሪ እሙናት እንተ ዀይኖም ከኣ መቓብር እውን እንተ ዀነ ኸም ዘይሕዞም እዩ ዚገልጽ ነይሩ። ንጴጥሮስ ከኣ፡ “መፋትሕ መንግስተ ሰማያት ክህበካ እየ” ኢሉ ቓል ኣተወሉ።—ማቴዎስ 16:18, 19።
የሱስ ከምዚ ኺብል ከሎ፡ ንጴጥሮስ ካብቶም ሃዋርያት ዝበለጸ ቦታ ኣይሃቦን፡ ወይ መሰረት እታ ጉባኤ ኣይገበሮን። እታ ጉባኤኡ እትህነጸሉ ኸውሒ፡ የሱስ ባዕሉ እዩ። (1 ቈረንቶስ 3:11፣ ኤፌሶን 2:20) ንጴጥሮስ ግና ሰለስተ መፍትሕ እዩ ተዋሂብዎ። ንሱ ድማ ጸኒሑ ንጕጅለታት ሰባት ብምሳልያዊ ኣዘራርባ ናብ መንግስተ ሰማያት ናይ ምእታው ኣጋጣሚ ኸፊቱሎም እዩ።
ጴጥሮስ ነታ ናይ መጀመርታ መፍትሕ ብጰንጠቈስጠ 33 ድ.ክ.፡ ነቶም እተነስሑ ኣይሁድን ጵሮሴሊታትን ምእንቲ ኺድሕኑ እንታይ ኺገብሩ ኸም ዘለዎም ኪሕብሮም ከሎ ተጠቕመላ። ነታ ኻልኣይቲ ኸኣ፡ ንዚኣምኑ ሳምራውያን ናብ መንግስቲ ኣምላኽ ናይ ምእታው ኣጋጣሚ ኪኸፍተሎም ከሎ ተጠቕመላ። ነታ ሳልሰይቲ መፍትሕ ድማ፡ ብ36 ድ.ክ. ንዘይተገዝሩ ኣህዛብ፡ ማለት ንቆርኔሌዎስን ንኻልኦትን ነቲ ኣጋጣሚ እቲ ንምኽፋት ተጠቕመላ።—ግብሪ ሃዋርያት 2:37, 38፣ 8:14-17፣ 10:44-48።
ናብቲ የሱስ ምስ ሃዋርያቱ ዚገብሮ ዝነበረ ምይይጥ እንተ ተመሊስና፡ ሃዋርያቱ ብዛዕባ እቲ ኣብ የሩሳሌም ዜጋጥሞ መከራን ሞትን ምስ ጠቐሰ ተረበሹ። ጴጥሮስ ድማ፡ የሱስ ናብ ሰማያዊ ህይወት ከም ዚትንስእ ስለ ዘይተረድአ፡ ንየሱስ ንበይኑ ገይሩ፡ “ጐይታይ፡ ንርእስኻ እባ ሕለየላ፣ እዝስ ኣይብጻሕካ” ኢሉ ኺገንሖ ጀመረ። የሱስ ግና ንጴጥሮስ ዝባኑ እናሃቦ፡ “ናብ ድሕረይ ኪድ፡ ሰይጣን! ናይ ሰብ እምበር፡ ናይ ኣምላኽ ኣይትሓስብን ኢኻ እሞ፡ ንዓይ መዐንቀፊ ኢኻ” በሎ።—ማቴዎስ 16:22, 23።
ሽዑ፡ የሱስ ነቶም ሃዋርያት ጥራይ ዘይኰነስ ንኻልኦት እውን ብሓባር ጸዊዑ፡ ሰዓቢኡ ምዃን ቀሊል ከም ዘይኰነ ኸምዚ ኢሉ ገለጸሎም፦ “ኪስዕበኒ ዚደሊ ዘበለ፡ ርእሱ ቐቢጹ፡ ጕንዲ ስቅያቱ ኣልዒሉ፡ ብቐጻሊ ይስዓበኒ። ንህይወቱ ኼድሕና ዚደሊ ዘበለስ፡ ኬጥፍኣ እዩ፣ ንህይወቱ ምእንታይን ምእንቲ እቲ ብስራትን ዜጥፍኣ ዘበለ ግና፡ ኪረኽባ እዩ።”—ማርቆስ 8:34, 35።
እወ፡ ሰዓብቲ የሱስ ሞገሱ ኺረኽቡ ብቑዓት ንምዃን፡ ተባዓትን ጥቕሚ ርእሶም ዚስውኡን ኪዀኑ ይግባእ። የሱስ ቀጺሉ፡ “ኣብዚ ዘማውን ሓጥእን ወለዶ እዚ ብኣይን ብቓለይን ዚሓፍር ዘበለስ፡ ወዲ ሰብ ድማ ብኽብሪ ኣቦኡ ምስ ቅዱሳት መላእኽቱ ምስ መጸ፡ ብእኡ ኺሓፍር እዩ” በለ። (ማርቆስ 8:38) እወ፡ የሱስ በዚ ኸምዚ ምስ መጸ፡ “ንነፍሲ ወከፍ ከከም ግብሩ ኺፈድዮ እዩ።”—ማቴዎስ 16:27።

robotstxt: allowed

filter: keep


text:
ናብ የሆዋ ተመለስ
የሆዋ ንዝጠፍኣ ኣባጊዑ የናድየን እዩ፣ ናብኡ ኽትምለስ ድማ ጻውዒት የቕርበልካ ኣሎ።
ካብ ኣመሓዳሪ ኣካል እተላእከት ደብዳበ
እዛ ኻብ ኣመሓዳሪ ኣካል እተላእከት ደብዳበ ነቶም ካብ መጓሰኡ ዝጠፍኡ ኣገልገልቲ ኣምላኽ ዝቐረበት ምሕጽንታ እያ።
1ይ ክፋል
‘ዝጠፍአት ከናዲ እየ’
ኣምላኽ ንዝጠፍአት በጊዕ ተስፋ ኸም ዘይብላ ገይሩ ድዩ ዚርእያ፧
2ይ ክፋል
ጭንቀት—“ብዅሉ ወገን ንጽቀጥ”
ንየሆዋ ኸምቲ ቕድሚ ሕጂ እትገብረሉ ዝነበርካ ስለ ዘይገበርካሉ ትጕሂ እንተ ኣሊኻ፡ ሓንቲ ቐላል ምኽሪ ኻብ ሓይሉ ኽትጥቀም ክትሕግዘካ ትኽእል እያ።
3ይ ክፋል
ቅሬታ—“ቅር ዜብል ነገር” ምስ ዚህልወና
ሓደ ኣማኒ ዝዀነ ብጻይካ ምስ ዚብድለካ፡ ንምጽዋሩ ሰለስተ መጽሓፍ ቅዱሳዊ ስርዓታት ኪሕግዘካ ይኽእል።
4ይ ክፋል
ስምዒት በደለኛነት—‘ካብ ሓጢኣተይ ኣጽርየኒ’
ከመይ ጌርካ ኢኻ ኻብ ንጹህ ሕልና ዚርከብ እፎይታ ኽትረክብ እትኽእል፧
5ይ ክፋል
ናብቲ “ጓሳን ሓላውን ነፍሳትኩም” ተመለሱ
ናብ የሆዋ ኽምለስ ምስ ዝደሊ፡ ፈለማ እንታይ ክገብር ኣሎኒ፧ ጉባኤ ብኸመይ ክትቅበለኒ እያ፧
መደምደምታ
ምስ ህዝቢ የሆዋ ዘሕለፍካዮ ባህ ዜብል እዋናት ትዝክርዶ፧


text:
ንኽልተ ጐይተት ኪግዛእ ዚኽእል ሓደ እኳ የልቦን
“ንኽልተ ጐይተት ኪግዛእ ዚኽእል ሓደ እኳ የልቦን። . . .ንኣምላኽን ንገንዘብን ክትግዝኡ ኣይትኽእሉን ኢኹም።”—ማቴ. 6:24።
1-3. (ሀ) ሎሚ ብዙሓት ሰባት እንታይ ቍጠባዊ ጸገም እዩ ዜጋጥሞም፧ ገሊኣቶምከ ነዚ ብኸመይ እዮም ኪፈትሕዎ ዚፍትኑ፧ (ኣብዛ ገጽ እዚኣ ዘላ ስእሊ ርአ።) (ለ) ምስ ምዕባይ ቈልዑ ብዚተሓሓዝ፡ ወለዲ እንታይ እዩ ኼተሓሳስቦም ዚኽእል፧
ማርሊን፡ * “ጄምስ ሰብኣየይ፡ ኣብ ስራሑ ሃለኽለኽ ኪብል ውዒሉ፡ ደኺሙ ናብ ቤት ዚምለስ እኳ እንተ ነበረ፡ ኣታዊና ግና ትሑት እዩ ነይሩ። ስለዚ፡ ንጄምስ ሰብኣየይ ከብርዮ፡ ንጂሚ ወድና ኸኣ ከም ናይ መማህርቱ ዓይነት ጽቡቕ ነገራት ክዕድገሉ ደለኹ” በለት። ብዘይካዚ፡ ንኣዝማዳ ኽትሕግዞምን ንመጻኢ ዚኸውን ገንዘብ ከተዋህልልን ደለየት። ብዙሓት መሓዙታ፡ ዝያዳ ገንዘብ ንምርካብ ናብ ካልእ ሃገር ግዒዘን እየን። ንሳ እውን ከምኡ ኽትገብር እኳ እንተ ደለየት፡ ክልተ ልቢ ዀነት። ስለምንታይ፧
2 ማርሊን ንኽቡራት ስድራ ቤታን ነቲ ድልዱል መንፈሳዊ ንጥፈታታን ሓዲጋ ኽትከይድ ከበዳ። ኰይኑ ግና፡ ካልኦት ናብ ወጻኢ ሃገር ዝኸዱ ሰባት ከም ዘለዉን ኣባላት ስድራ ቤቶም ብመንፈሳዊ መዳይ ክንድቲ ኸም ዘይተጐድኡን ሓሰበት። ብኣንጻሩ ኸኣ፡ ንጂሚ ወዳ ኣብ ርሑቕ ሃገር ኰይና ብኸመይ ከተዕብዮ ኸም እትኽእል ኣተሓሳሰባ። ንወዳ ብኢንተርነት ኣቢላ፡ “ብተግሳጽን ብምዕዶን የሆዋ” ኸተዕብዮ ትኽእል ድያ፧—ኤፌ. 6:4።
3 ማርሊን ብዛዕባ እዚ ጒዳይ እዚ ምኽሪ ሓተተት። ሰብኣያ ኽትከይድ ኣይደለየን፣ ግናኸ ኽትከይድ እንተ ወሲና ኸም ዘይክልክላ ነገራ። ሽማግለታትን ካልኦት ኣባላት ጉባኤኣን እውን ከይትኸይድ መኸሩዋ፣ ሓያሎ ኣሓት ግና ንኽትከይድ ኣተባብዓኣ። “ስድራኺ ትፈትዊ እንተ ዄንኪ፡ ኪዲ፣ ኣብኡ ዄንኪ እውን እኮ ንየሆዋ ኸተገልግልዮ ትኽእሊ ኢኺ” በላኣ። ማርሊን እናተጠራጠረት፡ ንጄምስ ሰብኣያን ንጂሚ ወዳን ተሰናቢታቶም፡ ስራሕ ንኽትረክብ ናብ ወጻኢ ሃገር ከደት። “ቀልጢፈ ኽምለስ እየ” ኸኣ በለቶም።
ሓላፍነት ስድራ ቤትን ስርዓታት መጽሓፍ ቅዱስን
4. ገሊኦም ሰባት ስለምንታይ እዮም ዚስደዱ፧ መብዛሕትኡ እዋን ግና ንደቆም ዜዕብዩሎም መን እዮም፧
4 የሆዋ ንኣገልገልቱ፡ ብጥሜት ኪሳቐዩ ኣይደልዮምን እዩ፣ ኰይኑ ግና፡ ስደት ካብ ጥንቲ ኣትሒዙ ኸም መፍትሒ ድኽነት ጌርካ እዩ ዚርአ። (መዝ. 37:25፣ ምሳ. 30:8) እቲ ሓደ ኻብቶም ኣበዋት ዝነበረ ያእቆብ፡ ብጥሜት ከይሞቱ ኢሉ፡ ደቁ ናብ ግብጺ ኸይዶም ምግቢ ኸም ዚዕድጉ ገይሩ ነይሩ እዩ። * (ዘፍ. 42:1, 2) ሎሚ ሰባት ናብ ካልእ ሃገር ዚስደዱ፡ ስለ ዝጠመዩ ኣይኰኑን። ምናልባት ኣብ ዕዳን ዕንዲዳን ስለ ዝኣተዉ ኪዀኑ ይኽእሉ እዮም። ገሊኣቶም ከኣ ስድራ ቤቶም ዝሓሸ ናብራ ኽትነብር ይደልዩ ይዀኑ። ኣብ ትሑት ቍጠባ ኸምኡ ኺገብሩ ስለ ዘይክእሉ ግና፡ ካብ ስድራ ቤቶም ተፈልዮም፡ ኣብ ውሽጢ ሃገር ወይ ኣብ ወጻኢ ሃገር ይሰርሑ። መብዛሕትኡ እዋን ድማ፡ ንውሉዳቶም ምስቲ ኣብ ቤት ዚተርፍ መጻምድቶም፡ ምስ ሓዎም ወይ ምስ ሓብቶም፡ ምስ ኣቦሓጎኦም ወይ ምስ ዓባዮም፡ ወይ ከኣ ምስ ዘመዶም ወይ ምስ ፈተውቶም ሓዲጎምዎም ይኸዱ። እቶም ዚስደዱ ሰባት፡ ንመጻምድቶም ወይ ንውሉዳቶም ሓዲጎምዎም ብምኻዶም ዚሓዝኑ እኳ እንተ ዀኑ፡ ከምኡ ኻብ ምግባር ሓሊፎም ካልእ ምርጫ ዘይብሎም ኰይኑ እዩ ዚስምዖም።
5, 6. (ሀ) የሱስ ብዛዕባ ሓጐስን ቅሳነትን እንታይ እዩ ምሂሩ፧ (ለ) የሱስ ንሰዓብቱ ብዛዕባ እንታይ ኪጽልዩ እዩ ምሂርዎም፧ (ሐ) የሆዋ ብኸመይ እዩ ዚባርኸና፧
5 ብግዜ የሱስ፡ ብዙሓት ድኻታት ነይሮም እዮም፣ ንሳቶም ሓጐስን ቅሳነትን ኪረኽቡ ዚኽእሉ፡ ዝያዳ ገንዘብ ምስ ዚህልዎም ጥራይ ምዃኑ ተሰሚዕዎም ነይሩ ኪኸውን ይኽእል እዩ። (ማር. 14:7) የሱስ ግና፡ ሰባት ተስፋኦም ኣብ ካልእ ነገር ኪገብሩ እዩ ዚደልዮም ነይሩ። እወ፡ ኣብቲ ምንጪ ነባሪ ሃብቲ ዝዀነ የሆዋ ኺውከሉ እዩ ዚደልዮም ነይሩ። ኣብቲ ኣብ ከረን ዝሃቦ ስብከቱ ድማ፡ ናይ ሓቂ ሓጐስን ቅሳነትን ኣብ ስጋዊ ነገራትን ኣብ ሰብኣዊ ጻዕርን ዘይኰነስ፡ ኣብቲ ምስ ሰማያዊ ኣቦና ዘሎና ዕርክነት እተመስረተ ምዃኑ ገለጸ።
6 የሱስ ኣብታ ኣብነት ክትኰነና ዝሃበና ጸሎት፡ ብዛዕባ ሃብቲ ዘይኰነስ፡ ብዛዕባ እቲ ኣብ ሓንቲ መዓልቲ ዜድልየና ነገር፡ ማለት ብዛዕባ “ናይ ዕለት እንጌራና” ኽንጽሊ እዩ ምሂሩና። ነቶም ሰማዕቱ ድማ ብቐጥታ፡ “ኣብ ምድሪ መዝገብ ኣይትግበሩ። ኣብ ክንዳኡስ፡ . . . ኣብ ሰማይ መዝገብ ግበሩ” በሎም። (ማቴ. 6:9, 11, 19, 20) የሆዋ መብጽዓኡ ብምሕላው ከም ዚባርኸና ርግጸኛታት ክንከውን ንኽእል ኢና። በረኸት ኣምላኽ፡ ስምረት ብምሃብ ጥራይ ኣይኰነን ዚግለጽ፣ የሆዋ፡ ዜድልየና ዘበለ ኸም ዜማልኣልና እውን ውሕስነት ሂቡና ኣሎ። ብሓቂ እምበኣር፡ ናይ ሓቂ ሓጐስን ቅሳነትን ኪርከበሉ ዚኽእል እንኮ መገዲ፡ ኣብ ገንዘብ ዘይኰነስ፡ ኣብቲ ሓላዪ ዝዀነ ኣቦና ምውካል እዩ።—ማቴዎስ 6:24, 25, 31-34 ኣንብብ።
7. (ሀ) የሆዋ ንውሉዳት ናይ ምዕባይ ሓላፍነት ንመን እዩ ሂብዎ፧ (ለ) ክልቲኦም ወለዲ ንውሉዳቶም ኣብ ምዕባይ ኪተሓጋገዙ ዘለዎም ስለምንታይ እዮም፧
7 ‘ቅድም ጽድቂ ኣምላኽ ምድላይ፡’ ንሓላፍነት ስድራ ቤት ብዚምልከት ከም ናይ የሆዋ ዓይነት ኣረኣእያ ምሓዝ የጠቓልል። ሕጊ ሙሴ ንክርስትያናት እውን ዚምልከት ስርዓት ዝሓዘ እዩ፣ ወለዲ ንውሉዳቶም ብመንፈሳዊ መዳይ ኬሰልጥንዎም ከም ዘለዎም ይገልጽ እዩ። (ዘዳግም 6:6, 7 ኣንብብ።) ኣምላኽ ነዚ ሓላፍነት እዚ፡ ንኣቦሓጎ ወይ ንእኖሓጎ ወይ ከኣ ንኻልእ ሰብ ዘይኰነስ፡ ንወለዲ እዩ ሂብዎም። ንጉስ ሰሎሞን፡ “ወደየ፡ . . . ንተግሳጽ ኣቦኻ ስምዓዮ፡ ንትምህርቲ ወላዲትካ ድማ ኣይትሕደጎ” በለ። (ምሳ. 1:8) የሆዋ፡ ክልቲኦም ወለዲ ንውሉዳቶም ምእንቲ ኺመርሕዎምን ኪምህርዎምን፡ ብሓባር ኪነብሩ እዩ ዚደሊ። (ምሳ. 31:10, 27, 28) ውሉዳት ካብ ወለዶም ብዙሕ ነገራት፡ ብፍላይ ከኣ መንፈሳዊ ነገራት ኪምሃሩ ዚኽእሉ፡ ወለዶም በብመዓልቱ ብዛዕባ የሆዋ ኺዛረቡ ኺሰምዕዎም ከለዉን ኣብነቶም ኪርእዩ ኸለዉን እዩ።
ዘይተሓስበ ሳዕቤናት
8, 9. (ሀ) ሓደ ወላዲ ኻብ ስድራ ቤቱ ተፈልዩ ኺነብር ከሎ፡ መብዛሕትኡ እዋን እንታይ ለውጢ እዩ ዜጋጥም፧ (ለ) ካብ ስድራ ቤትካ ምፍልላይ፡ እንታይ ስምዒታውን ስነ ምግባራውን ጕድኣት እዩ ኼስዕብ ዚኽእል፧
8 ስደተኛታት ናብ ወጻኢ ሃገር ቅድሚ ምኻዶም፡ ብዛዕባ እቲ ኼጋጥሞም ዚኽእል ሓደጋታትን ብዛዕባ እቲ ዚገብርዎ መስዋእትታትን ይሓስቡ እኳ እንተ ዀኑ፡ ንስድራ ቤትካ ሓዲግካ ምኻድ ብዛዕባ ዘለዎ ሳዕቤናት ዚሓስቡ ግና ሒደት እዮም። (ምሳ. 22:3) * ማርሊን ምስ ስድራ ቤታ ኻብ እትፈላለ ጀሚራ፡ ስምዒታዊ ስቓይ ኣጋጢምዋ እዩ። ሰብኣያን ወዳን እውን ከምኡ እዩ ኣጋጢምዎም። ጂሚ ወዳ ዅሉ ሳዕ፡ “ስለምንታይ ኢኺ ሓዲግክኒ ኼድኪ፧” ኢሉ ይሓትታ ነበረ። ማርሊን ቀልጢፋ ኸም እትምለስ እኳ እንተ ተዛረበት፡ ኣዋርሕ ብዓመታት እናተተክአ ነዊሕ እዋን ምስ ሓለፈ ግና፡ ኣብ ስድራ ቤታ ዜሻቕል ለውጢ ኽትርኢ ጀመረት። ጂሚ ወዳ፡ ጠባዩ ኪቕየር ጀመረ፣ ንኣዲኡ ብዙሕ ኬዘራርባን ናይ ልቡ ኣውጺኡ ኺዛረባን ኣይደልን እዩ ነይሩ። ማርሊን ብዛዕባ ወዳ ዝነበራ ተዘክሮ ብጓሂ ኽትገልጽ ከላ፡ “ንዓይ ዝነበረቶ ፍቕሪ ቐሃመት” በለት።
9 ወለድን ውሉዳትን ብሓደ ዘይነብሩ እንተ ዀይኖም፡ ስምዒታውን ስነ ምግባራውን ጕድኣት ኬስዕበሎም ይኽእል እዩ። * እቶም ውሉዳት ብዕድመ ንኣሽቱ እንተ ዀይኖም፡ ንነዊሕ እዋን ድማ ካብ ወለዶም እንተ ተፈልዮም፡ እቲ ጕድኣት ከቢድ እዩ ዚኸውን። ማርሊን ንጂሚ፡ ምእንታኡ ኢላ መስዋእቲ ትኸፍል ከም ዝነበረት ነገረቶ። ጂሚ ግና ኣዲኡ ዝጠንጠነቶ ዀይኑ እዩ ተሰሚዕዎ። ኣብ ፈለማ፡ ሓዲጋቶ ምኻዳ ጸሊእዎ ነበረ። ጸኒሑ ግና፡ ክትበጽሖም ኢላ ኽትመጽእ ከላ እውን ከይተረፈ፡ ምምጻኣ ኺጸልኦ ጀመረ። ልክዕ ከምቶም እተራሕርሑ ውሉዳት ዚስምዖም፡ ጂሚ እውን፡ ንኣዲኡ ኺእዘዛን ኬፍቅራን ዘይብሉ ዀይኑ ተሰምዖ።—ምሳሌ 29:15 ኣንብብ።
10. (ሀ) ወለዲ፡ ግዜን ኣቓልቦን ዘይኰነስ፡ ህያባት ዚህቡ እንተ ዀይኖም፡ እዚ ንውሉዳት ኪጸልዎም ዚኽእል ብኸመይ እዩ፧ (ለ) ሓደ ወላዲ ንውሉዳቱ ኣብ ርሑቕ ቦታ ዀይኑ ኼዕብዮም እንተ ፈቲኑ፡ ውሉዳት እንታይ እዩ ዚጐድሎም፧
10 ማርሊን ገንዘብን ህያባትን ብምልኣኽ ነቲ ጕዳይ ከተመሓይሾ እኳ እንተ ፈተነት፡ ንወዳ ብዝያዳ ኻብኣ ኸም ዚርሕቕ ትገብሮ ኸም ዝነበረት ተገንዘበት፣ ብዘይካዚ፡ ከይተፈለጣ ንጂሚ ወዳ፡ ንመንፈሳዊ ነገራትን ንስድራ ቤትን ዘይኰነስ፡ ንስጋዊ ነገራት ቀዳምነት ኪህብ እያ እተሰልጥኖ ነይራ። (ምሳ. 22:6) ጂሚ ድማ፡ “ደሓን ኣይትምጽኢ። ህያባት ጥራይ ልኣኽለይ” ይብላ ነበረ። ማርሊን ንወዳ፡ ብደብዳበ፡ ብተሌፎን፡ ወይ ከኣ ብኢንተርነት ኣቢላ ኸተዕብዮ ኸም ዘይትኽእል ክትግንዘብ ጀመረት። “ንውሉድካ ብኢንተርነት ኣቢልካ ኽትሓቝፎ ወይ ከኣ ‘ደሓን ሕደር’ ኢልካ ኽትስዕሞ ኣይትኽእልን ኢኻ” በለት።
11. (ሀ) ሰብኣይን ሰበይትን ንስራሕ ኢሎም ተፈላልዮም ምስ ዚነብሩ፡ እዚ ንሓዳር ዚጸልዎ ብኸመይ እዩ፧ (ለ) ሓንቲ ሓብቲ ናብ ስድራ ቤታ ኽትምለስ ከም ዘለዋ እተገንዘበት ብኸመይ እያ፧
11 ማርሊን ምስ የሆዋን ምስ ጄምስ ሰብኣያን ዝነበራ ርክብ እውን ተጸልዩ እዩ። ኣብ ሰሙን ሓንሳእ ወይ እውን ካብኡ ንታሕቲ ጥራይ እያ ናብ ክርስትያናዊ ኣኼባታትን ናብ ኣገልግሎትን ትኸይድ ነይራ፣ ብዘይካዚ፡ ኣስራሒኣ ምስኡ ጾታዊ ርክብ ክትፍጽም ይደፋፍኣ ስለ ዝነበረ፡ ምስዚ እውን ክትቃለስ ነበራ። ማርሊንን ጄምስን ብዛዕባ ጸገማቶም ኪዘራረቡ ስለ ዘይከኣሉ፡ ስምዒቶም ንኻልኦት ሰባት ኪገልጹሎም ጀመሩ፣ ዝሙት ካብ ምፍጻም እውን ንስክላ እዮም ኣምሊጦም። ማርሊን፡ ንሳን ሰብኣያን ዝሙት እኳ እንተ ዘይፈጸሙ፡ ተረሓሒቖም ዚነብሩ እንተ ዀይኖም ግና፡ ንመምርሒ መጽሓፍ ቅዱስ ብምእዛዝ፡ ናይ ንሓድሕዶም ስምዒታውን ጾታውን ድሌት ኬማልኡ ኸም ዘይክእሉ ተገንዘበት። እሂን ምሂን ኪባሃሃሉ፡ ገጽ ንገጽ ኪጠማመቱ፡ ብሓባር ኪስሕቁ፡ ኢድ ንኢድ ኪተሓሓዙ፡ ኪተሓቛቘፉ፡ ‘ፍቕሮም’ ኪገላለጹ፡ ወይ ከኣ ንሓድሕዶም ‘ዚግብኦም’ ኪገብሩ ኣይክእሉን እዮም ነይሮም። (መሃ. 1:2፣ 1 ቈረ. 7:3, 5) ብዘይካዚ፡ ምስ ወዶም ብሓባር ኰይኖም ምሉእ ብምሉእ ንየሆዋ ኼምልኽዎ ኣይክእሉን እዮም ነይሮም። ማርሊን ተዘክሮኣ ኽትገልጽ ከላ፡ “ኣብ ሓደ ኣኼባ ኣውራጃ፡ ኣምልኾ ስድራ ቤት ካብታ ዓባይ መዓልቲ የሆዋ ንኽንድሕን ኣገዳሲ ረቛሒ ኸም ዝዀነ ምስ ተመሃርኩ፡ ናብ ቤተይ ክምለስ ከም ዘሎኒ ተገንዘብኩ። ንመንፈሳውነተይን ንሓዳረይን እንደገና ኽሃንጾ ነበረኒ” በለት።
ጽቡቕን ሕማቕን ምኽሪ
12. ነቶም ካብ ስድራ ቤቶም ተፈልዮም ዚነብሩ ክርስትያናት፡ እንታይ ቅዱስ ጽሑፋዊ ምኽሪ እዩ ኺውሃቦም ዚኽእል፧
12 ማርሊን ናብ ቤታ ንኽትምለስ ምስ ወሰነት፡ ጽቡቕን ሕማቕን ምኽሪ እዩ ተዋሂብዋ። ሽማግለታት ጉባኤኣ፡ በቲ ዘርኣየቶ እምነትን ትብዓትን ነኣዱዋ። ካብ መጻምድቶምን ካብ ስድራ ቤቶምን ተፈልዮም ዚነብሩ ዝነበሩ ገሊኦም ሰባት ግና፡ ኣይነኣዱዋን። ኣብ ክንዲ ንኣብነታ ዚስዕቡ፡ ንኸይትኸይድ ኬእምኑዋ ፈተኑ። “ብዙሕ ከይጸናሕኪ ኽትምለሲ ኢኺ። ናብ ስድራ ቤትኪ እንተ ተመሊስኪ ግና፡ ብኸመይ ክትናበሩ ኢኹም፧” በልዋ። ክርስትያናት ከምዚ ዓይነት ተስፋ ዜቝርጽ ዘረባ ኺዛረቡ የብሎምን፣ የግዳስ፡ ‘ነተን ንኣሽቱ ኣንስቲ ንሰብኡተን ኬፍቅራ፡ ንውሉዳተን ኬፍቅራ ቤተን ዚኣልያ ኪዀና ኼለብምወን ኣለዎም። እዚ ዚግበር ድማ፡ ቃል ኣምላኽ ምእንቲ ኸይጽረፍ እዩ።’—ቲቶስ 2:3-5 ኣንብብ።
13, 14. ካብ ንትጽቢታት ስድራ ቤት ንየሆዋ ቐዳምነት ምሃብ፡ እምነት ዚሓትት ስለምንታይ እዩ፧ ኣብነት ሃብ።
13 ብዙሓት ስደተኛታት፡ ኣብቲ ንባህልን ንቤተ ሰብን፡ ብፍላይ ድማ ኣብቲ ንወለዲ ንናይ ምክንኻን ሓላፍነት ክብ ኣቢሉ ዚርኢ ኸባቢ እዮም ዓብዮም። ስለዚ፡ ሓደ ክርስትያን ንየሆዋ ምእንቲ ኼሐጕስ ኢሉ፡ ኣንጻር ህቡብ ልምድታት ወይ ድሌታት ቤተ ሰብ ኪኸይድ ከሎ፡ ዓባይ እምነት እዩ ዜርኢ።
14 ንታሪኽ ካረን እስከ ኸም ኣብነት ንውሰድ፣ ከምዚ በለት፦ “ዶን ወደይ ኣብ እተወልደሉ እዋን፡ ኣነን ሰብኣየይን ኣብ ወጻኢ ሃገር ኢና እንሰርሕ ኔርና፣ ኣነ ድማ መጽሓፍ ቅዱስ ከጽንዕ ካብ ዝጅምር ነዊሕ ኣይገበርኩን ነይረ። ኵሎም ኣባላት ስድራ ቤተይ፡ ንዶን ናብ ወለደይ ክልእኮን ቍጠባዊ ዅነታትና ኽሳዕ ዚመሓየሽ ንሳቶም ኬዕብይዎን እዮም ተጸብዮም ነይሮም።” ካረን ግና ንዶን ወዳ ባዕላ ኸተዕብዮ ኸም ዝቘረጸት ምስ ገለጸት፡ ኣዝማዳ፡ እንተላይ ሰብኣያ፡ “ሃካይ” እናበሉ የላግጹላ ነበሩ። ካረን፡ “ሓቂ ይሓይሽ፡ ኣብቲ እዋን እቲ፡ ዶን ምስ ወለደይ ንሒደት ዓመታት እንተ ጸንሐ፡ ዋላ ሓንቲ ጸገም ዘይብሉ ዀይኑ ተሰሚዑኒ ነይሩ እዩ። ይኹን እምበር፡ የሆዋ ንወድና ናይ ምዕባይ ሓላፍነት ዝሃበና ንዓና ንወለዱ ኸም ዝዀነ እፈልጥ ነይረ እየ” በለት። እንደገና ነፍሰ ጾር ምስ ኰነት፡ እቲ ዘይኣምን ሰብኣያ ነቲ ጥንሲ ኽትሰድዶ ኸም ዘለዋ ነገራ። ካረን ግና፡ እቲ ኣቐዲማ ዝገበረቶ ውሳነ ንእምነታ ድሮ ኣደልዲሉላ ስለ ዝነበረ፡ ጸኒዓ ኣብ ጐድኒ የሆዋ ደው በለት። ሕጂ ንሳን ሰብኣያን ደቆምን ብሓባር ተሓጒሶም ይነብሩ ኣለዉ። ካረን ንሓዲኦም ወይ ንኽልቲኦም ደቃ፡ ካልእ ሰብ ንኼዕብዮም እንተ ትልእኮም ነይራ፡ ውጽኢቱ ሕማቕ ምዀነ ነይሩ።
15, 16. (ሀ) ሓንቲ ሓብቲ ብኸመይ ካብ ወለዳ ተፈልያ ኸም ዝዓበየት ግለጽ። (ለ) እዛ ሓብቲ እዚኣ ንጓላ፡ ካብቲ ናታ ኣተዓባብያ ብዚፍለ መገዲ ኸተዕብያ ዝደለየት ስለምንታይ እያ፧
15 ቪኪ ዝስማ ናይ የሆዋ ምስክር ከምዚ በለት፦ “ንሒደት ዓመታት፡ ዓባየይ እያ ኣዕብያትኒ፣ እታ ምንኣሰይ ሓብተይ ከኣ ምስ ወለደይ እያ ዓብያ። ምስ ወለደይ ክነብር ኣብ ዝጀመርኩሉ እዋን ግና፡ ንዓታቶም ዝነበረኒ ስምዒት ተቐዪሩ እዩ ነይሩ። ሓብተይ ብቐሊሉ ትዛረቦምን ትሓቝፎምን ትቐርቦምን ነበረት። ኣነ ግና ብዙሕ ኣይቀርቦምን እየ ነይረ፣ ምስ ዓበኹ እውን እንተ ዀነ፡ ናይ ውሽጠይ ኣውጺአ ኽዛረቦም ይኸብደኒ ነይሩ። ኣነን ሓብተይን ንወለድና፡ ኣብ ግዜ እርጋኖም ከም እንከናኸኖም ኣረጋጊጽናሎም ኢና። ሓብተይ ካብ ፍቕሪ ተበጊሳ እያ እትከናኸኖም፣ ኣነ ግና ግዴታ ዀይኑኒ እየ ዝከናኸኖም።”
16 ቪኪ ኣስዕብ ኣቢላ፡ “ኣደይ ልክዕ ከምቲ ንዓይ ዝገበረትኒ፡ ንጓለይ ናብኣ ኽልእካን ንሳ ኸተዕብያን ሓቲታትኒ እያ። ኣነ ግና ብሜላ ኣበኹዋ። ኣነን ሰብኣየይን፡ ንጓልና ብመገዲ የሆዋ ኸነዕብያ ኢና እንደሊ። ነቲ ኣብ መጻኢ ምስ ጓለይ ዚህልወኒ ርክብ ከበላሽዎ ድማ ኣይደልን እየ” በለት። ቪኪ፡ ዕውትቲ ኽትከውን እትኽእል፡ ንገንዘብን ንትጽቢት ስድራ ቤትን ቀዳምነት ብምሃብ ዘይኰነስ፡ ንየሆዋን ንስርዓታቱን ብምቕዳም ምዃኑ ተመኪራቶ እያ። የሱስ ብንጹር፡ “ንኽልተ ጐይተት፡” ማለት ንኣምላኽን ንገንዘብን ‘ኪግዛእ ዚኽእል ሓደ እኳ ኸም ዘየልቦ’ ገሊጹ ነይሩ እዩ።—ማቴ. 6:24፣ ዘጸ. 23:2።
የሆዋ ንጻዕርታትና ‘የቕንዖ’
17, 18. (ሀ) ክርስትያናት ወትሩ እንታይ ምርጫ እዩ ዘለዎም፧ (ለ) ኣብ እትቕጽል ዓንቀጽ ነየናይ ሕቶታት ኢና ኽንምልሶ፧
17 የሆዋ ኣቦና፡ ንመንግስቲ ኣምላኽን ንጽድቁን እንተ ኣቐዲምና፡ ዜድልየና ዘበለ ኸም ዜማልኣልና ተመባጺዑልና ኣሎ። (ማቴ. 6:33) ስለዚ፡ ናይ ሓቂ ክርስትያናት ወትሩ ምርጫ ኣለዎም። ዜጋጥመና ጸገም ዝዀነ ይኹን ብዘየገድስ፡ የሆዋ ምስ ስርዓታት መጽሓፍ ቅዱስ ዘይጋጮ “መዋጽኦ” ኸም ዚገብረልና ቓል ኣትዩልና ኣሎ። (1 ቈረንቶስ 10:13 ኣንብብ።) ‘ንየሆዋ እንተ ተጸቢናዮ፡’ ጥበብን መምርሕን ንኺህበና ብምጽላይ ‘ኣብኡ እንተ ተወኪልና፡’ ትእዛዛቱን ስርዓታቱን ድማ እንተ ሓሊና፡ ንሱ ‘ኼስልጠልና እዩ።’ (መዝ. 37:5, 7) ነቲ ኸም ናይ ሓቂ ጐይታ መጠን ንዕኡ ንምግልጋል እንገብሮ ልባዊ ጻዕሪ ኺባርኾ እዩ። ንዕኡ ቐዳምነት እንተ ሂብናዮ፡ ንህይወትና ‘ኬቕንዖ’ እዩ።—ምስ ዘፍጥረት 39:3 ኣረኣኢ።
18 ካብ ስድራ ቤት ምፍልላይ ንዜስዕቦ ጕድኣት ንምትዕርራይ እንታይ ኪግበር ይከኣል፧ ምስ ስድራ ቤትና ኸይተፈላለና፡ ስድራ ቤትና ንምእላይ እንታይ ግብራዊ ስጕምትታት ክንወስድ ንኽእል፧ ካልኦት ኣብዚ መዳይ እዚ ቕኑዕ ውሳነ ምእንቲ ኺገብሩ፡ ብፍቕሪ ተደሪኽና ኸነተባብዖም እንኽእል ብኸመይ ኢና፧ እዛ ቐጺላ ዘላ ዓንቀጽ፡ ነዚ ሕቶታት እዚ ኽትምልሶ እያ።
^ ሕ.ጽ. 1 ስማት ተቐዪሩ እዩ።
^ ሕ.ጽ. 4 ደቂ ያእቆብ ኣብ ነፍሲ ወከፍ ናብ ግብጺ ዝኸዱሉ እዋን፡ ካብ ስድራ ቤቶም እተፈልዩሉ መዓልታት፡ ካብ ሰለስተ ሰሙን ኣይበልጽን እዩ ነይሩ። ጸኒሖም ንሳቶምን ያእቆብን ናብ ግብጺ ኺግዕዙ ኸለዉ፡ ንኣንስቶምን ንደቆምን ምሳታቶም ተማሊኦምዎም እዮም።—ዘፍ. 46:6, 7።
^ ሕ.ጽ. 8 ነታ ኣብ ናይ ለካቲት 2013 ሕታም ንቕሑ! ዝወጸት፡ “ስደት—ሕልምን ጋህድን” ዘርእስታ ዓንቀጽ ርአ።
^ ሕ.ጽ. 9 ካብ እተፈላለያ ሃገራት እተረኽበ ጸብጻብ ከም ዚሕብሮ፡ ንስራሕ ኢልካ ኻብ መጻምድትኻ ወይ ካብ ውሉዳትካ ተፈሊኻ ኣብ ወጻኢ ሃገር ምንባር፡ ንገሊኣቶም ከቢድ ጸገማት ኬስዕበሎም ይኽእል እዩ። እዚ ኸኣ፡ ኣብ መንጎ ሰብ ሓዳር ዜጋጥም ጥልመትን ግብረ ሶዶምን ኣብ መንጎ ኣዝማድ ዚፍጸም ጾታዊ ርክብን ዜጠቓልል እዩ፣ ምስ ቈልዑ ብዚተሓሓዝ ከኣ፡ ኣብ ጠባዮምን ትምህርቶምን ጸገም የጋጥሞም፣ ሓራቓት ወይ ከኣ ጭኑቓት ይዀኑ፣ ርእሰ ቕትለት ኪፍጽሙ እውን ይደልዩ።


text:
ብቝልዕነተይ ዝመረጽክዎ
ብ1985 ወዲ ዓሰርተ ዓመት ከለኹ፡ ደቂ ካምቦዲያ ዝዀኑ ቘልዑ ናብቲ ኣብ ኮሎምበስ፡ ኦሃዮ፡ ሕ.መ.ኣ. ዚርከብ ቤት ትምህርትና መጺኦም። ሓደ ኻብቶም ቈልዑ፡ እንግሊዝኛ ብዙሕ ስለ ዘይፈልጥ፡ ብስእሊ ገይሩ፡ ብዛዕባ እቲ ዜጋጥም ስቓይን ቅትለትን ካብኡ ንምህዳም ብዛዕባ ዚግበር ጻዕርን ዚገልጽ ዛንታታት ይነግረኒ ነይሩ። ብዛዕባ እቶም ቈልዑ ኽሓስብ ከለኹ፡ ለይቲ እበኪ ነይረ። ብዛዕባ ገነትን ተስፋ ትንሳኤን ክነግሮም እኳ እንተ ደለኹ፡ ነቲ ኣነ ዝዛረቦ ቛንቋ ኣይርድእዎን እዮም ነይሮም። ዕድመይ ንእሽቶ እኳ እንተ ነበርኩ፡ ንመማህርተይ ብዛዕባ የሆዋ ምእንቲ ኽነግሮም፡ ካምቦድያኛ ኽመሃር ወሲነ። እዚ ምርጫ እዚ፡ ንመጻኢ ህይወተይ ከም ዚቐርጾ፡ ሽዑ ኣይተገንዘብኩን ነይረ።
ካምቦድያኛ ኽትመሃር ኣጸጋሚ እዩ። ክልተ ሳዕ ተስፋ ቘሪጸ ነይረ፣ የሆዋ ግና ብወለደይ ኣቢሉ ኣተባቢዑኒ እዩ። ድሕሪ ግዜ፡ መምህራነይን መማህርተይን፡ ብዙሕ ደሞዝ ዚኽፈሎ ሞያ ንኽመሃር ኬተባብዑኒ ጀሚሮም። ኣነ ግና ፈላሚ ክኸውን እየ ዝደሊ ነይረ፣ ኣብ ካልኣይ ደረጃ ቤት ትምህርቲ ኸለኹ ድማ፡ ናይ ክፍለ ግዜ ስራሕ ብምስራሕ ሸቶይ ንኽወቅዕ ኪሕግዘኒ ዚኽእል ስልጠና ሰልጢነ። ካብ ቤት ትምህርቲ ኣብ ዝምለሰሉ እዋን፡ ምስ ፈለምቲ እራኸብን ምሳታቶም አገልግልን ነይረ። ብወለንታ ድማ፡ እንግሊዝኛ ኻልኣይ ቋንቋኦም ንዝዀነ ተመሃሮ እምህር ነይረ፣ ከምኡ ምግባረይ ጸኒሑ ጠቒሙኒ እዩ።
ወዲ 16 ዓመት ምስ ኰንኩ፡ ብዛዕባ እታ ኣብ ሎንግ ቢች፡ ካሊፎርንያ፡ ሕ.መ.ኣ. ዝነበረት ብካምቦድያኛ እትምራሕ ጕጅለ ሰሚዐ። ናብኡ ኸይደ ድማ ብኸመይ ካምቦድያኛ ኸም ዘንብብ ተማሂረ። ትምህርቲ ምስ ወዳእኩ፡ ፈላሚ ዀይነ፣ ነቶም ኣብ ጥቓ ቤትና ዝነበሩ ደቂ ካምቦድያ ድማ እሰብከሎም ነይረ። ወዲ 18 ዓመት ምስ ኰንኩ፡ ናብ ካምቦድያ ኽግዕዝ ሓሰብኩ። እቲ ቦታ ሓደገኛ እኳ እንተ ዀነ፡ ካብቶም ዓሰርተ ሚልዮን ዚዀኑ ተቐማጦ ካምቦድያ፡ እተወሰኑ ብዛዕባ ብስራት መንግስቲ ኣምላኽ ከም ዝሰምዑ እፈልጥ ነይረ እየ። ኣብቲ እዋን እቲ፡ ኣብ ምልእቲ እታ ሃገር፡ 13 ኣስፋሕቲ ዘለውዋ ሓንቲ ጉባኤ ጥራይ እያ ነይራ። ወዲ 19 ዓመት ምስ ኰንኩ፡ ንፈለማ እዋን ናብ ካምቦድያ ኸይደ። ድሕሪ ኽልተ ዓመት ድማ፡ ናብኡ ኽግዕዝ ወሲነ። ገዛእ ርእሰይ ንምድጋፍ፡ ብናይ ክፍለ ግዜ ዚስራሕ ዕዮ ትርጕም ክሰርሕን እንግሊዝኛ ኽምህርን ጀሚረ። ድሕሪ ግዜ ድማ፡ ከም ናተይ ዓይነት ሸቶ ዘለዋ መጻምድቲ እትዀነኒ ሰበይቲ ረኺበ። ብሓባር ኴንና ኸኣ፡ ንብዙሓት ተቐማጦ ካምቦድያ፡ ርእሶም ንኣምላኽ ንኺውፍዩ ሓጊዝናዮም ኢና።
የሆዋ፡ ‘ልበይ ዚደልዮ ሂቡኒ’ እዩ። (መዝ. 37:4) ደቀ መዛሙርቲ ምግባር፡ ካብ ዝዀነ ይኹን ሞያ ንላዕሊ ዜዕግብ ዕዮ እዩ። ኣብተን ኣብ ካምቦድያ ዝጸናሕኩለን 16 ዓመት፡ እታ 13 ኣስፋሕቲ ዝነበሩዋ ጉባኤ፡ ናብ 12 ጉባኤታትን ናብ ኣርባዕተ ግሉላት ጕጅለታትን ዓብያ እያ።—ጄሰን ብላክወል ዘዘንተዎ።


text:
ግምቢ ዘብዐኛ (ሕታም መጽናዕቲ) ጥቅምቲ 2014
እዛ ሕታም እዚኣ፡ ካብ 1 ክሳዕ 28 ታሕሳስ 2014 ዚጽናዕ ዓንቀጻት መጽናዕቲ ዝሓዘት እያ።
ፈትዮም ይመጹ—ታይዋን
ልዕሊ 100 ዝዀኑ ናይ የሆዋ መሰኻኽር ኣብቲ ዝያዳ ዓየይቲ ዜድልይሉ ቦታ ንኼገልግሉ ናብዚ ቦታ እዚ ግዒዞም እዮም። ንተመክሮኦም ኣንብቦ፡ ንኺዕወቱ እንታይ ከም ዝሓገዞም ከኣ ርአ።
ኣብ መንግስቲ ኣምላኽ፡ ድልድልቲ እምነት ትሃሉኻ
የሆዋ ብመንግስቱ ኣቢሉ ዕላማኡ ኸም ዚፍጽም ውሕስነት ንምሃብ ሽዱሽተ ኺዳናት ተጠቒሙ እዩ። እዚ ኺዳናት እዚ እምነትና ንኸነደልድል ዚሕግዘና ብኸመይ እዩ፧
“መንግስቲ ኻህናት” ክትኰኑ ኢኹም
ካብተን ሽዱሽተ ኺዳናት፡ እተን ዳሕሮት ሰለስተ፡ ብመንግስቲ ኣምላኽ ንኽንኣምንን ንሰባት ብዛዕባኣ ንኸነበስሮምን ይድርኻና።
ኣብ ኣገልግሎት መንግስቲ ኣምላኽ ዘሕለፍክዎ ኣገዳሲ ፍጻመታት
ሚልድረድ ኦልሰን ንየሆዋ ንልዕሊ 75 ዓመት ኣገልጊላቶ እያ፣ ንዳርጋ 29 ዓመት ድማ ሚስዮናዊት ኰይና ኣብ ኤል ሳልቫዶር ኣገልጊላ እያ። ብልባ ገና ጐርዞ ኸም ዝዀነት ኰይኑ ኸም ዚስምዓ ዚገብራ እንታይ እዩ፧
ነቲ መዓይይቲ የሆዋ ናይ ምዃን ፍሉይ መሰል ኣኽቢርካ ርኣዮ
ኣምለኽቲ የሆዋ፡ ደድሕሪ እቲ ብውልቂ ዚደልይዎ ነገራት ንኸይስዕቡ ዚድርኾም እንታይ እዩ፧
“ኣብቲ ኣብ ላዕሊ ዘሎ ኣቕልቡ”
እቶም ኣብ ምድሪ ንዘለኣለም ናይ ምንባር ተስፋ ዘለዎም ሰባት፡ ኣብቲ ኣብ ሰማይ ዘሎ ነገራት ኬቕልቡ ዘለዎም ስለምንታይ እዮም፧ ብኸመይከ እዮም ከምኡ ኺገብሩ ዚኽእሉ፧


text:
ሃገራትን ህዝብታትን | ሞንጎልያ
ናብ ሞንጎልያ እተገብረ ምብጻሕ
ኣብ መበል 12 ዘመን ዝነበረ ገንጊስ ካን ዚብሃል ተባዕ ተዋጋኢ፡ ነቲ ጸኒሑ ዝመጸ ዓብዪ ሃጸያዊ ግዝኣት ሞንጎልያ መሰረት ኣንቢሩ እዩ። እቲ ሎሚ ሃገረ ሞንጎልያ ተደኲናትሉ ዘላ ቦታ እውን ንእሽቶ ኽፋል እቲ ሽዑ ዝነበረ ግዝኣት ኰይኑ፡ ኣብ መንጎ ሩስያን ቻይናን እዩ ዚርከብ። ሞንጎልያ፡ ሓንቲ ኻብተን ብዙሕ ሰብ ዘይነብረለን ሃገራት ዓለምና እያ።
ምድሪ ሞንጎልያ፡ ኣፍላጋትን ወሓይዝን ነዋሕቲ ኣኽራንን ሸኻታትን ሰፊሕ ዝርጋሐ ዘለዎ ልሙዕ ምድረ ሳዕርን ዚርከቦ እዩ። ኣብ ደቡባዊ ሸነኽ እታ ሃገር፡ ኣዕጽምቲ ዳይኖሰር ብግቡእ እተዓቀበሉ ቦታታት ከም ዝዀነ ዚፍለጥ፡ ምድረ በዳ ጎቢ ይርከብ። ሞንጎልያ፡ ኣብ ኣስታት 1,580 ሜተር ልዕሊ ጽፍሒ ባሕሪ እያ እትርከብ፣ እቶም ደቂ እታ ዓዲ ድማ ንሃገሮም “ምድሪ ሰማያዊ ሰማይ” ኢሎም እዮም ዚጽውዕዋ። ኣብ ዓመት፡ ጸሓይ ዚውዕለሉ ልዕሊ 250 መዓልትታት ስለ ዘለዋ፡ እዚ ስም እዚ ንዕኣ ዚበቅዕ እዩ።
ሞንጎላውያን ኣብ ኣዝዩ ኣሸጋሪ ዅነታት ኣየር ዘለዎ ቦታ እዮም ዚነብሩ። ኣብ ሓጋይ እቲ ሙቐት 40 ዲግሪ ሰንቲ ግሬድ ኪበጽሕ ከሎ፡ ኣብቲ ቘራሪ ወርሓት ከኣ ትሕቲ ዜሮ ኽሳዕ 40 ዲግሪ ሰንቲ ግሬድ እዩ ዚበጽሕ። ሓደ ሲሶ ኻብ ተቐማጦ ሞንጎልያ፡ ዘላን እዮም። ኣብተን ናይ ስራሕ መዓልትታት፡ ሰብኡቶምን ኣንስቶምን ኣንጊሆም ብምትንሳእ፡ ኣጣሎምን ላሞምን ኣግማሎምን ባዝራታቶም ይሓልቡ። መብዛሕትኡ ግዜ፡ ውጽኢት ጸባን ስጋን እዮም ዚምገቡ፣ ስጋ በጊዕ ድማ ኣዝዮም እዮም ዚፈትዉ።
ሞንጎላውያን ተቐበልቲ ጋሻ እዮም። ዝዀነ ይኹን ሓላፍ መገዲ ኣብ ቤቶም ኣትዩ ምእንቲ ኼዕርፍን ኪበልዕን ኢሎም ነቲ ዚቕመጡሉ ኸቢብ፡ ገር ዚብሃል ተንቀሳቓሲ ድንኳውንቶም ክፉት እዮም ዚሓድግዎ። ንጋሻኦም ከኣ መብዛሕትኡ ግዜ ሒደት ጨው ዘለዎ፡ ልብጥ ዝበለ ሻሂ ብጸባ እዮም ዚቕርቡሉ።
መብዛሕትኦም ህዝቢ ሞንጎልያ ሰዓብቲ እምነት ቡድህና እዮም። ሒደት ካብቶም ህዝቢ ሰዓብቲ እምነት ምስልምናን ሻማንነትን ክርስትናን ኪዀኑ ኸለዉ፡ ብዙሓት ሃይማኖት ዘይብሎም እውን ኣለዉ። ኣብ ሞንጎልያ፡ ልዕሊ 350 ዝዀኑ ናይ የሆዋ መሰኻኽር ኣለዉ፣ ኣብዚ ግዜ እዚ ድማ ንልዕሊ 770 ዝዀኑ ሰባት መጽሓፍ ቅዱስ ይምህርዎም እዮም።


text:
ኣቱም ወለዲ፡ ንውሉዳትኩም እምነቶም ኪሃንጹ ሓግዝዎም
‘ኣጕባዝን ጐራዙትን ንስም የሆዋ ይወድስዎ።’ —መዝ. 148:12, 13።
መዝሙር፦ 41, 48
1, 2. (ሀ) ንወለዲ እንታይ ብድሆ እዩ ዜጋጥሞም፧ ነቲ ብድሆኸ ብኸመይ ኪሰግርዎ ይኽእሉ፧ (ለ) ሕጂ እንታይ ኣርባዕተ ነጥቢ ኢና ኽንምርምር፧
ኣብ ፈረንሳ ዚነብሩ ሰብ ሓዳር፡ “ብየሆዋ ንኣምን ኢና፣ እዚ ማለት ግና ደቅና ብእኡ ኺኣምኑ እዮም ማለት ኣይኰነን” በሉ። ኣስዕብ ኣቢሎም ከኣ፡ “እምነት እትወርሳ ነገር ኣይኰነትን። ደቅና በብቝሩብ እዮም ዜጥርይዋ” በሉ። ሓደ ኣውስትራልያዊ ሓው ድማ፡ “ኣብ ልቢ ደቅኻ እምነት ምህናጽ፡ ካብ ኵሉ ዝዓበየ ብድሆ ኪኸውን ይኽእል እዩ። ኪሕግዘካ ዚኽእል ዘበለ ዅሉ ኽትጥቀም ኣሎካ። ውሉድካ ንዝሓተተካ ሕቶ ዜዕግብ ምላሽ ዝሃብካ ይመስለካ ይኸውን። ጸኒሑ ግና ነቲ ሕቶ እቲ መሊሱ የልዕሎ! እቲ ሎሚ ንውሉድካ ዜዕግቦ ምላሽ፡ ጽባሕ ዘየዕግቦ ኪኸውን ይኽእል እዩ። ገሊኡ ጕዳያት ብተደጋጋሚ ኽትገልጸሉ የድልየካ ይኸውን” ኢሉ ጸሓፈ።
2 ወላዲ እንተ ዄንካ፡ ውሉዳትካ ናይ እምነት ሰብ ኰይኖም ምእንቲ ኺዓብዩ ዜድሊ ናይ ምምሃርን ናይ ምቕራጽን ሓላፍነት ከተማልእ ከም ዘይትኽእል ኰይኑዶ ይስምዓካ፧ ከም ሓቂ፡ ብናትና ጥበብ፡ ዋላ ሓዴና ነዚ ብቕዓት እዚ ኸነማልእ ኣይንኽእልን ኢና። (ኤር. 10:23) ነቲ ኣምላኽ ዚህበና መምርሒ እንተ ስዒብና ግና፡ ኣሳልጦ ኽንረክብ ንኽእል ኢና። ንውሉዳትካ እምነቶም ኪሃንጹ ኽትሕግዘሉ እትኽእል ኣርባዕተ ነገር እስከ ርአ፦ (1) ኣጸቢቕካ ፍለጦም። (2) ካብ ልቢ ምሃሮም። (3) ጽቡቕ ምሳሌታት ተጠቐም። (4) ዕጉስን ጸሎተኛን ኩን።
ንውሉዳትካ ኣጸቢቕካ ፍለጦም
3. ወለዲ ኣብ ኣመሃህራኦም ኣብነት የሱስ ብኸመይ ኪስዕቡ ይኽእሉ፧
3 የሱስ ንሰዓብቱ፡ እንታይ ከም ዚኣምኑ ምሕታቶም ኣየፍርሆን እዩ ነይሩ። (ማቴ. 16:13-15) ንስኻ እውን ኣብነቱ ስዓብ። ውሉዳትካ ፍዅስ ኢልዎም ሓሳባቶም ኪገልጹ ኣብ ዚኽእሉሉ እዋን፡ ስምዒታቶም ኪገልጹ ሕተቶም። ብዛዕባ ዝዀነ ይኹን ዜጠራጥሮም ነገራት ከተዛራርቦም ትኽእል ኢኻ። ኣብ ኣውስትራልያ ዚነብር ወዲ 15 ዓመት ሓው፡ “ባባ ብዙሕ ግዜ ብዛዕባ እምነተይ የዛራርበንን ክሓስበሉ ይሕግዘንን እዩ። ‘መጽሓፍ ቅዱስ እንታይ ይብል፧’ ‘ነቲ ዚብሎ ትኣምነሉ ዲኻ፧’ ‘ስለምንታይ ኢኻ እትኣምነሉ፧’ ኢሉ ይሓትተኒ። ብናተይ ኣባሃህላ ኽምልሰሉ ደኣ እዩ ዚደልየኒ እምበር፡ ንሱ ዝበለኒ ወይ ማማ ዝበለትኒ ኽደግም ኣይደልየንን እዩ። ብዕድመ እናዓበኹ ምስ ከድኩ፡ መልስታተይ እናሰፍሐ ኪኸይድ ነይርዎ” ኢሉ ጸሓፈ።
4. ውሉዳት ዚሓትትዎ ሕቶታት ኣርዚንካ ኺርአ ዘለዎ ስለምንታይ እዩ፧ ኣብነት ሃብ።
4 ውሉድካ ብዛዕባ ገሊኡ ትምህርቲ ዚጣራጠር እንተ ዀይኑ፡ እምብዛ ሓያል ምላሽ ከይትህቦ ወይ ከም ዝሰጋእካ ዄንካ ኸይትምልስ ተጠንቀቕ። የግዳስ፡ ነቲ ጕዳይ ኪሓስበሉ ብትዕግስቲ ሓግዞ። ሓደ ኣቦ፡ “ንሕቶታት ውሉድካ ኣርዚንካ ርኣዮ። ኣገዳስነት ከም ዘይብሉ ጌርካ ዕሽሽ ኣይትበሎ፣ ንዓኻ ስለ ዜሸቝርረካ ድማ ነቲ ጕዳይ ኣይትጕሰዮ” በለ። ከም ሓቂ እኳ ደኣስ፡ ውሉድካ ብቕንዕና ሕቶታት ዚሓትት፡ ተገዳስነት ስለ ዘለዎን ኪርዳእ ስለ ዚደልን እዩ። የሱስ ገና ወዲ 12 ዓመት ከሎ፡ ከቢድ ሕቶታት ሓቲቱ እዩ። (ሉቃስ 2:46 ኣንብብ።) ሓደ ኣብ ደንማርክ ዚነብር ወዲ 15 ዓመት ኰተቴ፡ “ሃይማኖትና ናይ ሓቂ እንተ ዀይኑ ርግጸኛ ኸም ዘይኰንኩ ምስ ተዛረብኩ፡ ወለደይ ብኣይ ተሻቒሎም ኪዀኑ ዚኽእሉ እኳ እንተ ዀኑ፡ ብህድኣት እዮም ኣዘራሪቦምኒ። ብመጽሓፍ ቅዱስ ገይሮም ድማ ንዅሉ ሕቶታተይ መሊሶምለይ” ኢሉ ተዘክሮኡ ገለጸ።
5. ወለዲ፡ ‘ደቀይ እምነት ኣለዎም’ ኢሎም ብቐሊሉ ኸም ዘይደምደሙ ብኸመይ ኬርእዩ ይኽእሉ፧
5 ንውሉዳትካ ኣጸቢቕካ ፍለጦም፣ ኣተሓሳስባኦምን ስምዒታቶምን ሻቕሎቶምን ፍለጥ። ኣብ ክርስትያናዊ ኣኼባታት ስለ ዚእከቡን ምሳኻ ኣብ ኣገልግሎት ወፍሪ ስለ ዚሳተፉን ጥራይ፡ እምነት ከም ዘለዎም ጌርካ ኣይትደምድም። የግዳስ፡ ኣብ መዓልታዊ ንጥፈታትካ ብዛዕባ መንፈሳዊ ነገራት ኣመያይጦም። ምሳታቶም ጸሊ፣ ምእንታኦም እውን ጸሊ። ኣብ እምነቶም እንታይ ፈተና ኸም ዜጋጥሞም ክትፈልጥ ጽዓር፣ ብኸመይ ከም ዚዋጽኡሉ ድማ ሓግዞም።
ካብ ልቢ ምሃሮም
6. ወለዲ ነቲ ኣብ መጽሓፍ ቅዱስ ዚርከብ ሓቂ ኣብ ልቦም ምቕራጾም፡ ንደቆም ኪምህሩ ኸለዉ ብኸመይ ይሕግዞም፧
6 የሱስ ንየሆዋን ንቓል ኣምላኽን ንሰባትን ፍቕሪ ስለ ዘለዎ፡ ኪምህር ከሎ ልቢ ሰባት ይትንኪ ነይሩ እዩ። (ሉቃ. 24:32፣ ዮሃ. 7:46) ወለዲ እውን ከምዚ ዓይነት ፍቕሪ እንተ ኣልይዎም፡ ንልቢ ደቆም ኪትንክዩ ይኽእሉ እዮም። (ዘዳግም 6:5-8፣ ሉቃስ 6:45 ኣንብብ።) ስለዚ ኣቱም ወለዲ፡ ንመጽሓፍ ቅዱስን ንጽሑፋትናን ጽቡቕ ጌርኩም ኣጽንዕዎ። ኣብ ፍጥረትን ብዛዕባኡ ኣብ ዚገልጽ ጽሑፋትን ተገዳስነት ኣሕድሩ። (ማቴ. 6:26, 28) ከምኡ ምግባርኩም፡ ንፍልጠትኹም ኬስፍሖ፡ ብዛዕባ የሆዋ ዘሎኩም ግንዛበ ኼዕምቖ፡ ንደቅኹም ንምምሃር ከኣ ብዝያዳ እተዓጠቕኩም ኪገብረኩም እዩ።—ሉቃ. 6:40።
7, 8. ልቢ ወለዲ በቲ ኣብ መጽሓፍ ቅዱስ ዚርከብ ሓቂ ምስ ዚምላእ፡ እንታይ ፍረ እዩ ዚህልዎ፧ ኣብነት ሃብ።
7 ልብኹም በቲ ኣብ መጽሓፍ ቅዱስ ዚርከብ ሓቂ ምስ ዚምላእ፡ ብዛዕባኡ ምስ ኣባላት ስድራ ቤትኩም ንምምይያጥ ድሌት ኪሓድረኩም እዩ። ነዚ ድማ ንክርስትያናዊ ኣኼባታት ኣብ እትዳለውሉ እዋን ወይ ኣብ ኣምልኾ ስድራ ቤት ጥራይ ዘይኰነስ፡ ወትሩ ግበርዎ። ንኸምዚ ዓይነት ምይይጥ ከኣ ‘እስከ ንግበሮ’ ኢልኩም ግዴታ ተሰሚዕኩም ዘይኰነስ፡ ኣብ መዓልታዊ ዕላልኩም ብባህርያዊ መገዲ ኣእትውዎ። ንኣብነት፡ ኣብ ሕቡራት መንግስትታት ኣመሪካ ዚነብሩ ሰብ ሓዳር፡ ብስድራ ቤት ኰይኖም ተፈጥሮ ኺርእዩ ኸለዉ ወይ ጥዑም ምግቢ ኺበልዑ ኸለዉ ብዛዕባ የሆዋ ይዛራረቡ እዮም። እቶም ወለዲ፡ “ንደቅና፡ ኣብቲ የሆዋ ዚህበና ነገራት ኵሉ ፍቕሩን ሓልዮቱን ከም ዚንጸባረቕ ንነግሮም ኢና” ይብሉ። ኣብ ደቡብ ኣፍሪቃ ዚነብሩ ሰብ ሓዳር፡ ምስ ክልተ ደቆም ኰይኖም ኣትክልቲ ኪከናኸኑ ኸለዉ፡ ነቲ ዘርኢ በቚሉ ተኽሊ ዚዀነሉ ዜደንቕ ኣገባብ ይገልጹለን እዮም። እቶም ወለዲ፡ “ደቅና ንህይወትን ነቲ ዜደንቕ ሕልኽልኻቱን ዓብዪ ኣኽብሮት ምእንቲ ኼሕድራ፡ ክንሕግዘን ንጽዕር ኢና” በሉ።
8 ሓደ ኣብ ኣውስትራልያ ዚነብር ኣቦ፡ ወዱ ዳርጋ ወዲ ዓሰርተ ዓመት ምስ ኰነ፡ የሆዋ ፈጣሪ ምዃኑ ዘለዎ እምነት ኬደልድል ምእንቲ ኺሕግዞ፡ ናብ ሓደ ቤተ መዘክር ወሰዶ። እቲ ኣቦ ድማ ብዛዕባ እቲ ሽዑ ዝረኣይዎ ኸምዚ በለ፦ “ኣብቲ ንምርኢት እተቐመጠ፡ ኣሞኖይድን ትራይሎባይትን ዚብሃሉ ናይ ጥንቲ ፍጥረት ባሕሪ ርኢና። እዞም ዝጸነቱ እንስሳታት ድማ ማዕረ እዞም ሕጂ ዘለዉ ጽቡቓትን እተሓላለኹን ጐደሎ ዘይብሎምን ምዃኖም ብዙሕ ኣገሪሙና። እሞ ደኣ ህይወት ብመስርሕ ፍልቀት ካብ ቀሊል ናብ እተሓላለኸ ዓይነት ህይወት ዚምዕብል እንተ ዀይኑ፡ ከመይ ኢሎም እዮም እዞም ናይ ጥንቲ ፍጥረታት ካብ ቀደሞም እተሓላለኹ ዝነበሩ፧ እዚ ንዓይ ውሽጠይ ዝተንከየኒ ነጥቢ፡ ንወደይ እውን ኣካፊለዮ።”
ውጽኢታዊ ምሳሌታት ተጠቐም
9. ምሳሌታት ምጥቃም ውጽኢታዊ ዚኸውን ስለምንታይ እዩ፧ ሓንቲ ኣደኸ እንታይ ምሳሌ እያ ተጠቒማ፧
9 የሱስ ብዙሕ ሳዕ ምሳሌታት ይጥቀም ነይሩ እዩ፣ እዚ ድማ ንኣእምሮ ዜስፍሕን ልቢ ዚትንክን ንተዘክሮ ዚሕግዝን እዩ ነይሩ። (ማቴ. 13:34, 35) ቈልዑ ብኣእምሮኦም ናይ ምስኣል ሓያል ክእለት ኣለዎም። ስለዚ፡ ኣቱም ወለዲ፡ ኣብ ትምህርትኹም ብዙሕ ምሳሌታት ተጠቐሙ። ኣብ ጃፓን እትነብር ሓንቲ ኣደ ኸምኡ እያ ገይራ። ክልተ ደቃ፡ ወዲ ሸሞንተን ወዲ ዓሰርተን ኣብ ዝነበሩሉ እዋን፡ ብዛዕባ ኣብ ከባቢ ምድሪ ዘሎ ሃዋህውን የሆዋ ንዕኡ ብምፍጣር ዘርኣዮ ሓልዮትን መሃረቶም። ከምኡ ንምግባር ከኣ፡ ነቶም ኣወዳት ጸባን ሽኮርን ቡንን ሃበቶም። ድሕሪኡ፡ ንነፍሲ ወከፎም ማክያቶ ኼዳልዉላ ሓተተቶም። ብዛዕባ እቲ ዝገበርዎ ኽትገልጽ ከላ፡ ከምዚ በለት፦ “ተጠንቂቖም እዮም ኣዳልዮምዎ። ስለምንታይ ብዙሕ ከም እተጠንቀቑ ምስ ሓትትክዎም፡ ከምቲ ዝፈትዎ ዓይነት ማክያቶ ኼዳልዉለይ ከም ዝደለዩ ነጊሮምኒ። ኣነ ድማ ኣምላኽ ነቲ ኣብ ሃዋህው ዘሎ ጋዛት ብተመሳሳሊ ንዓና ኸም ዚኸውን ገይሩ ብጥንቃቐ ኸም ዝሓወሶ ገሊጸሎም።” እቲ ምሳሌ ምስ ዕድሚኦም ዚመጣጠን እዩ ነይሩ፣ እቲ ትምህርቲ ድማ ንሳቶም ዚሳተፉሉ ንጥፈታት ዘለዎ ብምንባሩ ኣሐጒስዎም እዩ። ነቲ ትምህርቲ እቲ መሸም ንነዊሕ እዋን ኣይርስዕዎን እዮም!
10, 11. (ሀ) ንውሉድካ ኣብ ኣምላኽ ዘለዎ እምነት ኪሃንጽ ንምሕጋዝ፡ እንታይ ምሳሌ ኽትጥቀም ትኽእል፧ (ኣብ መእተዊ ዘላ ስእሊ ርአ።) (ለ) ውጽኢታዊ ዀይኑ ዝረኸብካዮ እንታይ ምሳሌታት ክትጠቅስ ትኽእል፧
10 ውሉድካ ኣብ ኣምላኽ ዘለዎ እምነት ምእንቲ ኺሃንጽ፡ ኣሰራርሓ ምግቢ ዚገልጽ መምርሒ ኽትጥቀም ትኽእል ኢኻ። ብኸመይ፧ ዶልሺ ወይ ብሽኮቲ ምስ ሰንከትካ፡ እቲ ብዛዕባ ኣሰራርሓኡ ዚገልጽ መምርሒ ዘለዎ ግደ ግለጸሉ። ድሕሪኡ ንውሉድካ ሓደ ፍሩታ፡ ንበል ቱፋሕ ሃቦ እሞ፡ “ብዛዕባ ኣሰራርሓ እዛ ቱፋሕ እዚኣ ዚገልጽ ዝርዝር መምርሒ ኸም ዘሎስ ትፈልጥዶ፧” ኽትብሎ ትኽእል ኢኻ። ቀጺልካ፡ ነታ ቱፋሕ ኣብ ክልተ ቘሪጽካ፡ ዘርኣ ሃቦ። እቲ ኣሰራርሓኣ ኣብቲ ዘርኣ “ተጻሒፉ” ኸም ዘሎ፡ ግናኸ ኻብቲ ኣሰራርሓ ምግቢ ዚገልጽ መምርሒ ብዝያዳ ብእተሓላለኸ መገዲ ሰፊሩ ኸም ዘሎ ኽትገልጸሉ ትኽእል ኢኻ። ድሕሪኡ፡ “ነዚ ንኣሰራርሓ ዶልሺ ዚገልጽ መምርሒ፡ ጸሓፊ ኻብ ኣድልዮ፡ ነቲ ኣብዛ ቱፋሕ ዘሎ ኣመና እተሓላለኸ ኣሰራርሓ መን ጽሒፍዎ፧” ኢልካ ኽትሓትቶ ትኽእል ኢኻ። ውሉድካ ዝጐበዘ እንተ ዀይኑ ኸኣ፡ እቲ ንኣሰራርሓ ቱፋሕ፡ ካብኡ ሓሊፉ እውን ንብምልእታ እታ ኦሞ ዚገልጽ መምርሒ፡ ኣብ ዲ.ኤን.ኤ. ኸም ዘሎ ኽትገልጸሉ ትኽእል ኢኻ። ብሓባር ድማ፡ ኣብታ ዘ ኦርጅን ኦቭ ላይፍ—ፋይቭ ኰስችንስ ዎርዝ ኣስኪንግ ዘርእስታ ብሮሹር፡ ነቲ ኻብ ገጽ 10 ኽሳብ 20 ዘሎ ስእልታት ክትርእይዎ ትኽእሉ ኢኹም።
11 ብዙሓት ወለዲ በታ ኣብ ንቕሑ! እትወጽእ ዓምዲ “ተነዲፉ ድዩ፧” ገይሮም ንደቆም ምምይያጥ የሐጕሶም እዩ። ወይ ከኣ በታ ዓምዲ ገይሮም ንንኣሽቱ ደቆም ቀሊል ትምህርቲ ይምህርዎም እዮም። ንኣብነት፡ ኣብ ደንማርክ ዚነብሩ ሰብ ሓዳር ንነፈርቲ ምስ ኣዕዋፍ እናኣነጻጸሩ ኸምዚ ዚብል ሕቶታት ኣቕሪቦም እዮም፦ “ነፈርቲ ልክዕ ንኣዕዋፍ እየን ዚመስላ። ግናኸ፡ ነፈርቲ እንቋቝሖ ኺወልዳን ንኣሽቱ ነፈርቲ ኼጫጭሓን ይኽእላዶ፧ ኣዕዋፍከ ፍሉይ መዕረፊ ጽርግያ የድልየንዶ፧ ደሃይ ነፈርቲ ምስ መዝሙር ኣዕዋፍ ከተነጻጽርዎ ኸለኹም ከመይ እዩ፧ እሞ ደኣ መን እዩ ብዝያዳ በሊሕ፡—እቲ ንነፈርቲ ዝሰርሐዶ፡ ወይስ እቲ ንኣዕዋፍ ዝፈጠረ፧” ውሉዳት ብጽቡቕ ሕቶታት እተሰነየ ኸምዚ ዝበለ ሓሳባት ምስ ዚውሃቦም፡ ናይ “ምምዝዛን” ክእለቶም ኬማዕብሉን ኣብ ኣምላኽ ዘለዎም እምነት ኪሃንጹን ይኽእሉ እዮም።—ምሳ. 2:10-12።
12. ምሳሌታት ነቲ ውሉዳት ኣብ መጽሓፍ ቅዱስ ዘለዎም እምነት ዜደልድለሎም ብኸመይ እዩ፧
12 ውጽኢታዊ ምሳሌታት ነቲ ውሉድ ኣብ ልክዕነት መጽሓፍ ቅዱስ ዘለዎ እምነት እውን ኬደልድለሉ ይኽእል እዩ። ንኣብነት፡ እዮብ 26:7 እስከ ንውሰድ። (ኣንብብ።) እዛ ጥቕሲ እዚኣ ብድራኸ መንፈስ ኣምላኽ ከም እተጻሕፈት ከመይ ጌርካ ኽትገልጽ ትኽእል፧ ጭቡጥ ሓቅታት ጥራይ ኣብ ክንዲ እትጠቅስ፡ ውሉድካ ነቲ ብኣእምሮኡ ናይ ምስኣል ክእለቱ ኺጥቀመሉ ንምንታይ ዘይትሕግዞ፧ ፈለማ፡ እዮብ ይነብረሉ ኣብ ዝነበረ እዋን፡ ተለስኮፕን ንጠፈር ዚውንጨፍ መጓዓዝያን ከም ዘይነበረ ጥቐስ። ወድኻ ድማ ከም ምድሪ ዝበለ ኣዝዩ ገዚፍ ነገር ኣብ ገለ ዘይብሉ ኺንጥልጠል ዚብልዎ ሓሳብ ንምእማኑ ዜሸግር ከም ዝዀነ ገይሩ ይዋሳእ። ምናልባት ብዅዕሶ ወይ ብእምኒ እናተጠቕመ፡ ክብደት ዘለዎ ነገር ተሰካሚ ኸም ዜድልዮ ይማጐት። በዚ ኸምዚ፡ እቲ የሆዋ ኣብ መጽሓፍ ቅዱስ ዘመዝገቦ ሓቅታት፡ ሰባት መርትዖ ኬቕርቡሉ ኣብ ዘይክእሉ እዋን ከም እተጻሕፈ ንውሉድካ ንጹር ይዀነሉ።—ነህ. 9:6።
ኣገዳስነት ስርዓታት መጽሓፍ ቅዱስ ግለጽ
13, 14. ከመይ ገይሮም እዮም ወለዲ ኣብ ኣእምሮ ደቆም ኣገዳስነት ስርዓታት መጽሓፍ ቅዱስ ኪቐርጹ ዚኽእሉ፧
13 ኣገዳስነት ስርዓታት መጽሓፍ ቅዱስ ኣብ ኣእምሮ ደቅኻ ምቕራጽ፡ ኣዝዩ ኣድላዪ እዩ። (መዝሙር 1:1-3 ኣንብብ።) ከምኡ ኽትገብረሉ እትኽእል ብዙሕ መገድታት ኣሎ። ንኣብነት፡ ንውሉዳትካ ናብ ግልልቲ ደሴት ይግዕዙ ኸም ዘለዉ እሞ ምሳታቶም ዚነብሩ ሰባት ኪሓርዩ ኣጋጣሚ ኸም እተዋህቦም ጌርካ ንገሮም። ድሕሪኡ፡ “ኵሎም ብሰላምን ብስኒትን ምእንቲ ኺነብሩ፡ ነፍሲ ወከፍ ሰብ እንታይ ባህርያት ኪህልዎ ኣለዎ፧” ኢልካ ሕተቶም። ብዛዕባ እቲ ኣብ ገላትያ 5:19-23 ዚርከብ ጥበባዊ መምርሒታት እውን ከተዛራርቦም ትኽእል ኢኻ።
14 እዚ ኸኣ ንደቅኻ ኽልተ ኣገዳሲ ትምህርቲ ኺምህሮም እዩ። ቀዳማይ፡ ስርዓታት ኣምላኽ ናይ ሓቂ ሰላምን ስኒትን የስፍን እዩ። ካልኣይ፡ የሆዋ በዚ ሕጂ ዚህበና ዘሎ ትምህርቲ ኣቢሉ ነቲ ኣብ ሓዳስ ዓለም ዚህሉ ህይወት የዳልወና ኣሎ። (ኢሳ. 54:13፣ ዮሃ. 17:3) ነዚ ነጥብታት እዚ ዜራጕድ ተመክሮ ድማ ካብ ጽሑፋትና ኽትሓሪ ትኽእል ኢኻ። ምናልባት ነታ ኣብ ግምቢ ዘብዐኛ እትወጽእ፡ “መጽሓፍ ቅዱስ፡ ህይወት ሰባት ይቕይር” ዘርእስታ ዓምዲ ኽትጥቀመላ ትኽእል ኢኻ። ንየሆዋ ምእንቲ ኼሐጕስ ኢሉ ኣብ ህይወቱ ብዙሕ ለውጥታት ዝገበረ ሰብ ኣብ ጉባኤኹም እንተ ኣልዩ ድማ፡ ታሪኹ ምእንቲ ኺነግረኩም ናብ ቤትኩም ክትዕድምዎ ትኽእሉ ኢኹም። ከምዚ ዝበለ ኣብነታት ንስርዓታት መጽሓፍ ቅዱስ ህያው ይገብሮ እዩ።—እብ. 4:12።
15. ንደቅኻ ኽትምህሮም ከለኻ፡ ቀንዲ ሸቶኻ እንታይ ኪኸውን ይግባእ፧
15 እቲ ኺመሓላለፍ ተደልዩ ዘሎ ነጥቢ እዚ እዩ፦ ንውሉዳትካ ኽትምህር ከለኻ፡ ወግሐ ጸብሐ ኣብ ሓደ ሜላ ጥራይ ዕንክሊል ኣይትበል። ንናይ ምምሃዝ ክእለትካ ተጠቐመሉ። ምስ ዕድሚኦም ዚኸይድ ሜላ ጌርካ፡ ንኣእምሮኦም ኣስፍሓዮ። ኣመሃህራኻ ባህ ዜብልን እምነት ዜደልድልን ይኹን። ከምቲ ሓደ ኣቦ ዝበሎ፡ “ንዝጸንሐ ትምህርትታት ብሓድሽ መገድታት ንምቕራቡ ድሕር ኣይትበል።”
እሙንን ዕጉስን ጸሎተኛን ኩን
16. ንውሉዳትካ ኽትምህሮም ከለኻ፡ ትዕግስቲ ኣገዳሲት ዝዀነት ስለምንታይ እያ፧ ኣብነት ሃብ።
16 ድልድልቲ እምነት ምእንቲ ኽትህልወና፡ መንፈስ ኣምላኽ የድልየና እዩ። (ገላ. 5:22, 23) እምነት ከም ሓንቲ ፍረ ብምዃና፡ ክትዓቢ ግዜ የድልያ እዩ። ስለዚ፡ ንደቅኻ ኽትምህሮም ከለኻ፡ ትዕግስትን ጽንዓትን የድልየካ እዩ። ምስዚ ብዚተሓሓዝ፡ ኣብ ጃፓን ዚነብር ኣቦ ኽልተ ኸምዚ በለ፦ “ኣነን ሰበይተይን ንደቅና ብዙሕ ቈላሕታ ጥራይ ኢና እንገብረሎም። ሕጻናት ካብ ዝነበሩሉ ግዜ ኣትሒዘ፡ ብዘይካ ኣብተን ክርስትያናዊ ኣኼባታት ዝነበረና መዓልትታት፡ መዓልቲ መዓልቲ ን15 ደቒቕ ምሳታቶም አጽንዕ ነይረ እየ። 15 ደቒቕ ንዓና ዀነ ንዓታቶም ኣይከብዶምን እዩ ነይሩ።” ሓደ ሓላው ወረዳ ድማ ከምዚ ኢሉ ጸሓፈ፦ “ኰተቴ ኣብ ዝነበርኩሉ እዋን፡ ብቓላት ክገልጾ ኻብ ዝኽእል ንላዕሊ ሕቶታት ወይ ጥርጣረታት ነይሩኒ እዩ። ምስ ግዜ፡ ንመብዛሕትኡ እዚ ሕቶታተይ ኣብ ኣኼባታት ወይ ኣብ መጽናዕቲ ስድራ ቤት ወይ ኣብ ብሕታዊ መጽናዕቲ ምላሽ ረኺበሉ እየ። ስለዚ ድማ እዮም ወለዲ ብቐጻሊ ኺምህሩ ዘለዎም።”
17. ወለዲ ጽቡቕ ኣብነት ኪዀኑ ኣገዳሲ ዝዀነ ስለምንታይ እዩ፧ ሓደ ጽምዲ ሰብ ሓዳር ንደቆም ጽቡቕ ኣብነት ዝዀንወን ብኸመይ እዮም፧
17 ካልእ ኣዝዩ ኣገዳሲ ነገር ከኣ፡ ብእምነትካ ኣብነት ምዃን እዩ። ደቅኻ ነቲ እትገብሮ ይዕዘብዎ እዮም፣ እዚ ድማ ብርግጽ ጽቡቕ ጽልዋ ኺገብረሎም እዩ። ስለዚ፡ ኣቱም ወለዲ፡ ወትሩ እምነትኩም ህነጹ። የሆዋ ንዓኻትኩም ክሳዕ ክንደይ ጋህዲ ኸም ዚዀነልኩም፡ ንውሉዳትኩም ኣርእይዎም። ኣብ በርሙዳ ዚነብሩ ሰብ ሓዳር ዜጨንቕ ኵነታት ኬጋጥሞም ከሎ፡ የሆዋ ምእንቲ ኺመርሖም ምስ ደቆም ብሓባር ኰይኖም ይጽልዩ እዮም፣ ንደቆም ከኣ በይነን ኪጽልያ የተባብዕወን እዮም። ብዛዕባ እዚ ኺገልጹ ኸለዉ፡ “ብዛይካዚ፡ ነታ ዓባይ ጓልና፡ ‘ብየሆዋ ምሉእ ብምሉእ ተኣመኒ፣ ብኣገልግሎት መንግስቲ ኣምላኽ ትሕዝቲ ኹኒ፣ ብዙሕ እውን ኣይትጨነቒ’ ንብላ ኢና። ኣብ መወዳእታ፡ ውጽኢቱ ምስ ረኣየት፡ የሆዋ ይሕግዘና ኸም ዘሎ ትፈልጥ እያ። እዚ ኣብቲ ኣብ ኣምላኽን ኣብ መጽሓፍ ቅዱስን ዘለዋ እምነት ዓብዪ ጽልዋ ገይሩ እዩ” ይብሉ።
18. ወለዲ እንታይ ኣገዳሲ ሓቂ እዮም ኪርስዑ ዘይብሎም፧
18 ኣብ መወዳእታኡ፡ ውሉዳት ናይ ርእሶም እምነት ኬማዕብሉ ኸም ዘለዎም ዚከሓድ ኣይኰነን። ይኹን እምበር፡ ኣቱም ወለዲ፡ ክትተኽሉን ማይ ከተስትዩን ትኽእሉ ኢኹም። እቲ ዜብቍል ግና ኣምላኽ ጥራይ እዩ። (1 ቈረ. 3:6) ስለዚ፡ መንፈሱ ንምርካብ ጸልዩ፡ ነቶም ፍቑራት ደቅኹም ተጊህኩም ምሃርዎም፣ ከምኡ ምስ እትገብሩ፡ የሆዋ ኣብዚሑ ኺባርኸኩም እዩ።—ኤፌ. 6:4።


text:
1ድኅርዙይ ጳውሎስ ካብ ኣቴና ወፂኡ ናብ ቆሮንቶስ ከደ። 2ቀላውዴዎስ ቄሣር ኲሎም ኣይሁድ ካብ ሮም ክወፁ ኣዚዙ ስለ ዝነበረ ኸዓ ምስ ሰበይቱ ጵርስቅላ ካብ ኢጣልያ ሽዑ ቕነ ዝመጸ ሓደ ኣቂላስ ዝበሃል ኣይሁዳዊ በዓል ጳንጦስ ኣብ ቆሮንቶስ ነበረ። ጳውሎስ ከዓ ምስኣቶም ተራኸበ። 3ከምኣቶም ሰፋይ ድንኳን ስለ ዝነበረ ድማ እናሠርሐ ምስኣቶም ተቐመጠ። 4ሰንበት ሰንበት ኣብ ቤተ ጸሎት ኣይሁድ እናሰበኸ ድማ ንኣይሁድን ንግሪኻውያንን የረድኦም ነበረ። 5ሲላስን ጢሞቴዎስን ካብ መቄዶንያ ናብ ቆሮንቶስ ምስ መጹ ጳውሎስ ኢየሱስ መሢሕ ከም ዝኾነ ኣበርቲዑ ይምስክር ነበረ። 6ንሳቶም ምስ ተቓወምዎን ምስ ጸረፍዎን ግና ኽዳኑ ነጊፉ ደምኩም ኣብ ርእስኹም ይኹን ኣነ ንጹህ እየ ድሕሪ ሕዚ ናብ ኣሕዛብ ክኸይድ እየ በሎም። 7ካብኡ ወፂኡ ድማ እቲ ገዝኡ ኣብ ጥቓ ቤተ ጸሎት ኣይሁድ ዝነበረት ንእግዚኣብሔር ዘምልኽ ናብ ቲቶስ ኢዮስጦስ ዝበሃል ሰብ ኣተወ። 8ቀርስጶስ ዝበሃል መራሕ ቤተ ጸሎት ኣይሁድ ከዓ ምስ ስድራ ቤቱ ብጐይታ ኣመነ፤ ብዙኃት ካብ ሰብ ቆሮንቶስውን ትምህርቲ ጳውሎስ ሰሚዖም ኣመኑን ተጠመቑን። 9ጐይታ ኸዓ ንጳውሎስ ለይቲ ብራእይ ከምዙይ በሎ፦ ኣይትፍራኅ! ተዛረብ ደኣ እምበር ስቕ ኣይትበል። 10ኣብዛ ኸተማ እዚኣ ብዙኅ ሕዝቢ ኣለኒ ኣነ ምሳኻ ስለ ዝኾንኩ ድማ ክጐድአካ ዝኽእል ሓደኳ የለን በሎ። 11ጳውሎስ ኣብ ማእኸሎም ቃል እግዚኣብሔር እናመሃረ ዓመትን መንፈቕን ኣብ ቆሮንቶስ ተቐመጠ። 12ጋልዮስ ሹም ኣካይያ እንተሎ ኣይሁድ ኃቢሮም ኣንጻር ጳውሎስ ተሢኦም ናብ መጋባእያ ኣቕረብዎ። 13 ካብ ኦሪት ወፃኢ ሰባት ንእግዚኣብሔር ከምልኽዎ የሓባብል ኣሎ እናበሉ ድማ ኸሰስዎ። 14ጳውሎስ መልሲ ኽህብ ምስ ተዳለወ ድማ ጋልዩስ ንኣይሁድ ከምዙይ በሎም፦ ኣቱም ኣይሁድ ብዛዕባ ዝኾነ ዓመፅ ወይ ክፉእ ግብሪ እንተ ዝኸውንስ ሃዲአ ኽሰምዐኩም ግቡእ ነይሩ፤ 15ሕዚ ግና ክትዕኹም ብዛዕባ ቃልን ስምን ናይ ባዕልኻትኩም ሕግን ስለ ዝኾነ ባዕልኻትኩም ፍለጡ፤ ኣነ ናይዝ ነገር እዙይ ፈራዲ ክኸውን ኣይደልን በሎም። 16ካብቲ መጋባእያውን ሰጐጎም። 17እቶም ግሪካውያን ኲላቶም ንሶስቴንስ መራሕ ቤተ ጸሎት ኣይሁድ ኂዞም ኣብ ቕድሚ መጋባእያ ዘበጥዎ፤ እንተኾነ ጋልዮስ ነዝ ነገር እዙይ ኣይተገደሰሉን። 18ጳውሎስ ኣብ ቆሮንቶስ ምስ ብጾቱ ንቑሩብ መዓልቲ ምስ ቀነየ ካብቶም ኣኅዋት ተሰናቢቱ ምስ ጵርስቅላን ኣቂላን ብመርከብ ናብ ሶርያ ኸደ። ቕድሚ ምኻዱ ግና መብጽዓ ስለ ዝነበሮ ኣብ ክንክራኦስ ዝተብሃለ ኸተማ ርእሱ ተላፀየ። 19ኣብ ኤፌሶን ምስ በጽሑ ኸዓ ንጵርስቅላን ኣቂላን ኣብኣ ኃደጎም፤ ናብ ቤተ ጸሎት ኣይሁድ ኣትዩ ድማ ምስቶም ኣይሁድ ተነጋገረ። 20ንሳቶም ብዙኅ መዓልቲ ምስኣቶም ክጸንሕ ለመንዎ፤ እንተኾነ ሕራይ ኣይበሎምን። 21ከፋንውዎ እንተለዉ በዝ ዝመጽእ በዓል ኣብ ኢየሩሳሌም ግድን ከኽብር ኣለኒ። ፍቓድ እግዚኣብሔር እንተኾይኑ ናባኻትኩም ክምለስ እየ ኢሉ ተሰናቢቱ፤ ካብ ኤፌሶን ብመርከብ ከደ። 22ኣብ ቂሳርያ ምስ በጽሐ ናብ ቤተ ክርስቲያን ኣትዩ ንኣመንቲ ሰላም ምስ በለ ናብ ኣንጾኪያ ወረደ። 23ቊሩብ መዓልቲ ኸዓ ኣብኣ ጾነየ፤ ካብኣ ተልዒሉ ኣብ ሃገር ገላትያን ፍርግያን እናዞረ ንዂሎም ደቀ መዛሙርት ኣጸናንዖም። 24ሓደ ኣጵሎስ ዝስሙ ኣይሁዳዊ በዓል እስክንድርያ ምሁር ቅዱሳት መጻሕፍትን ክእለት ዘረባ ዘለዎን ሰብኣይ ናብ ኤፌሶን መጸ። 25ንሱ ብዛዕባ መንገዲ ጐይታ ምሁር ነበረ፤ ንሱ ሽሕ እኳ ጥምቀት ዮሓንስ ጥራሕ ዝተጠመቐ እንተ ነበረ ብመንፈስ ተለዓዒሉ ብዛዕባ ኢየሱስ ኣበርቲዑ ይሰብኽን ይምህርን ነበረ። 26ንሱ ኣብ ቤተ ጸሎት ኣይሁድ ብትብዓት ክምህር ጀመረ፤ ጵርስቅላን ኣቂላን ምስ ሰምዕዎ ኸዓ ናብ ገዝኦም ወሲዶም መንገዲ ጐይታ ኣጸቢቖም ኣረድእዎ። 27ናብ ኣካይያ ክኃልፍ ምስ ሓሰበ እቶም ኣመንቲ ኣተባብዕዎ፤ ነቶም ኣብ ኣካይያ ዝነበሩ ደቀ መዛሙርት ድማ ኽቕበልዎ ጸሓፉሎም፤ ኣብኣቶም ምስ በጽሐ ኸዓ ነቶም ብጸጋ እግዚኣብሔር ዝኣመኑ ብዙኅ ረድኦም። 28ኢየሱስ መሢሕ ከም ዝኾነ ብቅዱሳት መጻሕፍቲ እናረድአ ንኣይሁድ ኣብ ቕድሚ ዂሉ በርቲዑ ይከራኸሮምን ይረትዖምን ነበረ እሞ።
Copyright
Learn More


text:
1ሽዑ ሓደ መልኣኽ ካብ ሰማይ ክወርድ እንተሎ ረአኹ፤ መኽፈቲ ናይቲ ዓሚቝ ጕድጓድን ገዚፍ መቑሕን ኣብ ኢዱ ኂዙ ነበረ። 2እቲ መልኣኽ ነቲ ገበል ኃዞ፤ ንሱዉን እቲ ዲያብሎስ ወይ ሰይጣን ዘብሃል ናይ ጥንቲ ተመን እዩ። ሽሕ ዓመትዉን ኣሰሮ። 3ድኅርዙይ ነሕዛብ ምእንቲ ኸየስሕቶም ኢሉ እተን ሽሕ ዓመታት ክሳዕ ዘፍጸማ ናብቲ ዓሚቝ ጕድጓድ ደርበዮ። ዓጽዩ ድማ ኣብ ልዕሊኡ ማኅተም ገበረሉ። ድኅርዙይ ንቑሩብ ጊዜ ኽፍታሕ ይግብኦ እዩ። 4ድኅርዙይ ዙፋናት ረአኹ። ነቶም ኣብ ዙፋናት ዘተቐመጡ ኸዓ ኽፈርዱ ሥልጣን ተዉሃቦም። እዚኣቶም እቶም ንኢየሱስ ብምምስካሮምን ንቓል እግዚኣብሔር ብምብሣሮምን ዘተሰየፉ እዮም። እዚኣቶም ነቲ ኣራዊት ኮነ ንምስሉ ዘይሰገዱ ኣብ ግምባሮም ኮነ ኣብ ኣእዳዎም ማኅተሙ ዘይተቐበሉ እዮም። ንሳቶም ሕያዋን ኮይኖም ምስ ክርስቶስ ሽሕ ዓመት ነገሡ። 5እቶም ዘተረፉ ምዉታን ግና እተን ሽሕ ዓመታት ክሳዕ ዘፍጸማ ኣይትሥኡን። እዙይ እቲ ቐዳማይ ትንሣኤ እዩ። 6ኣብቲ ቐዳማይ ትንሣኤ ዘሳተፉ ብፁዓንን ቅዱሳንን እዮም። ናይ ኣምላኽን ናይ ክርስቶስን ካህናት ክኾኑ ምስ ክርስቶስዉን ሽሕ ዓመት ክነግሡ እዮም እምበር እቲ ኻልኣይ ሞት ኣብዚኣቶም ሥልጣን የብሉን። 7እተን ሽሕ ዓመታት ምስ ተፈጸማ ኸዓ ሰይጣን ካብ ማእሰርቱ ኽፍታሕ እዩ። 8ንጎግን ማጎግን ንሳቶምዉን እቶም ኣብ ኣርባዕተ መኣዘን ምድሪ ንዘነብሩ ኣሕዛብ ከስሕቶም ንዉግእዉን ምእንቲ ኽእክቦም ክወፅእ እዩ። ቊጽሮም ድማ ከም ኁፃ ባሕሪ ነበረ። 9ኣብ ልዕሊ ሰፊሕ ምድሪ ወፂኦም ንሠፈር እቶም ቅዱሳንን ነታ ፍትዉቲ ኸተማ ድማ ኸበቡ። 10እቲ ዘስሕቶም ዘነበረ ዲያብሎስ ከዓ ናብቲ እቲ ኣራዊትን እቲ ሓሳዊ ነቢይን ዘተደርበይዎ ቐላይ ሓዉን ዲንን ተደርበየ። ንዘለዓለመ ዓለም ከዓ ለይትን መዓልትን ክሣቐዩ እዮም። 11ድኅሪ እዙይ ዓብዪ ፃዕዳ ዙፋንን ነቲ ኣብኡ ዘተቐመጠን ረአኹ፤ ሰማይን ምድርን ካብ ቅድሚኡ ሃደሙ፤ ቦታዉን ኣይተረኽበሎምን። 12ምዉታን ድማ ዓበይትን ኣናእሽትን ኣብ ቅድሚ እቲ ዙፋን ደዉ ኢሎም ረአኹ። መጻሕፍትዉን ተገለጹ፤ እቲ መጽሓፍ ሕይወት ዘኾነ ካልእ መጽሓፍዉን ተገለጸ። እቶም ምዉታን ድማ ከምቲ ኣብቲ መጻሕፍቲ ተጽሒፉ ዘጸንሐ ከከም ግብሮም ተፈርዶም። 13ባሕሪ ድማ ነቶም ኣብ ዉሽጡ ዘለዉ ምዉታን ሃበ። ሞትን ሲኦልንዉን ኣብኣቶም ዘለዉ ምዉታን ሃቡ። ነፍስ ወከፎም ከዓ ኸከም ግብሮም ተፈርዱ። 14ሞትን ሲኦልንዉን ናብቲ ቐላይ ሓዊ ተደርበዩ። እዘ ቐላይ ሓዊ እቲ ኻልኣይ ሞት እዩ። 15ስሙ ኣብ መጽሓፍ ሕይወት ተጽሒፉ ዘይተረኽበ ዂሉ ናብቲ ቐላይ ሓዊ ተደርበየ።
Copyright
Learn More


text:
ታሪኽ ህይወት
በረኸት የሆዋ ንህይወተይ ኣበልጺግዋ
ብ1927 ኣብታ ንእሽቶ ኸተማ ዝዀነት ዋካ፡ ሳስካችወን፡ ካናዳ እየ ተወሊደ። ኣቦይን ኣደይን ሸውዓተ ቘልዑ፡ ማለት ኣርባዕተ ኣወዳትን ሰለስተ ኣዋልድን ስለ ዝነበርዎም፡ ካብ ቍልዕነተይ ኣትሒዘ ምስ ብዙሓት ምንባር ለሚደ እየ።
ስድራ ቤትና በቲ ኣብ 1930ታት ዘጋጠመ ዓብዪ ቝጠባዊ ቕልውላው ተጸልያ ነበረት። ሃብታማት እኳ እንተ ዘይነበርና፡ ዚብላዕ ስኢንና ኣይንፈልጥን ኢና። ደርሁን ኣሓን ስለ ዝነበራና፡ ሕጽረት እንቋቝሖን ጸባን ኣጅቦን ጠስምን ኣይነበረናን። ስድራ ሓረስቶት ብምዃንና፡ ኵላትና ብዙሕ ዕዮ ገዛ ኸም ዝነበረና መቸም ክትግምቱ ትኽእሉ ኢኹም።
ብዛዕባ እቲ ግዜ እቲ ጽቡቕ ተዘክሮታት ኣሎኒ፣ ንኣብነት፡ ገዛና ሃነን ብዚብል ጥዑም ሽታ ቱፋሕ ኪምላእ ትዝ ይብለኒ። ምኽንያቱ፡ ብግዜ ቐውዒ ኣቦይ ምህርቲ ሕርሻና ኣብ ከተማ ሸይጡ ኺምለስ ከሎ፡ ብዙሕ ሓድሽ ቱፋሕ ብሳጹን ሒዙልና ይመጽእ ነበረ። መዓልቲ መዓልቲ ጽማቝ ቱፋሕ ክንሰቲ ኸለናስ ክሳዕ ክንደይ ባህ ዜብል ኰን እዩ ነይሩ!
ስድራ ቤትና ሓቂ ፈለጠት
ወለደይ ሓቂ ኺሰምዑ ኸለዉ፡ ጓል ሽዱሽተ ዓመት እየ ነይረ። እቲ ጆኒ ዝስሙ በዅሪ ወዶም ምስ ተወልደ፡ ነዊሕ ከይጸንሐ ሞተ። ወለደይ ከኣ ስለ እተጨነቑ፡ ንሓደ ኻህን፡ “ጆኒ ኣበይ እዩ ዘሎ፧” ኢሎም ሓተትዎ። እቲ ኻህን ከኣ፡ እቲ ሕጻን ክርስትያን ስለ ዘይኰነ፡ ናብ ሰማይ ከም ዘይከደ ነገሮም። ወለደይ እንተ ኸፊሎምዎ ድማ፡ ጆኒ ናብ ሰማይ ምእንቲ ኪኸይድ ከም ዚጽልየሉ ነገሮም። ንስኻ እንተ ትኸውን ከመይ ምተሰምዓካ፧ ኣቦይን ኣደይን ኣዝዮም ስለ ዝጐሃዩ፡ ካልእ ግዜ ምስቲ ኻህን ኣይተዛራረቡን። ይኹን እምበር፡ ጆኒ እንታይ ከም ዝዀነ ይሓስቡ ነበሩ።
ሓደ መዓልቲ፡ ኣደይ እታ ዌር ኣር ዘ ዴድ፧ (ምዉታት ኣበይ እዮም ዘለዉ፧) ዘርእስታ ብናይ የሆዋ መሰኻኽር እተሓትመት ንእሽቶ መጽሓፍ ረኸበት። ብሃንቀውታ ኸኣ ኣንበበታ። ኣቦይ ናብ ቤት ምስ መጸ ድማ ብታሕጓስ፡ “ጆኒ ኣበይ ከም ዘሎ ፈሊጠ! ሕጂ ደቂሱ እዩ ዘሎ፣ ሓደ መዓልቲ ግና ኪባራበር እዩ” ኢላ ነገረቶ። ንምሸቱ ኸኣ፡ ኣቦይ ንምልእቲ እታ መጽሓፍ ኣንበባ። ኣደይን ኣቦይን፡ ምዉታት ደቂሶም ከም ዘለዉን ኣብ መጻኢ ትንሳኤ ኸም ዚህሉን መጽሓፍ ቅዱስ ከም ዚምህር ምስ ፈለጡ ተጸናኒዖም እዮም።—መክ. 9:5, 10፣ ግብ. 24:15።
እቲ ዝረኸብዎ ሓቂ፡ ንህይወትና ቐየሮ፣ ምጽንናዕን ሓጐስን ከኣ ረኸብና። ንሳቶም ከኣ፡ ምስ ናይ የሆዋ መሰኻኽር መጽሓፍ ቅዱስ ኬጽንዑን ምስታ ኣብ ዋካ ዝነበረት መብዛሕትኦም ዩክረናውያን ዝዀኑ ኣሕዋት ዝነበርዋ ንእሽቶ ጉባኤ ኣብ ኣኼባታት ኪእከቡን ጀመሩ። ነዊሕ ከይጸንሑ ድማ፡ ኣብ ኣገልግሎት ይካፈሉ ነበሩ።
ድሕሪዚ ቝሩብ ጸኒሕና፡ ናብ ብሪትሽ ኮሎምብያ ገዓዝና፣ እታ ኣብኡ ዝነበረት ጉባኤ ኸኣ ጽቡቕ ገይራ ተቐበለትና። ነቲ ኣብ ኣኼባ ሰንበት ዚጽናዕ ግምቢ ዘብዐኛ ስድራ ቤትና እትገብሮ ዝነበረት ምድላው ክዝክሮ ኸለኹ፡ ባህ እዩ ዝብለኒ። ኵላትና ንየሆዋን ንሓቂ መጽሓፍ ቅዱስን ዓሚቝ ፍቕሪ ነማዕብል ነበርና። ህይወትና ትብልጽግ ነበረት፣ የሆዋ እውን ይባርኸና ነበረ።
ቈልዑ ኸለና፡ ንሰባት ብዛዕባ እምነትና ምዝራብ ቀሊል ኣይነበረን። ኣነን ኢቫ ሓብተይን ነቲ ኣብ ወወርሒ ዚወጽእ መርኣያ ኣገልግሎት ወፍሪ ንዳለወሉን ኣብ ኣኼባ ኣገልግሎት ነቕርቦን ስለ ዝነበርና ግና፡ ኣዝዩ ሓጊዙና እዩ። ሓፋራት እኳ እንተ ነበርና፡ ንኻልኦት ብዛዕባ መጽሓፍ ቅዱስ ብኸመይ ከም እነዛራርቦም ክንምሃር ኣኽኢሉና እዩ። ነዚ ኽንሰብኽ ዝሰልጠንናሉ መገዲ ኣዝየ እየ ዘማስወሉ!
ናይ ምሉእ ግዜ ኣገልገልቲ ምሳና ዚገብርዎ ዝነበሩ ጻንሒት፡ ሓደ ኻብቲ ኣብ ቍልዕነትና ዘሕለፍናዮ ዘይርሳዕ እዋናት እዩ። ንኣብነት፡ እቲ ሓላው ወረዳና ዝነበረ ሓውና ጃክ ናታን ንጉባኤና ኺበጽሓን ኣብ ቤትና ኺጸንሕን ከሎ ባህ ይብለና ነበረ። * እቲ ዚነግረና ዝነበረ ማእለያ ዘይብሉ ባህ ዜብል ዛንታታትን እቲ ብቕንዕና ዚዛረቦ ናእዳን ንየሆዋ ብተኣማንነት ንምግልጋል ድሌት ከም ዚሓድረና ገይሩ እዩ።
“ምስ ዓበኹ፡ ከም ሓውና ናታን ክኸውን እየ ዝደሊ” ኢለ ኽሓስብ ይዝከረኒ። እቲ ኣብነቱ፡ ናይ ምሉእ ግዜ ኣገልግሎት ሞያይ ገይረ ኽሕዞ ከም ዘዳለወኒ፡ ደሓር እዩ ተረዲኡኒ። ጓል 15 ዓመት ምስ ኰንኩ፡ ንየሆዋ ኸገልግሎ ወሰንኩ። ብ1942 ከኣ ኣነን ኢቫን ተጠመቕና።
ናይ እምነት ፈተናታት
ኣብቲ ሓያል ስምዒት ሃገራውነት ዝነበረሉ ኻልኣይ ውግእ ዓለም፡ ስኮት እትብሃል ዘይትጻወር መምህር፡ ንኽልተ ኣሓተይን ንሓደ ኻብ ኣሕዋተይን ካብ ቤት ትምህርቲ ሰጐጎቶም። ስለምንታይ፧ ንባንዴራ ሰላምታ ምሃብ ስለ ዝኣበዩ እዩ። ንመምህረይ እውን፡ ክትሰጕጐኒ ነገረታ። መምህረይ ግና፡ “ኣብ ናጻ ሃገር ኢና እንነብር፣ ኣብ ሃገራዊ ጽምብላት ከይንካፈል ከኣ መሰል ኣሎና” ኢላ መለሰትላ። ስኮት ብዙሕ ጸቕጢ እኳ እንተ ገበረትላ፡ “እዚ ናተይ ውሳነ እዩ” ኢላ ኣትሪራ ተዛረበታ።
ስኮት ከኣ፡ “ናትኪ ውሳነ እሞ ኣይኰነን። ንመሊታ እንተ ዘይሰጒጉክያ ኽነግረልኪ እየ” በለታ። መምህረይ ከኣ ንዓይ ምስጓግ ጌጋ ምዃኑ እኳ እንተ ኣመነትሉ፡ ካብ ስራሕ ምእንቲ ኸይትወጽእ ግና ክትሰጕጐኒ ኸም እትግደድ ንወለደይ ነገረቶም። ይኹን እምበር፡ ኣብ ቤት ኴንና ኸነጽንዖ እንኽእል መጻሕፍቲ ቤት ትምህርቲ ረኸብና። ነዊሕ ከይጸናሕና፡ 32 ኪሎ ሜተር ርሒቕና ምስ ገዓዝና ድማ፡ ካልእ ቤት ትምህርቲ ተቐበለና።
ብሰንኪ እቲ ውግእ ጽሑፋትና ተኣጊዱ ነበረ፣ መጽሓፍ ቅዱስ ጥራይ ሒዝና ግና ኣብ በቤት ነገልግል ነበረና። በዚ ምኽንያት እዚ ድማ፡ ካብ መጽሓፍ ቅዱስ ብቐጥታ ብስራት መንግስቲ ኣምላኽ ኣብ ምክፋል ክኢላታት ኰንና። እዚ ኸኣ፡ ብመንፈሳዊ መዳይ ክንዓብን ደገፍ የሆዋ ኽንርእን ሓገዘና።
ናብ ናይ ምሉእ ግዜ ኣገልግሎት ኣቶኹ
ኣነን ኢቫን ትምህርትና ምስ ወዳእና፡ ኣገልግሎት ፈላምነት ጀመርና። ኣብ ፈለማ፡ ድልዊ ምግቢ ኣብ ዚሽየጠሉ ቦታ እሰርሕ ነበርኩ። ድሕሪ ግዜ ኸኣ፡ ብዛዕባ ምምሻጥ ጸጕሪ ናይ ሽዱሽተ ወርሒ ስልጠና ወሰድኩ፣ ኣብ ገዛይ ኰይነ ምምሻጥ ከኣ ባህ ይብለኒ ነበረ። ኣብ ሰሙን ክልተ መዓልቲ ኣብ ሳሎን ቍንጅና ኽሰርሕ ጀመርኩ፣ ኣብ ወርሒ ኽልተ ሳዕ ድማ ምምሻጥ እምህር ነበርኩ። በዚ ኸምዚ ኸኣ፡ ገዛእ ርእሰይ እናኣለኹ ናይ ምሉእ ግዜ ኣገልጋሊት ኰይነ አገልግል ነበርኩ።
ብ1955 ኣብቲ ኣብ ኒው ዮርክ ሲቲ፡ ሕቡራት መንግስታት ኣመሪካን ኑረምበርግ፡ ጀርመንን ዚካየድ፡ “ዕውትቲ መንግስቲ” ዘርእስቱ ዓብዪ ኣኼባታት ክካፈል ደለኹ። ናብ ኒው ዮርክ ቅድሚ ምኻደይ ግና ምስቲ ኣብ ቀንዲ ቤት ጽሕፈት ዚዓዪ ሓውና ናታን ኖር ተራኸብኩ። ንሱን ሰበይቱን ኣብቲ ኣብ ቫንኮቨር፡ ካናዳ ዚካየድ ዝነበረ ዓብዪ ኣኼባ እዮም ዚካፈሉ ነይሮም። ኣብኡ ኸለዉ ድማ፡ ንሓብትና ኖር ክምሽጣ ተሓተትኩ። ሓውና ኖር በቲ ኣመሻሽጣ ባህ ስለ ዝበሎ ድማ ክረኽበኒ ደለየ። ከነዕልል ከለና፡ ቅድሚ ናብ ጀርመን ምኻደይ ናብ ኒው ዮርክ ክኸይድ ከም ዝሓሰብኩ ነገርኩዎ። ንሱ ድማ ኣብቲ ኣብ ብሩክሊን ዚርከብ ቤት-ኤል፡ ትሽዓተ መዓልቲ ኽሰርሕ ዓደመኒ።
እዚ መገሻ እዚ፡ ንህይወተይ ቀየሮ። ኣብ ኒው ዮርክ፡ ቴዶር (ቴድ) ጃራዝ ዝስሙ መንእሰይ ሓው ተፋለጥኩ። ምስ ተፋለጥኩዎ ብዙሕ ከይጸንሐ፡ “ፈላሚት ዲኺ፧” ኢሉ ሃንደበት ሓተተኒ። ኣነ ኸኣ፡ “ኣይኰንኩን” ኢለ መለስኩሉ። ላቮን እትብሃል መሓዛይ ምስ ሰምዓትኒ ግና፡ ዘረባይ ኰሊፋ፡ “እወ እያ” በለቶ። ቴድ ስለ ዝደንጸዎ፡ ንላቮን፡ “መንክን ኢኽን ዝሓሸ እትፈልጣ፧ ንስኺዶ ንሳ፧” ኢሉ ሓተታ። ኣነ ኸኣ፡ ፈላሚት ከም ዝነበርኩ፡ ኣብቲ ዓበይቲ ኣኼባታት ተኻፊለ ምስ ተመለስኩ ድማ፡ ከም ብሓድሽ ክጅምር ከም ዝሓሰብኩ ነገርኩዎ።
መንፈሳዊ ሰብኣይ ተመርዓኹ
ቴድ ብ1925 ኣብ ኬንታኪ፡ ሕቡራት መንግስትታት ኣመሪካ እዩ ተወሊዱ፣ ወዲ 15 ዓመት ምስ ኰነ ኸኣ፡ ህይወቱ ንየሆዋ ወፍዩ ተጠምቀ። ካብ ስድራ ቤቱ ናብ ሓቂ ዝመጸ እኳ እንተ ዘየለ፡ ድሕሪ ኽልተ ዓመት ስሩዕ ፈላሚ ዀይኑ ኼገልግል ጀመረ። በዚ ኸምዚ፡ ነቲ ንዳርጋ 67 ዓመት ዝቐጸለ ናይ ምሉእ ግዜ ኣገልግሎቱ ጀመሮ።
ኣብ ሓምለ 1946፡ ቴድ ወዲ 20 ዓመት ከሎ፡ ካብ ናይ ጊልዓድ ቤት ትምህርቲ መጽሓፍ ቅዱስ ግምቢ ዘብዐኛ፡ ካብ ሻውዓይ ክፍሊ ተመረቐ። ድሕሪኡ፡ ኣብ ክሊቭላንድ፡ ኦሃዮ፡ ገያሺ ሓላዊ ዀይኑ ኣገልገለ። ኣርባዕተ ዓመት ጸኒሑ፡ ኣብ ኣውስትራልያ፡ ሓላው ቤት ጽሕፈት ጨንፈር ኰይኑ ኼገልግል ተመደበ።
ቴድ ኣብቲ ኣብ ኑረምበርግ፡ ጀርመን ዚካየድ ዝነበረ ዓብዪ ኣኼባ ስለ እተኻፈለ፡ ብሓንሳእ እተወሰነ ግዜ ኣሕለፍና። ኣብ መንጎ ኽልቴና ፍቕሪ ኺዕምብብ ጀመረ። ንየሆዋ ብምሉእ ነፍሱ ምግልጋል ቀንዲ ሸቶኡ ምዃኑ ኣሐጐሰኒ። ንየሆዋ ጽኑዕ ተወፋይነት ዜርኢ ሕያዋይን ተቐራብን ዝዀነ ኣዝዩ ቍም ነገረኛ ሰብ እዩ ነይሩ። ንጥቕሚ ኻልኦት ቀዳምነት ከም ዚህብ ተሰምዓኒ። ድሕሪ እቲ ዓብዪ ኣኼባ፡ ቴድ ናብ ኣውስትራልያ ተመልሰ፡ ኣነ ኸኣ ናብ ቫንኮቨር ተመለስኩ፣ ንጸሓሓፍ ግና ነበርና።
ቴድ ኣብ ኣውስትራልያ ሓሙሽተ ዓመት ኣቢሉ ምስ ገበረ፡ ናብ ሕቡራት መንግስትታት ኣመሪካ ተመልሰ፣ ድሕሪኡ ኸኣ፡ ፈላሚ ዀይኑ ኼገልግል ናብ ቫንኮቨር መጸ። ስድራ ቤተይ ክሳዕ ክንደይ ከም ዝፈተውዎ ምስ ረኣኹ፡ ተሓጐስኩ። ሚካኤል ዝስሙ ዓብዪ ሓወይ፡ ካብ ክፉእ ኪሕልወኒ ይጽዕር ስለ ዝነበረ፡ መንእሰይ ሓው ኪቀራረበኒ እንተ ርእዩ፡ ይሻቐል ነበረ። ንቴድ ግና ቀልጢፉ ፈተዎ። “መሊታ፡ ጽቡቕ ሰብኣይ ረኺብኪ ኣለኺ። ደሓር ከይትስእንዮ፡ በላሕ ኩኒ፡ ጽቡቕ ጌርኪ ድማ ሓዝዮ” ኸኣ በለኒ።
ኣነ እውን ንቴድ ፈቶኹዎ። ብ10 ታሕሳስ 1956 ድማ ተመርዓና። ፈለምቲ ዄንና ኣብ ቫንኮቨር፡ ደሓር ከኣ ኣብ ካሊፎርንያ ኣገልገልና፣ ድሕሪኡ፡ ዕዮ ወረዳ ኽንዓዪ ናብ ሚዙሪን ኣርካንሰስን ተመደብና። ንኣስታት 18 ዓመት ኣብ መላእ ሕቡራት መንግስትታት ኣመሪካ ኣብ ዕዮ መገሻ ኽንዓዪ ኸለና፡ ሰሙን ሰሙን ኣብ እተፈላለየ ኣባይቲ ንቕኒ ነበርና። ኣብ ኣገልግሎት ፍሉይ ተመክሮ ኣሕሊፍና ኢና፣ ምስ ኣሕዋትን ኣሓትን እውን ባህ ዜብል ምሕዝነት ነበረና። ሰሙን ሰሙን ካብ ሓደ ቦታ ናብ ካልእ ቦታ ምግዓዝ ቀሊል እኳ እንተ ዘይነበረ፡ ኣብ ዕዮ መገሻ ዜሐጕስ ግዜ ኣሕሊፍና ኢና።
ቴድ ነቲ ምስ የሆዋ ዘለዎ ርክብ ኣቕሊሉ ዘይርእዮ ምንባሩ፡ ሓደ ኻብቲ ዘኽብሮ ባህርያቱ እዩ ነይሩ። ነቲ ኣብ ዩኒቨርስ ካብ ኵሉ ዝዓበየ ኣካል ዜቕርቦ ቕዱስ ኣገልግሎት ኣኽቢሩ ይርእዮ ነበረ። ብሓንሳእ ኴንና መጽሓፍ ቅዱስ ምንባብን ምጽናዕን ንፈቱ ነበርና። ቅድሚ ምድቃስና፡ ኣብ ጥቓ ዓራት ንምብርከኽ ነበርና፣ ንሱ ኸኣ ይጽልየልና ነበረ። ድሕሪኡ፡ ነናትና ጸሎት ንጽሊ ነበርና። ቴድ ዜጨንቕ ጕዳይ እንተ ኣጋጢምዎ፡ ኵሉ ሳዕ እፈልጥ ነይረ እየ። ካብ ዓራት ተንሲኡ፡ ከም ብሓድሽ ተምበርኪኹ፡ ኣንዊሑ ይጽሊ ነበረ። ብዛዕባ ዓብዪን ንእሽቶን ነገራት ናብ የሆዋ ኽጽሊ ምድላዩ፡ ኣዝየ እየ ዘድንቖ።
ምስ ተመርዓና ቝሩብ ጸኒሑ፡ ኣብ በዓል ዝኽሪ ኻብቲ ቕጫን ወይንን ምውሳድ ከም ዚጅምር ገለጸለይ። “የሆዋ ኽገብሮ ዚደልየኒ እገብር ከም ዘለኹ ምሉእ ብምሉእ ርግጸኛ ምእንቲ ክኸውን፡ ብዙሕ ጸልየ እየ” ድማ በለኒ። ደሓር ኣብ ሰማይ ምእንቲ ኼገልግል ብመንፈስ ኣምላኽ ምቕባኡ ብዙሕ ኣየሰምበደንን። ንሓደ ኻብ ኣሕዋት ክርስቶስ ምድጋፍ ድማ ከም ፍሉይ መሰል ገይረ እየ ርእየዮ።—ማቴ. 25:35-40።
ሓድሽ መዳይ ቅዱስ ኣገልግሎት
ብ1974፡ ቴድ ኣባል ኣመሓዳሪ ኣካል ናይ የሆዋ መሰኻኽር ኪኸውን ጻውዒት ምስ ቀረበሉ፡ ኣዝዩ ገረመና። ድሕሪ ግዜ፡ ኣብ ቤት-ኤል ብሩክሊን ከነገልግል ተጸዋዕና። ቴድ ኣባል ኣመሓዳሪ ኣካል ኰይኑ ኺዓዪ ኸሎ፡ ኣነ ድማ ኣብ ጽሬት ወይ ኣብ ቍንጅና ሳሎን ይዓዪ ነበርኩ።
ቴድ ብስራሑ ተመዲቡ ናብ እተፈላለየ ቤት ጽሕፈት ጨንፈር ይገይሽ ነበረ። ብፍላይ ኣብተን ዕዮና እተኣገደለን ኣብ ትሕቲ ቝጽጽር ሕብረት ሶቭየት ዝነበራ ሃገራት ምብራቕ ኤውሮጳ ንዚካየድ ዝነበረ ዕዮ ስብከት ይግደሰሉ ነበረ። ሓደ እዋን፡ ኣብ ሽወደን ኣገዳሲ ምብጻሕ ክንገብር ከለና፡ ቴድ፡ “መሊታ፡ ኣብ ፖላንድ ዕዮ ስብከትና ተኣጊዱ እዩ ዘሎ፣ ነቶም ኣብኡ ዘለዉ ኣሕዋት ክሕግዞም እንተ ዝኽእል ድማ ባህ ምበለኒ ነይሩ” በለኒ። ቪዛ ምስ ረኸብና ኸኣ፡ ናብ ፖላንድ ከድና። ቴድ ነቲ ዕዮና ምስ ዚኣልዩ ዝነበሩ ገሊኦም ኣሕዋት ተራኸበ፣ ሰብ ምእንቲ ኸይሰምዖም ከኣ፡ ኪዛራረቡ ኸለዉ ነዊሕ መገዲ ብእግሮም ተጓዕዙ። እቶም ኣሕዋት ንኣርባዕተ መዓልቲ ጽዑቕ ኣኼባ ገበሩ፣ ቴድ ነቶም መንፈሳውያን ስድራ ቤቱ ብምሕጋዝ ዕግበት ስለ ዝረኸበ ድማ ባህ በለኒ።
ኣብ ሕዳር 1977 ድማ፡ ካልኣይ ሳዕ ናብ ፖላንድ ምብጻሕ ገበርና። ፍረደሪክ ዊልያም ፍራንዝን ዳንኤል ሲድሊክን ቴድን ንመጀመርታ እዋን ብወግዒ ኣብ ፖላንድ ምብጻሕ ዝገበሩ ኣባላት ኣማሓዳሪ ኣካል እዮም ነይሮም። ዕዮና ተኣጊዱ እኳ እንተ ነበረ፡ ሰለስቲኦም ኣባላት ኣማሓዳሪ ኣካል ኣብ እተፈላለያ ኸተማታት ምስ ዝነበሩ ሓለውትን ፈለምትን ገዳይም ናይ የሆዋ መሰኻኽርን ተዛራረቡ።
ንዓመታኡ፡ ሚልተን ሄንሸልን ቴድን ንፖላንድ ኪበጽሑ ምስ ከዱ፡ ምስቶም ንዓናን ንዕዮናን ዝያዳ ተጻዋርነት ዝነበሮም ሰበ ስልጣናት ተራኸቡ። ብ1982 ከኣ፡ መንግስቲ ፖላንድ ንኣሕዋትና፡ ናይ ሓደ መዓልቲ ዓብዪ ኣኼባ ኺገብሩ ፈቐደሎም። ንዓመታኡ ድማ፡ መብዛሕትኡ ግዜ ኣዳራሻት እናተኻረዩ ዓበይቲ ኣኼባታት ገበሩ። ብ1985 እቲ እገዳ ዘይተላዕለ እኳ እንተ ነበረ፡ ኣብ ዓበይቲ ስታድዩማት ኣርባዕተ ዓበይቲ ኣኼባታት ክንገብር ተፈቕደልና። ኣብ ግንቦት 1989 ከኣ፡ ዝዓበየ ኣኼባታት ኪካየድ መደባት ኪግበር ከሎ፡ መንግስቲ ፖላንድ ንናይ የሆዋ መሰኻኽር ሕጋዊ ተፈላጥነት ሃቦም። እዚ ኸኣ ንቴድ ኣዝዩ ኣሐጐሶ።
ምስ ጸገማት ጥዕና ምቅላስ
ብ2007 ናብቲ ኣብ ደቡብ ኣፍሪቃ ዚውሰን ዝነበረ ቤት ጽሕፈት ጨንፈር ንኸይድ ነበረና። ኣብ ዓዲ እንግሊዝ ግና፡ ቴድ ብሰንኪ ጸቕጢ ደሙ ጸገም ኣጋጠሞ፣ ሓኪም ከኣ ነቲ መገሻኡ ናብ ካልእ ግዜ ኼስግሮ ነገሮ። ቴድ ምስ ጠዓየ፡ ናብ ሕቡራት መንግስትታት ኣመሪካ ተመለስና። ሒደት ሰሙናት ጸኒሑ ግና፡ የማናይ ሸነኽ ሰብነቱ ዘልመሰ ኸቢድ ሕማም ወቕዒ ኣጋጠሞ።
ቴድ ቀልጢፉ ስለ ዘይጠዓየ፡ ኣብ መጀመርታ ናብ ስራሕ ኪወፍር ኣይከኣለን። ኪዛረብ ይኽእል ስለ ዝነበረ ግና፡ ሕጕሳት ኢና ኔርና። ዓቕሙ ድሩት እኳ እንተ ነበረ፡ ነቲ ልሙድ ንጥፈታቱ ኪቕጽሎ ይጽዕር ነበረ፣ ኣብቲ ኣመሓዳሪ ኣካል ሰሙን ሰሙን ዚገብሮ ኣኼባታት እኳ ኣብ መደቀሲ ኽፍልና ዀይኑ ብተሌፎን ይካፈል ነበረ።
ቴድ ኣብ ቤት-ኤል ጽቡቕ ሕክምና ምውስዋስ ኣካላት ብምርካቡ ኣዝዩ ባህ በሎ። በብቝሩብ ከኣ ደሓን ኪንቀሳቐስ ጀመረ። ገሊኡ ቲኦክራስያዊ ሓላፍነታቱ እውን ኪፍጽም ከኣለ፣ ሓጐሱ ድማ ኣየጥፍአን።
ድሕሪ ሰለስተ ዓመት፡ ካልኣይ ሳዕ ወቕዒ ኣጋጠሞ፣ ረቡዕ 9 ታሕሳስ 2010 ከኣ ብሰላም ዓረፈ። ቴድ ምድራዊ ህይወቱ ኸም ዚውድእ ወትሩ እፈልጥ እኳ እንተ ነበርኩ፡ ንዕኡ ምስኣነይ ክሳዕ ክንደይ ከም ዘሳቐየንን ንቴድ ክሳዕ ክንደይ ከም ዝናፍቖን ግና ምግላጹ ይኸብደኒ እዩ። ሕጂ እውን እንተ ዀነ፡ ንቴድ ክሕግዞ ብምኽኣለይ መዓልቲ መዓልቲ ንየሆዋ አመስግኖ እየ። ብሓንሳእ ንልዕሊ 53 ዓመት ናይ ምሉእ ግዜ ኣገልገልቲ ዄንና ዓዪና ኢና። ቴድ ናብቲ ሰማያዊ ኣምላኸይ ክቐርብ ስለ ዝሓገዘኒ፡ ንየሆዋ አመስግኖ እየ። ሕጂ ድማ፡ እቲ ዝረኸቦ ሓድሽ ሓላፍነቱ ዓብዪ ሓጐስን ዕግበትን ከም ዜምጽኣሉ ኣይጠራጠርን እየ።
ኣብ ህይወት ምስ ዜጋጥመኒ ሓድሽ ጸገማት ምቅላስ
ኣነን ብዓል ቤተይን ብስራሕ ትሑዛትን ሕጕሳትን ኴንና ብዙሕ ዓመታት ድሕሪ ምሕላፍና፡ ምስዚ ሕጂ ዜጋጥመኒ ዘሎ ጸገማት ምቅላስ ቀሊል ኣይኰነን። ኣነን ቴድን ናብ ቤት-ኤልን ናብ ኣዳራሽ መንግስቲ ኣምላኽን ምስ ዚመጹ ኣጋይሽ ምርኻብ ደስ እዩ ዚብለና ነይሩ። ሕጂ እቲ ፍቑር ብዓል ቤተይ ቴድ ስለ ዝሞተ ግና፡ ከም ቀደመይ ሕውስቲ ኣይኰንኩን፣ እቲ ዘሎኒ ርክብ ድማ ድሩት እዩ። ይኹን እምበር፡ ሕጂ እውን ኣብ ቤት-ኤልን ኣብ ጉባኤን ምስቶም ክቡራት ኣሕዋተይን ኣሓተይን ምዃን ባህ እዩ ዚብለኒ። ኣብ ቤት-ኤል ዘሎ ስሩዕ ልማድ ቀሊል ኣይኰነን፣ በዚ ኸምዚ ንየሆዋ ምግልጋለይ ግና ምንጪ ሓጐስ ኰይኑለይ እዩ። እቲ ንዕዮ ስብከት ዘሎኒ ፍቕሪ እውን ፈጺሙ ኣይነከየን። ቀልጢፉ ስለ ዚደኽመኒ ንነዊሕ ግዜ ብእግረይ ደው ክብል ዘይክእል እኳ እንተ ዀንኩ፡ ኣብ ናይ መገዲ ምስክርነት ብምክፋልን መጽናዕቲ መጽሓፍ ቅዱስ ብምምራሕን ግና ብዙሕ ዕግበት እረክብ እየ።
ነቲ ኣብ ዓለም ዜጋጥም ዘሎ ብዙሕ ጸገማት ክርኢ ኸለኹ፡ ባህ ምስ ዜብል መጻምድቲ ዀይነ ንየሆዋ ኸገልግል ምኽኣለይ ክንደይ ኰን እዩ ዜሐጕሰኒ! ብሓቂ በረኸት የሆዋ ንህይወተይ ኣበልጺግዋ እዩ።—ምሳ. 10:22።
^ ሕ.ጽ. 13 ታሪኽ ህይወት ጃክ ናታን፡ ኣብ ናይ 1 መስከረም 1990 ሕታም ግምቢ ዘብዐኛ፡ ኣብ ገጽ 10-14 ወጺኡ ኣሎ።


text:
ንጽጽር ይሓግዝካ
የሱስ ኣብ ምድሪ ኻብ ዝነበሩ ሰባት እቲ ዝዓበየ ሰብኣይ ምዃኑስ ኣይትሰማምዓሉንዶ፧ ንገለ ኻብቲ ኣብ ኣመሃህራኡ ዚጥቀመሉ ዝነበረ፡ ከም ሕቶታትን ምሳሌታትን ዝኣመሰለ መገድታት ክትቀድሖ ፈቲንካ ኽትከውን ትኽእል ኢኻ። ይኹን እምበር፡ ኪምህር ከሎ መብዛሕትኡ ግዜ ንጽጽር ይጥቀም ከም ዝነበረኸ ኣስተብሂልካሉዶ ትፈልጥ፧
ሓያሎ ሰባት ኪዛረቡ ኸለዉ ንጽጽር ይጥቀሙ እዮም። ንስኻ እውን መብዛሕትኡ ግዜ ኸይተፈለጠካ ትጥቀመሉ ትኸውን። ንኣብነት፡ “ኵሉ እቲ ፍረታት ብሱል እዩ ኢሎምኒ ነይሮም፣ እዚ ግና ጥረ እዩ” ትብል ትኸውን። ወይ ድማ፡ “ሓፋር ቈልዓ እያ ነይራ፡ ሕጂ ግና ሕውስቲ እያ” ትብል ትኸውን።
ኣብ ከምዚ ዝኣመሰለ ዅነታት፡ መጀመርታ ሓቂ ዝዀነ ነገር ወይ ሓሳብ ኢኻ እተቕርብ፡ ጸኒሕካ ድማ ከም ግና፡ የግዳስ፡ ይኹን እምበር፡ ኣብ ክንዳኡስ፡ ወይ ብኣንጻሩ ግና ዝኣመሰለ ንጽጽር ትጥቀም ኢኻ። ወይ ከኣ ነቲ ሓሳብ ንምርጓድ ንጽጽር ትጥቀም ትኸውን። በዚ መገዲ እዚ ኽትዛረብ ከለኻ፡ ባህርያዊ እዩ ዚጥዕም፡ ንሰማዕትኻ ድማ ሓሳባትካ ንኺርድእዎ ይሕግዞም።
ንጽጽር ኣብ ገሊኡ ቛንቋታት ወይ ባህልታት ልሙድ እኳ እንተ ዘይኰነ፡ ጠቓሚ ምዃኑ ኽንግንዘብ ኣሎና። ከመይሲ፡ ኣብቲ መንፈስ ዝነፈሶ ቓል ኣምላኽ፡ ሓያሎ ንጽጽር ንረክብ ኢና። የሱስ ብተደጋጋሚ ንጽጽር ይጥቀም ነይሩ እዩ። ንኣብነት፡ እዚ ዚስዕብ ኪጥቀስ ይከኣል፦ “መብራህቲ ኣብሪሆም ኣብ ትሕቲ ኸፈር ዘይኰነስ፡ ኣብ ቀዋሚ ቐንዴል እዮም ዚሰቕልዎ።” “ንሕጊ . . . ክፍጽም ደኣ እምበር፡ ክስዕር ኣይመጻእኩን።” “‘ኣይትዘሙ’ ኸም እተባህለ ሰሚዕኩም ኣለኹም። ኣነ ግና፡ ንሰበይቲ ብፍትወት ዚጥምታ ዅሉ፡ ብልቡ ድሮ ምስኣ ዘመወ፡ እብለኩም ኣለኹ።” “‘ዓይኒ ኣብ ክንዲ ዓይኒ፡ ስኒ ኣብ ክንዲ ስኒ’ ኸም እተባህለ ሰሚዕኩም ኣለኹም። ኣነ ግና፡ እብለኩም ኣለኹ፦ ንእኩይ ኣይትቃወምዎ፣ የግዳስ፡ የማነይቲ ምዕጕርትኻ ንዚጸፍዓካ ዘበለ፡ እታ ኻልአይቲ ምለሰሉ።”—ማቴ. 5:15, 17, 27, 28, 38, 39።
ኣብ ካልእ ክፋላት መጽሓፍ ቅዱስ እውን ከምኡ ዝዓይነቱ ንጽጽር ቀሪቡ ኣሎ። ንሓደ ነገር ብንጹር ንኽትርድኦ ኺሕግዘካ፡ ወይ ከኣ ብዝሓሸ እትዓይየሉ መገዲ ኼጕልሓልካ ይኽእል እዩ። ወላዲ እንተ ዄንካ ነቲ፡ “ኣቱም ኣቦታት ድማ፡ ንውሉዳትኩም ብተግሳጽን ብምዕዶን የሆዋ ደኣ ኣዕብይዎም እምበር፡ ኣይተሕርቕዎም” ዚብል ንጽጽር ኣቕልበሉ። (ኤፌ. 6:4) ሃዋርያ ጳውሎስ፡ ሓደ ኣቦ ንውሉዱ ብተግሳጽ ኣምላኽ ኬዕብዮ ኸም ዚግባእ ጥራይ እንተ ዚጽሕፍ ነይሩ እውን፡ ጥበብን ሓቅነትን ዝሓዘ ሓሳብ ምዃኑ ኣይምተረፎን። እቲ፡ “ብምዕዶን የሆዋ ደኣ ኣዕብይዎም እምበር፡ ኣይተሕርቕዎም” ዚብል ንጽጽር ስለ እተወሰኾ ግና፡ እቲ ሓሳብ ዝያዳ ኽንጽር ክኢሉ እዩ።
ጳውሎስ ኣብታ ምዕራፍ እቲኣ፡ “ቅልስና . . . ምስ ናይዚ ጸልማት ገዛእቲ ዓለምን ኣብ ሰማያት ምስ ዘለዉ እኩያት መናፍስትን እዩ እምበር፡ ምስ ደምን ስጋን ኣይኰነን” ኢሉ ጸሓፈ። (ኤፌ. 6:12) እዚ ንጽጽር እዚ፡ ኣዝዩ ኸቢድ ቃልሲ ኸም ዘሎካ ንኽትግንዘብ ከም ዚሕግዘካ ፍሉጥ እዩ። እወ፡ ቃልስኻ ምስ ተራ ሰባት ዘይኰነስ፡ ምስ እኩያት መናፍስቲ እዩ።
ካብ ንጽጽር ተጠቐም
ጳውሎስ ኣብ መጽሓፍ ኤፌሶን፡ ብጀካ እቲ ኣብ ላዕሊ እተጠቕሰ ኣብ ሓያሎ ኻልእ ጥቕስታት እውን ንጽጽር ተጠቒሙ እዩ። ብዛዕባ እዚ ምሕሳብና፡ ነቲ ጳውሎስ ኬመሓላልፎ ዝደለዮ ነጥቢ ንኽንርድኦ ኺሕግዘናን እንታይ ክንገብር ከም ዘሎና ኼነጽረልናን ይኽእል እዩ።
ኣብቲ ኣብ ገጽ 4ን 5ን ዚርከብ ሰሌዳ፡ ገለ ኻብቲ ኣብ ኤፌሶን ምዕራፍ 4ን ምዕራፍ 5ን ዚርከብ ንጽጽር ቀሪቡ ኣሎ። ነዚ እንተ ኣቕሊብካሉ፡ ክትሕጐሰሉን ክትመሃረሉን ኢኻ። ነቲ ንጽጽር ከተንብቦ ኸለኻ ብዛዕባ ህይወትካ ሕሰብ። ንርእስኻ ኸምዚ ዚስዕብ ኢልካ ሕተትታ፦ ‘ብዛዕባ ቕንዕና እንታይ ኣመለኻኽታ ኣሎኒ፧ ኣብዚ ወይ ኣብ ተመሳሳሊ ዅነታት እንታይ ምላሽ እየ ዝህብ፧ ካልኦት ሰባት ብዛዕባይ ኪሓስቡ ኸለዉ ኻብቲ ንጽጽር ኣበየናይ እዮም ዚምድቡኒ፧’ እቲ ንጽጽር ሓደ ነገር ክትገብር ከም ዘሎካ እንተ ኣሚቱልካ፡ ክትትግብሮ ፈትን። እቲ ንጽጽር ይሓግዝካ።
ነቲ ሰሌዳ ኣብ ኣምልኾ ስድራ ቤትካ እውን ክትጥቀመሉ ትኽእል ኢኻ። መጀመርታ፡ ኵሎም ኣባላት ስድራ ቤትካ፡ ነቲ ንጽጽር ኬንብብዎ ይኽእሉ እዮም። ድሕሪኡ፡ ሓደ ኣባል ስድራ ቤትካ፡ ነቲ ናይ መጀመርታ ኽፋል እቲ ንጽጽር ከም ዜንብቦ፡ እቶም ካልኦት ከኣ፡ ነቲ ኻልኣይ ክፋሉ ኺዝክርዎ ኸም ዚፍትኑ ኽትገብር ትኽእል ኢኻ። ቀጺልኩም ከኣ፡ ነቲ ብድሙቕ ተጻሒፉ ዘሎ ኣወንታዊ መዳይ እቲ ንጽጽር ብኸመይ ምሉእ ብምሉእ ኣብ ግብሪ ኸተውዕልዎ ኸም እትኽእሉ ኽትመያየጡ ትኽእሉ ኢኹም። እወ፡ ኣባላት ስድራ ቤት ንንጽጽር በዚ ኸምዚ እንተ መርሚሮምዎ፡ ንንኣሽቶኦምን ንዓበይቶምን ኣብታ ስድራ ቤት ኰነ ኣብ ካልእ ቦታ፡ ክርስትያናዊ ጠባይ ንኼርእዩ ኺሕግዞም ይኽእል እዩ።
ነቲ ንጽጽር ዘለዎ ረብሓ እናፈለጥካዮ ምስ ከድካ፡ ኣብ መጽሓፍ ቅዱስ ብቐሊሉ ኸተለልዮ፡ ኣብ ክርስትያናዊ ኣገልግሎትካ እውን ኣዝዩ ኺጠቕመካ ኸም ዚኽእል ክትግንዘብ ኢኻ። ንኣብነት፡ ንሓደ ብዓል ቤት፡ “ሓያሎ ሰባት፡ ኵሉ ሰብ ዘይትመውት ነፍሲ ኸም ዘላቶ እዮም ዚኣምኑ፣ ቃል ኣምላኽ ግና እንታይ ከም ዚብል እሞ ኣስተብህል” ክትብሎ ትኽእል ኢኻ። ወይ ከኣ መጽናዕቲ መጽሓፍ ቅዱስ ክትመርሕ ከለኻ ነቲ ተመሃራይ፡ “ሓያሎ ኣብዚ ኸባቢ ዘለዉ ሰባት ኣምላኽን የሱስን ሓደ ኸም ዝዀኑ እዮም ዚኣምኑ፣ መጽሓፍ ቅዱስ ግና እንታይ እዩ ዚምህር፧ ንስኻኸ እንታይ ኢኻ እትኣምን፧” ኢልካ ኽትሓትቶ ትኽእል ኢኻ።
እወ፡ ቅዱሳት ጽሑፋት ብመገድታት ኣምላኽ ንኽንመላለስ ኪሕግዘና ዚኽእል ሓያሎ መሃሪ ንጽጽር የቕርበልና እዩ። ንኻልኦት ሰባት እውን ብንጽጽር ተጠቒምና ናይ መጽሓፍ ቅዱስ ሓቂ ንኺመሃሩ ኽንሕግዞም ንኽእል ኢና።


text:
1ኢየሱስ ንደቀ መዛሙርቱ ኸምዙይ በሎም፦ መዐንቀፊ ግድን እንተይመጸ ኣይተርፍን እዩ፤ ነቲ ብሰንኩ መዐንቀፊ ዝመጽእ ግና ወይለኡ። 2ካብዞም አናእሽቱ ንሓደ ኻብ ዘስሕትስ እምኒ መጥሓን ኣብ ክሳዱ ተኣሲሩ ናብ ባሕሪ ኽድርበ ምኀሾ። 3ንርእስኹም ተጠንቀቑ፤ ኃውካ እንተ በደለካ ገሥፆ፤ እንተ ተናስሐ ኅደገሉ፤ 4ኣብ መዓልቲ ሸውዓተ ሻዕ እንተ በደለካ ተናሲሐ እናበለውን ኣብ መዓልቲ ሸውዓተ ሻዕ ናባኻ እንተ ተመለሰ ይቕረ በለሉ። 5ሓዋርያት ድማ ንጐይታ እምነት ወስኸና በልዎ። 6ጐይታ ኢየሱስ ከዓ፦ ኽንዲ ፍረ ኣድሪ ዘኣክል እምነት እንተዝህልወኩምስ ነዝ ሳግላ ኻብ ሡርካ ተበቊስካ ኣብ ባሕሪ ተተኸል እንተትብልዎ ምተኣዘዘኩም ነይሩ በሎም። 7 ካባኻትኩምከ ዝሓርስ ወይ ዝጓሲ ሓሽከር ዘለዎ እሞ ካብ ወፍሪ ምስ ኣተወ ሽዑ ንሽዑ ኽትድረር ተቐመጥ!› ዝብሎ መን እዩ? 8ድራር ኣዳልወለይ፤ ክሳዕ ዝበልዕን ዝሰትን ከዓ ተዓጢቕካ ኣገልግለኒ፤ ድኅሪኡ ንስኻውን ብላዕ ስተ› ዶ ኣይኮነን ዝብሎ? 9ወይ ከዓ እቲ ሓሽከር እቱይ ዝተኣዘዞ ስለ ዝገበረስ የመስግኖዶ ይመስለኩም? 10ከምኡ ድማ ንስኻትኩም ዝተኣዘዝኩምዎ ዂሉ ምስ ገበርኩም ንሕና ዓቕሚ ዘይብልና ኣገልገልቲ ኢና፤ እቲ ኽንገብሮ ዝግብአና ኢና ዝገበርና በሉ› በሎም። 11ኢየሱስ ናብ ኢየሩሳሌም ክኸይድ እንተሎ ድማ ብማእኸል ሰማርያን ገሊላን ኃለፈ። 12ንሱ ናብ ሓንቲ ዓዲ ኽኣቱ እንተሎ ኸዓ ርኂቖም ደው ዝበሉ ዓሠርተ ለምጻማት ተራኸብዎ። 13ድምፆም ዓው ኣቢሎምውን ኦ ኢየሱስ! ኦ መምህር! ራህርሀልና! በልዎ። 14ንሱ ኸዓ ምስ ረአዮም ኪዱ! ርእስኹም ንካህን ኣርእዩ! በሎም። ክኸዱ እንተለዉ ኸዓ ነጽሁ። 15ካብኣቶም ሓደ ኸም ዝሓወየ ምስ ረአየ ድምፁ ዓው ኣቢሉ ንእግዚኣብሔር እናመስገነ ተመለሰ። 16እናመስገኖ ኸዓ ኣብ እግሪ ኢየሱስ ብግምባሩ ተደፍአ። ንሱ ድማ ሳምራዊ ነበረ። 17ኢየሱስ ከዓ፦ ዝነጽሁ ዓሠርተዶ ኣይነበሩን? እቶም ትሽዓተ ደኣ ኣበይ ኣለዉ? 18እንትርፊ እዝ ኻልእ ዝዓሌቱ ንእግዚኣብሔር ክብሪ ኽህብ ዝተመለሰዶ የለን? በለ። 19ብድኅርዙይ ተሥእ እሞ ኺድ፤ እምነትካ ኣሕውያትካ በሎ። 20- 21ፈሪሳውያን መንግሥቲ እግዚኣብሔር መኣዝ እያ እትመጽእ? ኢሎም ምስ ጠየቕዎ መንግሥቲ እግዚኣብሔርስ ብምትሕልላው ኣይትመጽእን፤ ኣብዙይ እያ ወይ ኣብቱይ እያ ኣይብልዋን። መንግሥቲ እግዚኣብሔርስ እኒሃ ኣብ ማእኸልኩም እያ ዘላ ኢሉ መለሰሎም። 22ኢየሱስ ንደቀ መዛሙርቱ ኸምዙይ በሎም፦ ካብ መዓልትታት ወዲ ሰብ ሓንቲ ኽትርእዩ እትምነዩለን መዓልትታት ክመጻ እየን፤ ግና ኣይትርእዩን ኢኹም። 23እንሆ ክርስቶስ ኣብዙይ አሎ› ወይ ኣብቱይ ኣሎ› እንተበሉኹም ኣይትኺዱ፤ ኣይትስዓብዎምውን። 24መብረቕ ካብቲ ሓደ ወሰን ሰማይ ክሳዕ እቲ ኻልእ ወሰን ሰማይ ከም ዝበርቕን ከም ዘብርህን ወዲ ሰብ ዝመጸሉ መዓልቲውን ከምኡ ክኸውን እዩ። 25ኣቐዲሙ ግና ብዙኅ መከራ ኽቕበል በዝ ትውልዲ እዙይውን ክነዓቕ ግድን እዩ። 26ከምቲ ብዘመን ኖኅ ዝኾነ ብዘመን ወዲ ሰብውን ከምኡ ክኸውን እዩ። 27ክሳዕ እታ ኖኅ ናብ መርከብ ዝኣተወላ መዓልቲ ሰባት ይበልዑ ን ይሰትዩን የውስቡን ይዋሰቡን ነበሩ፤ ማይ ኣይኂ መጺኡ ድማ ንዂሎም ኣጥፍኦም። 28ብዘመን ሎጥ ድማ ልክዕ ኸምኡ ይበልዑ ን ይሰትዩን ይሸጡን ይዕድጉን ይተኽሉን የሃንጹን ነበሩ። 29በታ ሎጥ ካብ ሰዶም ዝወፀላ መዓልቲ ድማ ካብ ሰማይ ሓውን ዲንን ዘኒሙ ንዂሎም ኣጥፍኦም። 30በታ ወዲ ሰብ ዝግለጸላ መዓልቲ ድማ ኸምኡ ክኸውን እዩ። 31በታ መዓልቲ እቲኣ ኣብ ናሕሲ ዘሎ ነቲ ኣብ ገዛ ዘሎ ኣቕሑኡ ኽወስድ ኢሉ ኣይውረድ። እቲ ኣብ ግራት ዘሎውን ንድኅሪት ኣይመለስ። 32ንሰበይቲ ሎጥ ዘክርዋ። 33እቲ ንሕይወቱ ኸድኅና ዝደሊ ኸጥፍኣ እዩ፤ እቲ ዘጥፍኣ ድማ ኸድኅና እዩ። 34በታ ለይቲ እቲኣ ኽልተ ሰባት ኣብ ሓንቲ ዓራት ክድቅሱ እዮም፤ እቲ ሓደ ኽውሰድ እቲ ሓደ ድማ ኽኅደግ እዩ። 35ክልተ ኣንስቲ ብሓባር ክጥሕና እየን፤ እታ ሓንቲ ኽትውሰድ እታ ኻልአይቲ ግና ኽትኅደግ እያ። 36ክልተ ሰብ ኣብ ሓደ ግራት ክሠርሑ እዮም፤ እቲ ሓደ ኽውሰድ እቲ ኻልኣይ ክኅደግ እዩ እብለኩም ኣለኹ። 37መሊሶም ጐይታይ! ኣበይከ እዩ? በልዎ። ንሱ ኸዓ ኣብቲ ገምቢ ዘለዎ ኣሞራታት ኣብኡ ኽእከቡ እዮም በሎም።
Copyright
Learn More


text:
ኢትዮጵያ ሕዚ በፂሓቶ ዘላ ፖለቲካዊ ቅልውላው ካብቲ ልሙድ ብዝተፈለየ ዝኽፈኧ ሃደጋ ዝሓዘ ኮይኑ ይርአይ አሎ፡፡ ነዚ ፖለቲካዊ ቅልውላው “ምስዓን ፅቡቅ ምምህዳር፣ ናይ ዲሞክራሲ ዘይምምዕባል” እንዳበሉ ብምግላፅ ነዚ አብ ቅድሜና ጠጠው ይሉ ዘሎ ሓደጋ አናኢስካ ምርዓይን ልሙድ ፀገም አምሲሉ ናይ ምቅራብ ግጉይ ኣረዳድአ ዕዩ፡፡ ምክንያቱ ድማ፣ ብዛዕባ ፅቡቅ ምምህዳርም ይኹን ብዛዕባ ምዕባለ ዲሞክራሲ ንምዝርራብ አቅድሚሞም ኽማልዑ ዝግብኦም ኩነታት ስለዘለዉ እዩ፡፡ እዚኦም ኩነታት ድማ ብሠላም እትነብር ሀገር፣ ብሕይወት ናይ ምንባርን አብ መሠረታዊ ፖለቲካዊ መሰላት ንኸሳተፉ መሰሎም እተከበረሎም ዜጋታትን ንዚኦም ተፈጻሚ ምግባር ዝክእል ምምህድዳር እዮም፡፡ አብዚ ግዜ እዚ እዚኦም ቅድመ ኹነታት እንዳጠፍኡ ይርከቡ ወይድማ ጠፊኦም አለዉ፡፡
ሃገርና ሕዚ እትርከበሉ ሓደገኛ ኩነታት ብሓፂሩ ንምግላፅ፣
ሀ. ዜጋታት እታ ሀገር ቅድሚ ሕዚ አብ መንግሥቲ አህዲሮምዎ ዝነበረ ዝንአሰ ቅቡልነትን ተዓማኒነትን እብ ሕዚ እዋን ፈጺሙ ጠፊኡ አሎ፤
ለ. ሕወሓት/ኢህወደግን እቲ ዝመርሆ መንግሥቲን ናይ እታ ሀገር ፖለቲካዊ ድሌታት፣ ሕቶታት፣ ናይ መማረፂ ሜላታትን ተታሐሒዞም ኽመፁ ንዝክዕሉ ሓደጋታት ሕርድዑ አይከዓሉን፡፡
ሐ. ንሕቶታቶም ብሠላማዊ አግባብ ንምቅራብ አብ ዝፍትኑ ዜጋታት ጭካነ ዝተመልኦ ስጉምቲ ምውሳዱ አጋፊሁ ቀፂሉ ይርከብ፡፡ ብሰንኪ እዙይ ብዙሕ ወገናት ይቅተሉ አለዉ፡፡ ካልኦት ድማ ማዕሰርቲ፣ ግርፋትን ስቃይን ይወርዶም አሎ፡፡ እዚ ግጉይ ዝኾነ ተግባር ጠጠው ተዘይ ይሉ አብ ውሽጢ ብዙሓት ሰባት ሃደገኛ ህርቀትን ቂም በቀልን ምፍጣሩ አይተርፍን፡፡
መ. መንግሥቲ በቲ ዝኽተሎ ንኹሉ ድምፂ ብሓይሊ ናይ ምዕፋን አካይዳ ዝተለዐለ እቲ ናይ ፖለቲካ ምህዳር ፈጺሙ ተዓጺዩ እዩ፡፡ ቀሊል ዘይብሃልን በብማዓልቲ ዝውስኽ ቁጽሪ ዘለዎ ሕዝቢ አብ መንግሥቲን አብ ሠላማዊ ቃልሲን ተስፋ ይቆርፅ አሎ፡፡ እዚ ኩነታት እዚ ናበይ ይስህበና ከም ዘሎ ናይ ቀረባ ዕዋን ታሪኽና አስተምሓሪ ኽኾነና ይግባዕ ኔሩ፡፡
ሠ. መንነት ብሔረሰባትን መሠልን ብናይምክባር ስም አብ ማዕከል ሕዝብታት ሀገርና ኽዝራዕ ዝቀነየ ጥርጣረን ዘይምዕትምማንን፣ ብምመግሥቲን ብካልዖት ጉጅለታትን ጎስጓስነት አዚዩ ተጓኻኺሩ አሎ፡፡ ናይ ምትህብባርን ምትዕምማንን ምልክታት ህዚውን አለዉ፤ ማኅበራዊን ባሕላዊን ርክባትውን አይጠፍዑን፡፡ ይኹን እምበር ሕዚ እዝርከቡሉ ኹነታት ብሓባር ናይ ፖለቲካዊ ፍትሕ ንምምፃዕ ዝኽዕሉ ምኳኖም አብ ዝፍተነሉ ግዜ በፂኽና አለና፡፡
ረ. ብፍሉይ፣ ብምፍላጥ ይኹን ብዘይ ምፍላጥ ንሕዝቢ ትግራይ ካብ ካሊዕ ኢትዮጵያዊ ተፈልዩ ንኽረኧ ዝግበር ሓደገኛ ምንቅስቃሳት ይርአይ አሎ፡፡ ናይዚ ቀንዲ መበገሲ አመራርሓን፣ ተግባርን ፕሮፓጋንዳን ሕወሓት እንተኾነ እውን ካልኦትውን ናብዚ ሓዊ ነዳዲ ምውሳኮም ቀፂሎምሉ አለዉ፡፡ በዚ ምኽንያት መብዛኽትኦም ተጋሩ ካብ ክልተ ዝሰዓነ መሲሎም አብውሽጢ ፍርሒ ኮይኖም ይራዐዩ አለዉ፡፡ ናይ ሕዝብታት ኦሮሞን አምሓራን ናይ ፖለቲካ ምሑራን ንኽይተአማመኑ ዝግበር ዘሎ ፈተነውን ቀፂሉ ይርከብ፡፡ ነዚኦም ሳዕቤናዊ አካይዳታት ብሓባር ኽንመልሶም ይግባዕ፡፡
ሰ. ሕወሓት/ኢህወደግ ናይታ ሀገር ጭቡጥ ፖለቲካዊ ሃቂ ካብምክሓድ ወፂዩ ነቲ ሃቂ ንኽቅበል አይኸአለን፡፡ አፍልጦ ንዘይወሃቦ ፀገም መልሲ ኽምፅዕ እዩ ይልካ ምፅባይ ዕሽነት እዩ፡፡ ሕወሓት/ኢህወደግ ነታ ሀገር ብግዜ ካብጥፍአት ንምድሓን ናብዝኽዕል ሃቀኛ ናይ ፖለቲካ ዝርርብ ንኽመፅዕ ፀቅጢ ኽግበረሉን ንኽግደድን ከምዘለዎ ዘከራኽር አይኮነን፡፡
ሸ. ሀገራት ተመሳሳሊ ናይ ፖለቲካ ቅልውላው ኸጋጥመን እንተሎ፣ ካብቲ ቅልውላው ናይመውፅዒ ወሳናይ ቁልፊ ዝርከብ አብቶም ሥልጣን ዝሃዙ ሰባትን ጉጅለታትን እዩ፡፡ ካልኦት ናይ ፖለቲካን ናይ ሲቪክ ጉጅለታት ንዲሞክራሲያዊ ሽግግር ዘይትካዕ ሃገዝ ክሕቡ ይኽዕሉ እዮም፡፡ ይኹን እምበር ሥልጣን ዝሃዙ ወገናት ነቲ ናይለውጢ ንፋስ መሠረታዊ አካይዳ ናይ ምውሳን አቅሚውን አይስእኑን፡፡ ኢህወደግ ነታ ሀገር አብዪ ዋጋ ናብ ዛኽፍላ ናይ ምጥፍፋዕ፣ ምፍልላይን ናብ ውሽጣዊ ውግዕ ከይወስዳ ምኽልካል ናይ ኹልና ናይሓባር ሓላፍነት እዩ፡፡
ቀ. “ኢትዮጵያ አይትፈርስን፣ ደጊም ናብ ውሽጣዊ ውግዕ አይንአትውን፣ አብ ኢትዮጵያ መሠረቱ ናይ ብሔር መንነት ዝኾነ ዝተደራጀወ መጥቃዕቲ ኽፍፀም አይክዕልን፤ ወዘተ.” እንዳበሉ ንባዕልኻ ምዕሻውን ምዝንጋዕን አዚዩ ከቢድ ዋጋ ኻኽፍለና ይኽዕል እዩ፡፡
ናይዞም ኹነታት ድምራዊ ውጽኢት ነታ ሀገር አብ ሓጺር እዋን ንኹልና ኽጎድዕ ናብዝኽዕል ቅልውላው ንኽትአትው ንኽገድዳ ይኽዕል እዩ፡፡ እዚ ካብምዃኑ አቅዲሙ ብውልቂን ብጉጅለን ብምንቅስቃስ ነቲ ሓደጋ ኽነትርፎ ይግባዕ፡፡ ብቀጻሊ ንኹሉ ዜጋ እታ ሀገር ብማዕረ ዝርዒ፣ ሕጊ ዝኽበረሉ፣ ናይ ዜጋታት መሠረታዊ መሠላት ዝኽበሩሉ ሥርዓት ንኽንሓንፅ እንኽዕለሉ ዕድል ኽነብረና ይኽዕል እዩ፡፡
እዚኦም ኹነታት ንኹልና ሓተሓሳስቡና ከምዝኽዕሉ ንግንዘብ፡፡ እዚ መሳሊ ግዜ ነቲ ሓላፊነትና ካልኦት ንኽፍፅሙልና እንፅበየሉ አይኾነን፡፡ አተሓሳሳቢ ሓደገኛ ኹነታትን ናይ ምቅያር ቀዳማይ ስጉምቲ ነቲ ስግዓት ንባዕሉን፣ ከምዑእውን ነቲ መፍትሔ ዝብልዎን ንኽስማዕ ምግባር ከምዝኾነ ነዓምን ኢና፡፡ በዚ መበገሲውን፣ ናይ ራዲዮ ዋዜማ ኤዲቶሪያል ጉጅለ ነዚኦም ፃውዒታት ብትሕና ንኩሎም ወገናት ያቅርብ፡፡ እቶም ሓሳባት ፅቡቅ ኮይኖም እንድኽር ረኺብክምዎን ተከተልዎም፡፡ ጌጋ ተኮየኖም አእሪኹም ተግብርዎም፡፡ ጻውዒትናን ተማፅኖናን ናብቶም ጥዑይ ሕሊና ዘለዎም ኹሉ ይብፃሕ፡፡
1. ብዝኾነ መንገዲ አብንፈልጦምን አብንረኽቦምን ናይ ኢህወደግ አመራርሓን አባላትን ፀቅጢ ምግባር፡፡ እዚውን ስግዓትናን፣ ድሌትናን ከምዑውን ነቲ ሓደጋ ብዘይምትኽብባዕ ብግልፂ ምርዳዕ፣ ምክርካርን፣ ናይ እጃሞም ንኽገብሩ ምድፍፋዕን ኩሉ ዝሓዘ እዩ፡፡
2. ብዝኾነ መንገዲ ብውልቂ አብ እንፈልጦምን እንረኽቦምን ናይ ክልልን ፌደራልን ፖሊሳት፣ ናይ ኃይሊ መከላከሊን ናይ ኃለዋ ፀጥታ አመራርኻታትን ተራ አባላትን ፀቅጢ ምግባር፡፡ ብፍሉይ እቲ ዝፍፀም ዘሎ ናይ ጅምላ ማዕሰርቲ፣ ስቃይን፣ ምኽትታልን ጠጠው ንኽብል ብውልቆም ይኹን ምስ መሳርሕቶም ንኽፅዕሩ ምንጋርን፣ ምዕማንን ምድፍፋዕን የድልይ፡፡
3. ናይ እታ ሀገር ዝምልከት ይግባዓና ዝብሉ ናይ ፖለቲካ ጉጅለታት ብዘይ ገለ ፀገም ንዝርርብን ምይይጥን ድልዋት ምዃን ይግብኦም እዩ፡፡ በዚ አግባብ እውን መሠረታዊ አቅጣጫ ዝሕብር፣ ነታ ሀገር ብሕዝቢ ዝምረፅ መንግሥቲ ኽሳዕ ዝርከባ ንዝነብር አካይዳ ዘርኢ ናይ ሃባር ናይ ድርጊት መርሃ ግብሪ (Road map) አዳልዮም ንሕዝቢ ንኽፍልጡ፡፡ እዚ ምይይጥን ዝርርብን ብዝተካአለ መጠን ንኹሉ ዘሳትፍ እንተዝኸውን ይምረፅ፡፡ እዚ አካይዳ አብ ዓዲ ይኹን አብ ወፃዒ ብዝከኣል መንገዲ ተፈፃሚ ሕኽውን ይግባዕ፡፡ ዝተፈላለዩ ዝርርባት ነናይባዕሎም መማረፂታት ንሕዝቢ ንኽቅርቡውን ይኽእሉ እዮም፡፡ እቲ ዋና ነጥቢ ንሕዝቢ ነቲ መፃኢ ግዜ ዝኽብሩን ተስፋ ዝኽቡ ሓሳባት ምቅራቦም እዩ፡፡
እዚ ኽግበር እንተሎ ሠለስተ መሠረታዊ ነጥብታት ኽዝለሉ አይግባዕን ይልና ንዓምን፡፡ ንሳቶምውን (ሀ) ንኹሉ ነገር ካብ ዜሮ ምጅማር የብልናን፡፡ (ለ) እቲ እንምስርቶ ሥርዓት መሠረታዊ ናይ ዴሞክራሲያዊ መርሖታት ብተግባር ዘኽብር ሕኸውን አለዎ፤ (ሐ) ሥርዓት ፌደራል አወቃቅራ መንግሥቲ ንዴሞክራሲያዊ ሽግግር ዋና መበገሲ ኮይኑ ኽውሰድ አለዎ፡፡
4. ጉዳይ እታ ሀገር ይምልከተና ዝብሉ ናይ ሲቪክ ጉጅለታትና ማኅበራትን ብወገኖም ናይባዕሎም ሓላፍነት ብውልቂ ይኹን ብሓባር ኽፍፅሙ አለዎም፡፡ እዚኦም ናይ ሲቪክ ማኅበራት ንባዕሎም ካብ ናይ ፖለቲካ ጉጅለታት ጸቅጢ ኽከላከሉ ይግባዕ፣ ካብዑ ሓሊፎምውን ነቶም ፖለቲካ ኃይሊታት ምኽሪ ምሓብን ምግሳፅን ኸጠንክሩ አለዎም፡፡ ንሀገር ይጠቅም ዝብልዎ ናይ ሃባር ምኽረ ሓሳብ ንሕዝቢ ተዘቅርቡ ዓቢዪ አበርክቶ ይኸውን፡፡ እዚ አብ ውሽጢ ሀገርን አብ ወጻዒ ንዝርኸቡ ዝምልከት እዩ፡፡ ኩሎም ከከም ከባቢኦም አብዝጠዓሞም ተቀራሪቦም ምክሪ ምግባርን ምርኻብን ይኽእሉ እዮም፡፡ (እዚ ብዝተፈላለየ ቅርፂን ዕላማን ዝተጣየሹ ከም ናይ ዕምነት፣ ናይሞያ ማኅበራትን ጉጅለታትንን ዘጠቃልል ኮይኑ፣ ነዚ ዕላማ ዝፍጠሩ ጉጅለታትውን ዝምልከት እዩ)
5. ፖለቲካዊ አረዳድኣ፣ ናይ ብሔርም ይኹን ናይ ሓይማኖት ፍልልይ ከይአንቀፈና ኹነታት ከም ዝፈቀዱልና ካብትልሙድ ብዝበለጸ ምርካብ፣ ነቲ ንቡር ማኅበራዊ መስተጋብርን ናይ ሕውነት መንፈስ ምጥንኻር አድላይ ኮይኑ ይርአይ አሎ፡፡ እዚ ምንቅስቃስ አብ ልዕሊ ኹሉ ወገን ምትዕምማን ብዝበለፀ ንኽሰርፅ ይገብርዩ፣ ነቲ ዝተዘርዕ ናይ ምጥርጣር ዘርዒ የጥፍዕዩ፣ ፀገም ተመፅዩና ብቀሊል ንኽንተሓጋገዝ ንኽዕሊና፡፡
6. ኢትዮጵያውያን ናይ ሃባር ሕማሞን ተስፋኦምን ብዝምልከት ዝዘራረቡሉ ናይ ሃባር መድረኻት ብዝተካኣለ ምግፋሕ፡፡ ዜጋታት እቲ ሃደ ስለ እቲ ካልዕ ከምዝሃስብ፣ ከምዝጭነቅ ምዝራብውን ምስማዕውን ይደልዩ እዮም፡፡ ኢትዮጵያውያን ናይ ወገኖም ናይፍቅሪ፣ ናይምትዕምማን ከምኡውን ናይ ተስፋ ድምጺታት ምስማዕ ይደልዩ እዮም፡፡ ኢትዮጵያውያን ምስባዕሎም ንኽዕረቁ ይደልዩ እዮም፤ ንወገኖም ናይ ሃባርን ናይ ውልቂን ህማም ዘለዎም ሃዘን ምግላጽውን ይደልዩ እዮም፡፡ አብ ሞንጎኦም ዘሎ ፍልልይ ብዘይ ፅልዒን ኽልኽን ምምይያጥ ይደልዩ እዮም፡፡ ንካሊዕ ዘይተፀበና ድምጽና ንሰማማዕ፡፡
7. ዘረባ ፅልዒ መበገሲ ጥፍዓት እዩ፡፡ ብውልቂ ይኹን ብጋሒዲ አብ ዝኮነ ኹነታት ውሽጢ አብ ሃደ ብሔር፣ ሃይማኖት ከምዑውን አብ ዝኮነ ናይ ሰባት ሕብረት ዘረባ ፅልዒ ዘይምግባርን ነዚ ካብ ዝዓመሰሉ ተግባራት ምርሓቅ መበገሲ ሠላም እዩ፡፡ ንዘረባ ፅልዒ ምጥፋዕ ግዴታና እዩ፡፡ ተፈፂሙ እንተረኺብና ጌጋ ምዃኑ ምርዳዕ ናይ ኩልና ውልቃዊ ኃላፍነት እዩ፡፡
ፍልልይ ፖለቲካዊ አረዳድኣ ንምርኣይ ናይ ካሊዕ ወገን ሰብዓዊነት ምክሓድን ከምካሊዕ ፍጡር ምስዓል፣ ሃደ ውልቀሰብ ነቲ ዝመፀሉ ሕብረተሰብ ከምሰብ ከይቁፀሩ ምንቅስቃስ ምግባርን ዝአመሰሉን ካብ ሓደገኛ ናይ ፅልዒ ዘረባ ዝቁፀሩ እዮም፡፡ ካብ ዘረባ ፅልዒ ረብሓ ዝረክብ ሀገር የለን፡፡
8. ሕዝቢ ዓለም ኢትዮጵያ እትርከበሉ ኹነታትን ነቲ ፅላሎቱ የርእይ ዘሎ ሓደጋ ብጭቡጥ ንኽርዳዕ ብሜላን ብንፍዓትን ምንቅስቃስ አድላዪ እዩ፡፡ እዚ ዕላማ ካብ ሰላማዊ ሰልፍታት ካብምግባርን፣ ካብ ኽልኽን ሕርቀትን ምግላጽ ዝበለጸ ምዃኑ ምስትውኣል ይግባዕ፡፡
9. አብ ውሽጢ ዓዲ ይኹን አብ ወፃኢ ሀገራት ዝርከቡ ናይ መራኺቢ ማዕኸናትን ጋዜጠኛታትን ሀገርና ነዚ ግዜ ሰጊራ ናብ ዝሃሸ ምዕራፍ ምዕንታን ንኽተሰጋር ተመሣሣሊ ፃውዒትን መልእኽትታትን ያመሓላልፉ ይልና ነዓምን፡፡ ዝክዓል እንተኮዩኑ እውን፣ ተመሣሣሊ ርዕሰ አናቅጽ አብ ተመሣሣሊ ግዜ ንኽስምዑ፣ ወይድማ ብካሊዕ ብዝጥዕሞም መንገዲ ብሓባር ድምፆም ንኽስምዑ ንልምን፡፡
ጻውዒትናን ተማፅኖናን ብዘይ ፍልልይ ናብቶም ጥዑይ ሕሊና ዘለዎም ኢትዮጵያውያን ኹሉ ይብፃሕ፡፡
ራዲዮ ዋዜማ
ሓምለ 2008


text:
ዕዉት ዑደት
ላዕለዋይ ልኡኽ ግሃድኤ ንሃገር ጀርመን
ብዶር. ሃብተ ተስፋማርያም ኣቦ መንበር ፈጻሚ ኣካልን፣ ዶር. ዩሱፍ ብርሃኑ ሓላፊ ወጻኢ ጉዳይ ቤት ጽሕፈትን ዝቖመ ላዕላዋይ መሪሕነታዊ ልኡኽ ግንባር ሃገራዊ ድሕነት ኤርትራ ብዕለት 25/02/2016 ኣብ ርእሰ ከተማ ጀርመን በርሊን ምስ ሓላፊ ጉዳይ ኤርትራ ኣብ ሚኒስትሪ ወጻኢ ጉዳያት ጀርመን ብምርኻብ ሃናጺ ልዝብ ከም ዘካየደ ዝበጽሓና ጸብጻብ ኣረጋጊጹ።
ኣብ’ቲ ርኽክብ ዝተላዕሉ ዛዕባታት ንህልዊ ኩነታት ሃገርናን፣ ብደለይቲ ዲሞክራስያዊ ለውጢ ኣንጻር ምልካዊ ስርዓት ህግደፍ ዝካየድ ዘሎ ቃልስን፣ ጉዳይ ኤርትራውያን ስደተኛታትን ኣመላኽታ ጀርመንን፣ ከምኡ’ውን ኣብ ዞናና ሰፊኑ ዘሎ ወጥሪን ኣብ ልዕሊ ጸጥታ ዞናን ዓለምን ከስዕቡ ዝኽእል ኣስጋኢ ኩነታትን ዘጠቓለለ ዝርርብ ከም ዝነበረ እቲ ጸብጻብ ብተወሳኺ ኣረጋጊጹ።
ኣብ ባይታ ዘሎ ክዉንነት ሃገርናን ህዝብናን ብዝምልከት ርጡብ ሓበሬታ ብምቕራብ፣ ህዝብና ብሰንኪ ጨቋኒ ምሕደራ ስርዓት ህግደፍ ኣብ ኣዚዩ ኣሰቃቒ ኩነታት ከምዘሎን መንእሰያትና ብቐጻሊ ናብ ስደት ይውሕዙ ከምዘለዉን፡ ልኡኽ ግሃድኤ ብዓሚቕ ትንተና ዝተሰነየ ሓበሬታ ኣመሓላሊፉ።
ዋሕዚ ኤርትራውያን ናብ ጎረባብቲ ሃገራት ይኹን ናብ ኤውሮጳን ካልእ ኩርናዓት ዓለምን ብዝምልከት፣ ኣብ ኣዚዩ ኣሰካፊ ደረጃ በጺሑ ምህላዉ’ውን ተገሊጹ። ኣብ’ዚ መዳይ’ዚ መንግስትን ህዝብን ጀርመን ዘርኣዩ ዓቢ ተጋዳስነትን ምትሕብባርን፡ ልኡኽ ግሃድኤ ዓቢ ምስጋና ኣቕሪቡ።
ስርዓት ህግደፍ ኣብ ልዕሊ ህዝቢ ኤርትራ ዝፍጽሞ ዘሎ ግህሰት ሰብኣዊ መሰላት ብዝምልከት፡ብሕቡራት መንግስታት ዝቖመት መርማሪት ኮሚሸን ጸብጻብ ድሕሪ ምቕራቡ ፡ባይቶን መንግስትን ሰልፍታትን ከም’ዉን ገበርቲ ሰናይ ማሕበራትን ጀርመን፡ ህዝብና ዘሕልፎ ዘሎ ናይ ጭንቅን መከራን ኩነታት ተገንዚቦም ዘርኣይዎ ሰናይ መርገጽ፡ ልኡኽ ግሃድኤ ልዑል መጎስ ኣቕሪቡ።
ብጉዳይ ልኡኽ ፈደራላዊ መንግስቲ ጀርመን ናብ ኤርትራ፣ መበጊስኡ’ኳ ጽቡቕ ድልየትን ንጥቕሚ ህዝቢ ኤርትራ ንምግልጋል ዝሓለነ እንተነበረ፣ እንተኾነ ግን ባህርያት ስርዓት ህግደፍ ጽቡቕ ገይሩ ንዝፈልጥ፣ ከም’ዚ ዓይነት ሰናይ ተበግሶታት ክዕወት ከም ዘይክእልን፣ እዚ ዓመጸኛ ስርዓት’ዚ ዝኾነ ይኹን ንህዝቢ ኤርትራ ዘገልግል ውጥንን (Project) መደባትን ክዕወት ድልየት ከምዘይብሉን፣ ብኣንጻሩ’ኳ ደኣ እቲ ብሕብረተ ኤዉሮጳ ንዝተፋላለየ ውጥናት ንኸገልግል ተወሲኑ ዘሎ ናይ 200 ሚልዮን ኤዉሮ ሓገዝ፣ ብጥረ ገንዘብ ተዋሂቡ ናብ ናቱ ጥቕሚ ንከዉዕሎ ዝገብሮ ዘሎ ፈተነ ክፍሸል ከም ዝግበኡ መሪሕነታዊ ልኡኽ ግሃድኤ ተሪር ምሕጽንታ ከም ዘቕረበ ተፈሊጡ።
ሽግር ኤርትራን ኩነታት ህዝብናን ኣብዚ ሓደገኛ ደረጃ ምብጽሑ ቀንዲ ምኽንያት ልቦ ሕግን ፍትሕን ዝኾነ ፖለቲካዊ ስርዓተ ምሕደራ ደኣ’ምበር ምጣኔ ሃብታዊ ጸገማት ዘንቀሎ ሃለዋት ከምዘይኮነን፡ ኣብ ኤርትራ ዘሎ ግጭት ኣብ መንጎ ምልካዊ ምሕደራን ኣብ መንጎ ዲሞክራስያዊ ለውጢ ንምርግጋጽ ዝቃለስ ዘሎ ህዝብን ድሕሪ ምግላጽ፣ እቲ ህዝብና ዘማዕድዎ ዘሎ ለውጢ መሰረታዊ ፖለቲካዊ ፍታሕ ብምጣነ-ሃብታዊ ሓገዛት ዝተሰነየ ንክኸውን፣ ልኡኽ ግሃድኤ፣ መንግስቲ ጀርመን፣ ንዲሞክራስያውያን ሓይልታት ፖለቲካዊ ምትሕብባርን ደገፍን ከበርክትን፣ ናብ ሃገር ጀርመን ዝዉሕዙ ዘለዉ ኤርትራዉያን ስደተኛታት፣ ብፍላይ ድማ መንእሰያትና፡ንመጻኢ ናይ ክልቲኡ ሃገራት ዝምድና ጥዑይ ባይታ ንምጥጣሕ ብጽቡቕ ድልየትን ኣገባብን ንክትሓዙን፣ ልኡኽ ግሃድኤ ተላቢዩ። ብወገን መንግስቲ ጀርመን ይኹን ብሕብረተ ኤዉሮጳ፥ ከም’ቲ ምስ ስርዓት ህግደፍ ዘካይድዎ ፖለቲካዊ ዘተ፡ ብማዕርኡ ከኣ ምስ ተቓዉሞ ሓይልታት ኤርትራ ብቐጻሊ ክዛተዩ፣ ዕዙዝ ተደላይነት ከም ዘለዎ፣ ልኡኽ ግሃድኤ ኣዘኻኺሩ።
ሓላፊ ጉዳይ ኤርትራ ኣብ ሚንስትሪ ወጻኢ ጉዳያት ጀርመን ብወገኑ፣ ኩነታት ኤርትራን ኣገባብ ኣመሓዳድራኣን ንመንግስቲ ጀርመን ስዉር ከምዘይኮነን ብቐረባ ይከታተልዎ ምዃኖምን ብምርግጋጽ፣ ብዛዕባ’ቲ ልኡኽ መንግስቲ ጀርመን ናብ ኤርትራ ዘካየዶ ዑደትን ዉጽኢቱን ብንጹር ሓቢሩ። ኣብ ኤርትራ ዘሎ ኩነታት ብጣዕሚ ኣሰካፊ ምዃኑን ህጹጽ ፍታሕ ከምዘድልዮን ድማ ገሊጹ።
ልኡኽ ግሃድኤ በቲ ዝተገበረሉ ኣቀባብላን ምስ ዝምልከቶ ኣካል ሚኒስትሪ ወጻኢ ጉዳያት ጀርመን ተራኺቡ ግሉጽነት ዝመልኦ ሃናጺ ምይይጥ ምክያዱን ልባዊ ምስጋናኡ ኣቕሪቡ ክብል እቲ ዝበጽሓና ጸብጻብ ኣረጋጊጹ።
“ድሕነት ህዝብን ሃገርን ልዕሊ ኩሉ” !!
ቤት ጽሕፈት ዜናን ባህልን ግንባር ሃገራዊ ድሕነት ኤርትራ
04/03/2016


text:
ትፈልጥዶ፧
ኣብ በዓል ጰንጠቈስጠ 33 ድ.ክ.፡ ኣይሁድ፡ “ኣብ ትሕቲ ሰማይ ካብ ዘለዉ ዅሎም ህዝቢ” ድዮም ናብ የሩሳሌም መጺኦም፧
ኣብ ርእሲ እቲ ኣብ ግብሪ ሃዋርያት 2:5-11 ዚርከብ ጸብጻብ፡ ፊሎ ዝስሙ ኣይሁዳዊ ጸሓፍ ታሪኽ ኣብ ጰንጠቈስጠ 33 ድ.ክ. ብዙሕ ህዝቢ ናብ የሩሳሌም መጺኡ ኸም ዝነበረ ጽሒፉ እዩ።
ፊሎ ብዛዕባ እቶም ናብ የሩሳሌም ዚመጹ ተጓዓዝቲ፡ “ማእለያ ዘይብሉ ህዝቢ ኣብ ኵለን በዓላት ንምክፋል፡ ካብ ብዙሓት ከተማታት፡ ካብ ምብራቕን ካብ ምዕራብን ካብ ሰሜንን ካብ ደቡብን፡ ገሊኦም ብባሕሪ ገሊኦም ድማ ብምድሪ ይመጹ እዮም” ኢሉ ጽሒፉ እዩ። ካብታ ንሄሮድስ እቲ ዓብዪ ወዲ ወዱ ዝዀነ ኣግሪጳ እቲ ቐዳማይ ናብ ሮማዊ ሃጸይ ዝነበረ ካሊጉላ ዝሰደዳ ደብዳብ እውን ጠቒሱ እዩ። ኣብታ ደብዳብ፡ ኣግሪጳ ብዛዕባ የሩሳሌም “እታ ቕድስቲ ኸተማ . . . በብግዜኡ ናብተን ኣብ ከባቢኣ ዘለዋ ሃገራት፡ ሰፋሮ ስለ እትሰድድ፡ ርእሲ ኸተማ ሃገረ ይሁዳ ጥራይ ዘይኰነትሲ፡ ርእሲ ኸተማ ብዙሓት ካልኦት ሃገራት እውን እያ” ኢሉ ጽሒፉ እዩ።
ኣግሪጳ ነተን ኣይሁድ ሰፊሮምለን ዝነበሩ ኸባቢታት ዘርዚሩ እዩ፣ ገለ ኻባታተን እተን ኣብ ርሑቕ ቦታታት ዚርከባ መሶጶታምያን ሰሜን ኣፍሪቃን ንእሽቶ እስያን ግሪኽን ደሴታት መዲተራነያንን ይጥቀሳ። ዮኣኺም የረሚያስ ዝስሙ ምሁር፡ “እዚ ዝርዝር እዚ፡ ናብ የሩሳሌም ብዛዕባ ዚግበር ዝነበረ ጕዕዞ ብንጹር እኳ እንተ ዘይሓበረ፡ ኵሎም በጽሕታት ኣይሁድ ኣብ በዓላት ኪካፍሉ ግዲ ስለ ዝነበረ፡ እቲ ሓሳብ ኣብኡ ተኣሚቱ ኣሎ” ኢሉ እዩ።—ዘዳግም 16:16።
እቶም በዓል ኣይሁድ ኬብዕሉ ናብ የሩሳሌም ዚመጹ ዝነበሩ ሰባት ኣበይ ይሓድሩ ነይሮም፧
ኣብ የሩሳሌም ኣብ ዓመት ሰለስተ በዓል ይብዓል ነይሩ፣ እዚ ኸኣ ፋስጋን ጰንጠቈስጠን በዓል ዳስን እዩ። ኣብ ቀዳማይ ዘመን፡ ብኣማእታት ኣሽሓት ዚቝጸሩ ሰባት ኣብዘን በዓላት ንምክፋል ካብ ብምልእታ ምድሪ እስራኤልን ካብተን ኣይሁድ ዚነብሩለን ዝነበሩ ሃገራትን ናብ የሩሳሌም ይጓዓዙ ነይሮም እዮም። (ሉቃስ 2:41, 42፣ ግብሪ ሃዋርያት 2:1, 5-11) እዞም ኵሎም ሰባት ከኣ ዝሓድሩሉ ቦታ የድልዮም ነይሩ እዩ።
ገሊኦም ምስ ፈተውቶም፡ ገሊኦም ከኣ ኣብ መዕረፍ ኣጋይሽ ይሓድሩ ነይሮም። ብዙሓት ድማ ኣብ ውሽጢ እታ ኸተማ ወይ ኣብ ዙርያኣ ኣብ ድንኳን ይሓድሩ ነይሮም። የሱስ ኣብተን ኣብ የሩሳሌም ዝጸንሓለን ናይ መወዳእታ መዓልታት፡ ኣብታ ኣብ ጥቓ የሩሳሌም እትርከብ ከተማ ቢታንያ እዩ ሓዲሩ።—ማቴዎስ 21:17።
ኣብ ጥቓ ቤተ መቕደስ መሕጽቢ ጋብላታት ዘለዎ ብዙሕ ህንጻታት ተረኺቡ እዩ። እዚ ህንጻታት እዚ እቶም በዓል ኬብዕሉ ዚመጹ ዝነበሩ ሰባት ኪሓድሩሉን ናብ ቤት መቕደስ ቅድሚ ምእታዎም ኪሕጸቡሉን እተዳለወ መዕረፍ ኣጋይሽ ከም ዝዀነ ይግመት። ኣብ ሓንቲ ኻብተን ህንጻታት ኣብ እተረኽበ ጽሑፍ፡ ቴዎዶቶስ ዝስሙ ካህንን መራሒ እታ ኣብቲ ኸባቢ ዝነበረት ምኵራብን “ቶራህ ንምንባብ . . . ኪኸውን ኢሉ ነዚ ምኵራብ ሰሪሕዎ። ንእተሸገሩ ኣጋይሽ ኪኸውን ኢሉ እውን ነዚ መዕረፍ ኣጋይሽን ክፍልታትን መትሓዝታት ማይን ሰሪሑ” ይብል።


text:
Il blog di Gabriele Del Grande. Sei anni di viaggi nel Mediterraneo lungo i confini dell'Europa. Alla ricerca delle storie che fanno la storia. La storia che studieranno i nostri figli, quando nei testi di scuola si leggerà che negli anni duemila morirono a migliaia nei mari d'Italia e a migliaia vennero arrestati e deportati dalle nostre città. Mentre tutti fingevano di non vedere.
20 November 2008
ሊብያ፡ ኣብ ውሽጢ መዳጎኒ ስደተኛታት ምስራታ
ሕጂ ኣብ ዲያስፖራ ዝርከቡ ኤርትራውያን ብላምፓዶዛን ማልታን ዝሓለፉ'ዮም። ካብ 2005 ንደሓር፡ ብውሕዱ 6000 ስደተኛታት ካብታ ናይ ቀደም ግዝኣት ኢጣልያ ካብ ውልቀ-መላኺ ኢሳያስ ኣፈወርቂ ብምህዳም ኣብ ገማግም ባሕሪ ሲሲሊ በጺሖም። ኣብ ኣስመራ ዘሎ ኩነታት ሕጂው'ን ኣተሓሳሳቢ'ዩ። ኣምነስት ኢንተርናሽናል ምእሳርን ምግፋዕን ናይ ተቃወምትን ጋዜጠኛታትን ኮኒንዎ'ዩ። ወጥሪ ምስ ኢትዮጵያ ልዑል ብውህላዉ፡ ኣብዛ 4.7ሚልዮን ህዝቢ ዘለዉዋ ሃገር ብውሕዱ 320,000 ኤርትራውያን ንዘይተወሰነ አዋን ኣብ ግዱድ ዕስክርና ይርከቡ። ዓመታዊ ብዙሓት ካብ ሰራዊት ናብ ህይወቶም ዝመርሕሉ ቦታ ይሃድሙ። መብዛሕቲኦም፡ ማለት ከባቢ 130,000 ኣብ ሱዳን ይተርፉ። ዝተረፉ ግና ሳሃራ ብምስንታቕ፡ ብመንገዲ ሊብያ፡ ብጀላቡ ናብ ኤውሮጳ የብሉ።
ብዛዕባ ምስራታ ንመጀመርያ ግዜ ዝሰማዕኩሉ እዋን፡ ኣብ ኣየት 2007'ዩ ኔሩ። እዚ ከኣ ምስ ሓላፊ ላዕለዋይ ተጸዋዒ ስደተኛታት ኣብ ትሪፖሊ (UNHCR) መሕመድ ኣል ዋሽ ኣብ ሮማ ዝተገብረ ኣኬባ'ዩ። ጸኒሕና ኣብ ሓምለ 2007፡ ብምትሕግጋዝ ማሕበር ኤርትራውያን ምስቶም አሱራት ኤርትራውያን ናይ ቴላፎን ርክብ ጌርና። ብኹነታት ጻዕቂ ሰብ፡ ኩነታት ጽሬትን ጥዕናን ብፍላይ ድማ ብኩነታት ነፍሰ-ጾራትን ህጻናትን ብዙሕ ኣማሪሮም። ጾታዊ ዓመጽ ብኣባላት ፖሊስ ከምዝፈጸሙ'ውን ይከሱ። ኣብ'ቲ ግዜ'ቲ ኣምነስት ኢንተርናሽናል ብዛዕባ ምጥራዝ እሱራት ኤርትራውያን ካብ ሊብያ ዘለዎ ዓሙቕ ስክፍታ ገሊጹ ነይሩ'ዩ። ኣብ መስከረም 18 ከኣ ኣብ ዓበይቲ ከተማታት ኤውሮጳ ንከይጥረዙ ዝጽውዕ ሰለማዊ ሰልፍታት ኣካይዶም።
ሓላፊ ናይቲ መዳጎኒ፡ ኮለነል ዓሊ ኣቡ ኡድ ብዛዕባ ምስራታ ዝበሃል ኩሉ ዓለምለኻዊ ጸብጻባት ይፈልጦ'ዩ፡ እንተኾነ ግና ንኹሉ ክሒድዎ። ብኩርዓት ከኣ"ኩሉ ዝበልዎ ዘበለ ሓሶት'ዩ" ይብል። ኣብ ታሕተዋይ ደርቢ ዝርከብ ቤት-ጽሕፈቱ ጃከትን ክራባታን ተከዲኑ፡ ኣብ ጠረጴዛ ከኣ ሰብ-ሰርሖ ዕምባባ ኣቀሚጡ ኮፍ አሉ ረኪብናዮ። ብመስኮት ከኣ ከባቢ 200 ዝኮኑ እሱራት ኣብ'ቲ ካንቸሎ ክርኢ ክኢለ። ኣቡ ኡድ ምስ ልኡኽ ሊብያ ናብ መቐበሊ ስደተኛታት ኢጣልያ ኣብ ሓምለ 2008 በጺሑ ኔሩ። ምስ ካልኦት እሱርቤታት ሊብያ ብምንጽጻር ድማ ንምስራታ በዓል 5-ኮኮብ ሆተል ክብል ገሊጽዎ። ዳርጋ ሓቁ ይመስል… ድሕሪ ዝተወሰነ ግዜ ከኣ ንዓይን መሳርሕተይ ሮማን ሄርዞግ ካብ ሬድዮ ጀርመንን ምስቶም ኤርትራውያን ስደተኛታት ክንዘራረብ ኣፍቂዱልና። ናብ'ቲ ካንቸሎ ኣቲና ከኣ በቢ መዳይና ተፈላሊና። ኣነ ምስ 28 ዝዕድሚኡን ኣብ'ዚ አሱር-ቤት 24 ኣውርሕ ዝገበረን F. ኣዕሊለ። እንተኾነ ግና ኣነ ንዘረባኡ ብዙሕ የቅልበሉ ኣይነበርኩን። ኣብ ትሕቲ ጫማኡ ምንባረይ ይሓስብ ኔረ፡ ብሓርፋፍ ግምት ኣብ ሓደ ዕድመ ንርከብ፡ እንተኾነ ግን ኣብ እሱር-ቤት ብምርሳዑስ ነተን ኣፍረይቲ ዕድሚኡ ኣብ ጎሓፍ'የን ዝድረበያ ዘለዋ።
በቲ ሓደ ኩርናዕ ናይ'ቲ ካብቸሎ ከኣ ሮማን ንቁሩብ ግዜ ካብቶም ንኩሉ ንገብሮ ዝነበርና ስራሕ አንዳተርጎሙ ነቲ ሓላፊ ዝነግሩዎ ዝነበሩ ናይ ጸጥታ ሓለፍቲ ርሕቕ ኢሉ ነቶም ስደተኛታት ከዘራርብ ዕድል ረኪቡ። ምስ S. ከኣ ብ ነጻ ተዘራሪቡ፡ ነጻ ኮይኑ ከኣ፡ “ዝሓወይ! ኣብ ኣዚዩ ሕማቕ ኩነታት ኢና ዘሎና፡ ብኣካልን ብስነ-ኣእምሮን ኢና ንሳቐ ዘሎና። ኣብ’ዚ ክልተ ዓመት ጌርና ኣሎና፡ መጻኢና እንታይ ምዃኑ’ን ኣይንፈልጥን፡ ባዕልኻ ክትርኢ ትኽእል ኢኻ፡ ርአ!”። ኣይደንጎየን ግና እቲ ተርጓማይ ተጸንበሮም እሞ ነቲ ክሎነል ሓበሮ፡ ን S. ድማ ናብ ኤርትራ ክኸይድ ዘይደሊ እንተኮይኑ ሓተቶ። ሮማን ከኣ ነቶም ስደተኛታት ዳግማይ አቲ ሓላፊ ከይኮለፎም ከሎ ናብቲ ክፍልታት ቀልጢፎም ክወስድዎ ሓተቶም። “ ንሕና ኩልና ኤርትራውያን ኢና” ብምባል ይቕጽል። “ኣነ ንሊብያ ኣብ 2005’የ መጺየ። ብሰንኪ ኣብ ሃገርና ዘሎ ኩነታት ከኣ ፖለኢካዊ ዑቕባ ንደሊ። እንተኾነ ዓለም ኣይትግደሰልናል ዘላ። ወላ ሓደ ምቾት ከይረኣኻ ኣብ እሱር-ቤት ንክልተ ዓመት ክትጸንሕ ቀሊል ኣይኮነን። ተኣሲርና ኢና ዘሎና፡ ዓለም ኣብ ደገ እንታይ ትመስል ከም ዘላ ክንርኢ ኣይተፈቕደልናን። በቃ፡ ኩላትና ንደልዮ ዘሎና ነጻነት’ዩ”።
እብ ውሽጢ’ቲ ክፍሊ 18 ሰባት ኣብ ኮቦርታን ረሳሕ ምንጻፍን ኮፍ ኢሎም ኣሎዉ። እዚ ክፍሊ 4 ብ5 ሜትሮ ኮይኑ መስኮት የብሉን። ብምቕጻል S. “ብዙሕ ጻዕቂ ኣሎና፡ ኣየር የለን፡ ብርሃን ጸሓይ እውን ኣይንረክብን ኢና። ኣብ ግዜ ክራማት ኣዝዩ ሃሩር ስለዝኾነ ሰባት ብዙሕ ይሓሙና። ኣብ ግዜ ሓጋይ’ውን ከምኡ… ብግዜ ለይቲ ኣዝዩ ቆራሪ’ዩ”። መወዳእታ ሕዳር ስለዝኮነ፡ እዞም እሱራት ክፉት ጫማን ፈኵስ ጃከታትን ተክዲንም ኣሎዉ። እታ ካልኣይቲ ክፍሊ ግፍሕ ዝበለት’ያ፡ እንተኾነ ግን ቆልዑን ደቂንስትዮን ዝበዝሑ ኮይኖም ብዙሓት ሰባት ኣሎውዋ። ሕጂ ምስኦም ምዝራብ ኣይከኣልን’ዩ፡ እቲ ናይ ጸጥታ ናብ ሮማን ስለዝበጽሐ ስርሑ ኣቛሪጽዎ። ካብ’ዚ ንደሕር ምስ ንሶም ዝመረጹሉ አሱራት ከምንዘራረብ ጌሮም። “ኣነ’ውን እኮ አሱር’የ” ብምባል ነቲ ጸቅጢ ሰጊሩ ክዛረብ ጀመረ። J ወዲ 34 ዓመት ኮይኑ ኣብ ካልኦት 13 ናይ ሊብያ አሱር-ቤታት ከም ዝነበረ ይዛረብ። “ገለ ካባና 4 ዓመት ኣብዚ ዝገበሩ’ዮም፡ ኣነ በዛ ነብሰይ 3 ዓመት ገረ ኣሎኹ። ኣብ ኣዝዩ ተኣፋፊ ኩነታት ኣሎና፡ ገበን ዝበሃል ኣይፈጸምናን፡ ግና ፖሊቲካዊ ዑቅባ ንደሊ ኣሎና። እስከ ተወሓደ ስለምንታይ ዝኾነ ሰብ ጉዳይና አንታይ ምዃኑ ዘይሕብረና ንገረኒ? እንታይ’ዩ ከጋጥመና? UNHCR ውን እንተኾነ ወላ ሓደ ነገር ኣይሕብረናን። ተስፋ ቖሪጸ… ናብዚ 60ኪሎ ኣትየ 48ኪሎ ተሪፈ፡ ስለምንታይ ባዕልኻ ገምቶ”
ኮሎኔል ኣቡ ኡድ ከኣ ነቲ ንዛረቦ ዝነበርና ብተርጓማይ ይከታታአል ኣሎ፡ ካብ’ዚ ንደሓር ጠጠው ክብል ኣይከኣለን፡ “ናብ ኤርትራ ክትምለስ ትደሊ ዲኻ”? ኢሉ ን J ዝርርብና ኣቛሪጹ ሓተቶ። “ከም ኩሉ ኣብዚ ዘሎ ክመውት እመርጽ” አሉ መሊስሉ። ብድሕሪ’ዚ እቲ ሓላፊ ብሕርቃን ከፈራርሕ ጀመረ፡ “ናብ ኤርትራ ክምለስ ዝደሊ እንተሎ ኣብ ሓደ መዓልቲ ክንጥርዞ ንኽእል ኢና”። J ከኣ “ምሳኻትኩም ብዝራብ ይኽልክሉና ኣሎዉ” በሎ ን ሮማን። እቲ ሓላፊ ጸዋግ’ዩ። ተጸዊጉ ከኣ፡ “ኩሎም ኪምለሱ ሚዃኖም ንገሮም” በለ። ናብ ሮማን ቀሪቡ ከኣ፡ “ይኣክል” ብምባል ኣዘዘ። ሮማን ክቃወም’ዃ እንተፈተነ፡ ኣቡ ኡድ ግና “ወዲእና ኣሎና” ብምባል ደገመሉ፡ ክልተ ሰባት ከኣ ናብ ኣፍደገ ገጾም ሰሓቡና። እታ ካንቸሎ ገዲፍናያ ቅድሚ ምውጻእና፡ እቲ ኮሎነል ብዓውታ፡ “ኣብ’ዚ ብሕማቅ ንተሓዝ ኣሎና ትብሉ እንተኮንኩም፡ ናብ ሃገርኩም ትምለስሉ ሕጂ ከነሳልጠልኩም ኢና። ባዕልኹም ኢኹም ሃገርኩም ኣይንኸድን አልኩም። ስለ’ዚ ኢኹም ከኣ ኣብዚ ዘለኹም፡ ሓደ ካባኹም ናብ ኤርትራ ክምለስ ዝደሊ ግን ነጻ’ዩ። መን ኣሎ ክምለስ ዝደሊ?” ምስ በለ፡ ኩላቶም ብሓባር “ወላ ሓደ” ኢሎም ከኣ መለስሉ። ሽዑ’ቲ ሓላፊ ን ሮማን “ርኢኻ’ዶ? ሕጂ በቃ ወዴና ኣሎና” በሎ።
ደጊምና ናብ ቤ-ጽሕፈት ናይቲ ኮሎነል ከድና። ብኣዝዩ ገጭ-ገጭ ዝኾነ ቃላት ከኣ ማዕረ ክንደይ ይሰርሕ ከም ዘሎ ከእምነና ፈቲኑ። ኢምባሲ ኤርትራ ንክልተ ግዜ ልኡኻት ብምስዳድ ንመንነት ናይቶም እሱራት ክፈልጥ ፈቲኑ፡ እንተኾነ ግና እቶም ስደተኛታት ካብ ምርካቡ ተቆጢቦም። ክሳብ ናይ መግቢ ኣድማ’ውን ኣካይዶም። ብፍሉጥ፡ ከም ዝመስለኒ ኣብ ዓዶም ግፍዕታት ከጋጥሞም ስለዝኮነ’ዮም። ሊብያ’ውን ክትፈልጦ ኣሎዋ፡ ኣብ ነሓሰ 27 2004 ናብ ኤርትራ ንምጥራዝ ዝተፈተነ በረራ ብተሳፈርቲ ናብ ሱዳን ተጨውያ። ጉዳይ ፖለቲካዊ ዑቅባ ግን ንሊብያን ሰበስልጣን ንጹር ኣይኮነን። ኣብ ኣአምሮኦም ዘሎ ዶባት ኤውሮጳ ምሕላው ጥራይ’ዩ። ኤርትራውያን ይሓዙ ናይጀርያውያን፡ ንዕኦም ሓደ’ዩ። ኤርትራዊ ስደተኛ ናብ ሃገሩ ምምላስ አንተኣብዩ ከኣ ቤት ማእሰርቶም መወዳእታ የብሉን። ብመንገዲ UNHCR ናብ ኤውሮጳ ክሰጋገሩ አንተዘይክኢሎም ወይ ከኣ ከምልጡ ተዘይክኢሎም ማእሰርቲ መአዳእታ የብሉን።
ሃሮን ወዲ 36 ዓመት’ዩ። ክሳብ 2005 ብዘይ ክፍሊት ን12 ዓመታት ኣብ ውትህድርና ድሕሪ ምጽናሕ፡ ሰበይቱን ክልተ ደቁን ገዲፉ ተሰዲዱ። ኣብ አሱር-ቤት ምስራታ ከኣ ክልተ ዓመታት ጌሩ። ሕጂ ግን ሽወደን ናይ ምስግጋር ጠለቡ ተቐቢላቶ ኣላ። ድሕሪ ሰለስተ መዓልቲ ናይ’ዚ ናትና ምብጻሕ ናብ ምስራታ ማለት ኣብ 27 ሕዳር 2008 ምስ 26 ኤትራውያን ካብኣቶም ከኣ ብዙሓት ደቂንስትዮ ክብገሱ’ዮም። ጉዳይ ምስግጋር እቲ እንኮ UNHCR ኣብ ሊብያ ክጻወቶ ዝከል ተራ’ዩ። አቶም ቀዳሞት 34 ኤርትራውያን ኣብ ሕዳር 2007 ካብ ምስራታ ናብ ኢጣልያ ተሰጋጊሮም። ድሕሪ ናይ ቺለ ቅልውላው ብ1973 ዝነበረ ምስግጋር: ኢጣልያ ትገብሮ ምስግጋር አዚ ናይ መጀመያ’ዩ። እዚ መስርሕ አዚ ብቤት ጽሕፈት ናይ ኢጣልያ ሚኒስትሪ ውሽጣዊ ጉዳያት ዝተዳለወ ኮይኑ፡ ዕላማኡ ከኣ ካብ የማናዊ ክንፊ ሰልፍታት ናይ ኢጣልያ ክመጽእ ዝኽአል ክትዕ ንምውጋድ’ዩ።
ካብ’ዚ ንደሓር ከባቢ 200 ዝኮኑ ስደተኛታት ካብ ምስራታ ተሰጋጊሮም፡ ኢጣልያ (70)፡ ሩማንያ (39)፡ ሽወደን (27)፡ ካናዳ (17)፡ ኖርወይ (9)፡ ከም’ኡ ድማ ስዊዘርላንድ (5)። እዚ ኣሃዝ’ዚ ዝሃበኒ ሰብ ኦሳማ ሳዲቅ ይበሃል። ኣወሃሃድቲ ፕሮጀክት ኣብ IOPCR ዝተባህለ ትካል’ዩ። አዚ ጉጅለ’ዚ ዘይመስግስታዊ ትካል’የ እዃ ዝብል እንተኾነ፡ ኣባላቱ ግና ሓለፍቲ መንግስትን ጸጥታን’ዮም። ስለዚ ኣብ ትሕቲ ጽላል ናይ IOPCR ኮይኑ’ዩ እምበኣር UNHCR ናብ ምስራታ ምብጻሕ ዝኽእል። ኣብዛ ዓመታዊ ብኣሽሓት ኤርትራውያን፡ ሱዳናውያን፡ ሶማላውያንን ኢትዮጵያውያንን ስደተኛታት ትስንጠቕ ሃገር፡ UNHCR ካብ ሓደ ተራ ዘይምስግስታዊ ትካል(NGO) ንታሕቲ ስልጣን ኣሎዎ። ግን ከኣ ሊብያ ኣብ ናይ UN ውዕላት ኣብ ጉዳይ ስደተኛታት ዘይፈረመት ከላ’ያ ንህላወ UNHCR ኣብ መሬታ ኣፍቂዳ፡ ወላ’ውን ብዘይ ወግዓዊ ውዕል። ንምፍታሕ ሰደተኛታት ካብ ምስራታ ከኣ ኣብ ዲፕሎማሲያዊ ሚዛን ምዝንባል ከምጽእ ይክእል። ምኽንያቱ UNHCR ኣብ ሊብያ ወላ ንሊብያ ከይነቐፍካ ብትሑት ዓቅሚ ምስራሕ ስለዝመርጽ።
ብዝኮነ ግና መብዛሕቲኦም እዞም ተኣሲሮም ዘሎዉ ስደተኛታት፡ ብUNHCR ናይ ምስግጋር ዕድል የብሎምን። ስለዚ እታ ሓንቲ ዘላቶም ዕድል ካብ’ቲ እሱር-ቤት ኣምሊጥካ ምውጻእ’ዩ። ኩብሮስ ከኣ ሓደ ካብ ዝተዓወቱ’ዩ። ኣብ ቅድሚ ሳን ፍራንቸስኮ ቤተ-ክርስትያን ኣብ ከባቢ ዳሃራ ትሪፖሊ ድሕሪ ቅዳሴ’የ ረኺበዮ። ገለ መስርዕ ኤርትራውያን ካሪታስ ክኽፈት ይጸበዩ ኔሮም። ኩብሮስ ኣብ ምስራታ ሓደ ዓመት ተኣሲሩ። ካብ ከባቢ ኣቡሰሊም ከኣ ተገፊፉ ተኣሲሩ። ካብ አሱር-ቤት ናብ ሕክምና ምስ ኣውጸእዎ ከኣ ከምልጥ ክኢሉ። ናብ ትሪፕሊ ምስ መጸ’ውን እንተኾነ ንካልኣይ ግዚኡ ኣብ ትዌሻ ዝበሃል ኣብ ጥቓ መዓርፎ ነፈርቲ ተኣሲሩ። ኣዕርኹ 300ዶላድ ኣዋጺኦም ከኣ ንፖሊስ ብምክፋል ኣውጺኦሞ። ኣብ ጥቃኡ ከኣ ታድሮስ ኮፍ ኢሉ ኔሩ። ታድሮስ ካሊእ ኤርትራዊ ካብ ቤት-ማእሰርቲ ሱርማን ዝወጸ’ዩ። ንሱ ኣብ ማእከል ባሕሪ ናብ ላምፓዶዛ አንዳተጓዕዘ ተታሒዙ፡ ንሓሙሽተ ኣዋርሕ ዝተእስረ’ዩ። ኣብ እሱር-ቤት ከሎ ከኣ ብዙሕ ሕማም ቆርበት ተሳቅዩ። ናብ ከባቢ ጉርጂ ዝበሃል ገዛውቲ ኣብ ትሪፖሊ ብዙሓት ኤርትራውያን ዝቕመጥሉ ክወስደና ምስ ሓተትናዮ ግና፡ ሓደገኛ’ዩ ኢሉና። ኤርትራውያን ተሓቢኦም’ዮም ዝነብሩ። ናትና ህላወ ፖሊስን ግፋን ከምጽኣሎም ይክእል። Y ግን ደሓን ኢሉና፡ ኣብ ካልእ ከባቢ’ዩ ዝነብር፡ ተኸቲልናዮ ከኣ።
እታ ዝነበርናያ ታክሲ ኣብ ሓደ ረሳሕ ናይ መበል ዓሰርተ ሓደ ጎደና ዝበሃል ናይ ጉርጂ ጽርግያ ደው በለት። ወነንቲ’ቲ ገዛ ጫዳውያን ኮይኖም ክልተ ገዛ ንኤርትራውያን የካርዩ። ክንኣቱ ከሎና ጫማና ኣውጺእና ነቲ ምንጻፍ ሓሊፍናዮ። ሓሙሽተ ሰባት ብሓንሳብ ዝነብሩ ኮይኖም፡ እታ ቴለቭዥን ከኣ ብዓቢ ሸሓነ ናይ ኤርትራ ሙዚቃ ተርኢ ጸኒሓትና። ሕጂ ቁሩብ ውሕስነት ኣሎው’ቲ ገዛ፡ ምኽንያቱ አቶም ዋኖት ኣብ ሊብያ ነዊሕ ዝተቀመጡ ጫዳውያን ስለዝኾኑ። ቅድሚ ሕጂ እዞም ስደተኛታት ኣብ ከባቢ ዓስራይ ጎደና’ዮም ዝነብሩ ኔሮም። ድምጺ ናይ ፕሊስ መኪና ክሰምዑ ከሎዉ ጸጥ ይብሉ። ኣብ’ቲ ገዛ ቺኮላታ፡ ባኒ ብጸብሒ ከምኡ ድማ ጽማቝ ኩኽን 7-UPን ኣአንጊዶምና።
ብዛዕባ ተመኩሮኦም ኣብ ናይ ሊብያ አሱር-ቤታት ከኣ ዕላልና ቀጺልና። ኩላቶም ከኣ ተወሓደ ሓንሳብ ተኣሲሮም ዝነበሩ’ዮም። ዕድመ ንብልሽውና ከኣ ኩላቶም ከምልጡ ክኢሎም። ካብ 200 ክሳብ 500ዶላር ኣቢሉ ዝኽውን ገንዘብ የድልየካ፡ ብድሕሪ’ዚ ንፖሊስ ከፊልካ ትወጽእ። ገንዘብ ካብ ኣብ ወጻኢ ማለት ኣብ ኤውሮፓን ኣመሪካን ዝርከቡ ናይ ኤርትራውያን ሓገዝቲ ብ መንገዲ Western Union ይመጽእ።
ሮቤል ከኣ ኣብ ምስራታ ንሓደ ዓመት ጸኒሑ። ብUNHCR ዝተዋህቦ ናይ ዑቅባ ወረቐት ኣርእዩና። ክሳብ ዕለት 11 ግንቦት 2009 ከኣ ከተገልግል’ያ። ግና እዛ ሒዝዋ ዘሎ ወረቀት ፈጺማ ውሕስነት ኣይትህቦን’ያ፡ “ ሓደ ዓርከይ ፖሊስ ወረቐቱ ቀዲዶም ኣሲሮሞ” ይብል። ተኣሲሩ ኣብ ዝነበረሉ ዝነበረ እዋን ምስ ካልኦት ኤርትራውያን ኮይኑ ናብ ማሕበረሰብ እለም ናይ ጥርዓን ወረቀት ጽሒፉ ኔሩ’ዩ።
ኣብ መንደቅ ናይ’ቲ ገዛ፡ ኣብ ጥቃ ናይ ኢየሱስ ስእሊ፡ ሓንቲ ናይ ቁሩብ ዓመታት ዕድመ ዘለዋ ህጻን ሰእሊ ብጸሊምን ጻዕዳን ሕብሪ ኣላ። ደሊና ዝብል ሽም ከኣ ገለ ሰብ ጽሒፉላ። ይፈልጣ’የ። ምስ ታድሮስ ኣብ ቅድሚ በተክርስትያን ክትጻወት ርእየያ ኔረ። ንሳ ውን ከም ኩሉ ሰብ ኣብ ባሕሪ ሂወታ ኣብ ሃደጋ ከተእቱ’ያ ማለት’ዩ። “እቲ ዝዓበየ ነገር ኣብ ዓለም ለኻዊ ባሕሪ ምብጻሕ’ዩ” ይብል Y.። እቶም ኤርትራውያን ደላሎ ናይ ባሕሪ ዝተፈላላዩ’ዮም። ገለ እሙናት ኣሎዉ ገለ ከኣ ዘይእሙናት። ግና’ቲ ሓደጋ ኩሉ ግዜ ዓሚ’ዩ። ናብ ማልታ ምስተመለስኩ ብዛዕባ ኩሉ’ዚ ካብ ምሕሳብ ኣየቛረጽኩን። ብምቾት ኮፍ ኢለ፡ ቁሩብ ከኣ ተሰላቺየ ከለኹ ከኣ፡ ኣብ ትሪፖሊ ናይ ዝረኸብክዎም ኤርትራውያን ናይ ኢ-መይል ኣዳራሻ ፈቲሸ ክጽሕፈለም ኔሩኒ። ቅድሚ ሓደ ወርሒ፡ ሓደ ኢትዮጵያዊ ዓርከይ ቴለፎን ናይ ሓደ ገብሪኤል ዝበሃል ኣብ ትሪፖሊ ዝርከብ ዘይዕዉት ፈተነ ምስጋር ባሕሪ ዝገበረ ሂቡኒ። ብዙሕ ግዜ ክረክቦ ፈቲነ፡ አንተኾነ ግና እታ ተሌፎን ኩሉ ግዜ ዕጽውቲ’ያ ነራ። ክትርደኦም ዝይትኽእል መልእኽታታት ዓረብ ትራይ ትህበኒ ኔራ። ተስፋ አገብር ኣብ ጣልያን ወይ ሊብያ ኣብ ውሑስ ኩነታት ክህሉ። ግና… ክኸውን የብሉን። ጽቡቕ ዕድል ደሊና!


text:
1ብዝተረፈ ኣኅዋተይ! ንእግዚኣብሔር ምእንቲ ኽተሐጕስዎ ከመይ ገይርኩም ክትነብሩ ኸም ዝግብአኩም ካባና ተምሂርኩም ኢኹም። ድሮ እኳ ትነብርዎ ኣለኹም። ሕዚ ኸዓ ነዙይ ብዝበለጸ ኽትነብርዎ ብጐይታና ኢየሱስ ንልምነኩምን ነተባብዐኩምን ኣለና። 2ብጐይታና ኢየሱስ ክርስቶስ እንታይ ዓይነት ትምህርቲ ኸም ዝሃብናኩም ትፈልጡ ኢኹም እሞ። 3ፍቓድ እግዚኣብሔር ንስኻትኩም ክትቅደሱን ካብ ዝሙት ክትርኅቑን እዩ። 4ነፍስ ወከፍ ሰብ ሰብነቱ ብቕድስናን ብኽብርን ዓቂብካ ምንባር ይፍለጥ። 5ከምቶም ንእግዚኣብሔር ዘይፈልጡ ኣሕዛብ ድማ ብፍትወት ሥጋ ኣይትስነፉ። 6ሓደኳ በዝ ነገር እዙይ ጥሒሱ ንኃዉ ኣይበድሎን ኣይበለጸሉን። ከምቲ ኣቐዲምና ዝነገርናኩምን ዘጠንቀቕናኩምን ከምዙይ ንዝገብሩ እግዚኣብሔር ፈዳይ ሕነ እዩሞ። 7እግዚኣብሔር ንቕድስና እምበር ንርኽሰት ኣይጸውዐናን። 8እምበኣር እቲ ነዙይ ዘይቕበል ነቲ ቕዱስ መንፈሱ ዝህበኩም ኣምላኽ እምበር ንሰብ ኣይኮነን ምቕባል ዝኣቢ ዘሎ። 9ብዛዕባ ፍቕሪ ኣኅዋት ግና ንስንሳትኩም ምፍቓር ካብ እግዚኣብሔር ተምሂርኩም ኢኹም እሞ ሓደኳ ኽጽሕፈልኩም ኣየድልን ። 10ብርግጽ ኣብ ኲላ መቄዶንያ ንዘለዉ ኣኅዋት ትፈትዉ ኢኹም፤ ግና ኣቱም ኣኅዋትና! ነዙይ ብዝበለጸ ኽትገብርዎ ንምዕደኩም ኣለና። 11- 12ኣብ ናብራኹም ካብ ሰብ ምእንቲ ኸይትደልዩ እቶም ካብ እምነት ወፃኢ ዘለዉ ኸዓ ምእንቲ ከኽብሩኹም ከምቲ ዝኣዘዝናኩም ብህድኣት ክትነብሩን ኣብ ናይ ርእስኹም ጉዳይ ክተተኲሩን ብኢድኩም ክትሠርሑን ድለዩ። 13ግና ኣኅዋተይ! ከምቶም ተስፋ ዘይብሎም ካልኦት ምእንቲ ኸይትኃዝኑ ብዛዕባ እቶም ዝሞቱ ኽትፈልጡ እደሊ ኣለኹ። 14ኢየሱስ ከም ዝሞተ ካብ ሞትውን ከም ዝተሥአ እንተድኣ ነኣምን ኮይንና እግዚኣብሔር ነቶም ብኢየሱስ ኣሚኖም ዝሞቱ ብኢየሱስ ኣተሢኡ ምስኡ ኸምጽኦም እዩ። 15ንሕና ኽሳዕ ምጽኣት ጐይታ ብሕይወት እንጸንሕ ኸዓ ነቶም ዝሞቱ ኸቶ ኸም ዘይንቕድሞም ብቓል ጐይታ ንነግረኩም ኣለና። 16ጐይታ ባዕሉ ብብርቱዕ ቃል ትእዛዝን ብድምፂ ሊቀ መላእኽትን ብመለኸት እግዚኣብሔርን ካብ ሰማይ ክወርድ እዩ። እቶም ብክርስቶስ ኣሚኖም ዝሞቱ ኸዓ ቀዲሞም ክትሥኡ እዮም። 17ብድኅርዙይ ንሕና ብሕይወት እንጸንሕ ንጐይታ ኣብ ኣየር ክንቅበሎ ምስኣቶም ሓቢርና ብደመና ክንዓርግ ኢና። ንሓዋሩ ድማ ምስ ጐይታ ኽንነብር ኢና። 18ደጊም በዘን ቃላት እዚኣተን ንስንሳትኩም ተጸናንዑ ።
Copyright
Learn More


text:
15. ንኣምላኽ እተምልኸሉ ቕኑዕ መገዲ
1 ንናይ ሓቂ ኣምልኾ ብኸመይ ከተለልዮ ትኽእል፧
“እታ ናብ ህይወት እትወስድ ኣፍ ደገ ግና ጸባብ፡ መገዳ እውን ቀጣን እያ፣ እቶም ዚረኽብዋ ኸኣ ሒደት እዮም።”—ማቴዎስ 7:14
ኣምላኽ ዘይቅበሎ ዓይነት ኣምልኾ ኸም ዘሎ ብኸመይ ንፈልጥ፧
ኣምላኽ ንዅለን ሃይማኖታት ኣይኰነን ዚቕበለን። ኵለን ሃይማኖታት ኣይኰናን ፍቓድ ኣምላኽ ዚገብራ።
ናይ ሓቂ ኣምልኾ ናብ ናይ ዘለኣለም ህይወት ይመርሕ። ናይ ሓሶት ኣምልኾ ግና ናብ ጥፍኣት ይመርሕ።
ንናይ ሓቂ ኣምልኾ ብግብርታቱ ኸተለልዮ ትኽእል ኢኻ። ነዚ ኽትፈልጥ ግና፡ መጽሓፍ ቅዱስ እንታይ ከም ዚምህር ከተጽንዕ እምበር፡ ንዅለን ሃይማኖታት ክትምርምረን ኣየድልየካን እዩ።
2 ንኣምላኽ እተምልኸሉ ቕኑዕ መገዲ
1 ተሰሎንቄ 2:13፣ 2 ጢሞቴዎስ 3:16, 17
ነቲ መጽሓፍ ቅዱስ ዚብሎ ጥራይ እመንን ምሃርን።
ንየሆዋ ኣምልኮ፡ ስሙ ድማ ተጠቐም።
ናይ ሓቂ ፍቕሪ ኣርኢ።
ንየሱስ ተኣዘዞ። ኣምላኽ ብየሱስ ኣቢሉ እዩ ዜድሕነና።
ኣብ ፖለቲካ ጣልቃ ኣይትእቶ።
ንጸገማት ደቂ ሰብ ፍታሕ እተምጽእ መንግስቲ፡ መንግስቲ ኣምላኽ ጥራይ ምዃና ንኻልኦት ምሃር።
3 ነቲ እትኣምነሉ ተግብሮ
ኣምላኽ ንኣምልኾኻ ኪቕበሎ እንተ ደሊኻ፡ እንታይ ክትገብር ኣሎካ፧
ብኣምላኽ ምእማን ጥራይ እኹል ኣይኰነን። ነቲ ኣብ መጽሓፍ ቅዱስ ዚርከብ፡ ኣምላኽ ክትገብሮ ዝኣዘዘካ ነገራት እውን ክትገብር ኣሎካ።
ናይ ሓሶት ሃይማኖት፡ ወይ “ዓባይ ባቢሎን፡” ሰባት ንኣምላኽ ንሱ ብዘይቅበሎ መገዲ ኼምልኽዎ እያ እትምህሮም። ትምህርትታት ናይ ሓሶት ሃይማኖት፡ ከም እኒ ስላሴ፡ ዘይትመውት ነፍሲ፡ ገሃነም እሳት ዝኣመሰለ ትምህርትታት የጠቓልል።
ድሕሪ ሓጺር ግዜ፡ የሆዋ ንዅለን ናይ ሓሶት ሃይማኖታት ኬጥፍአን እዩ። ምስ ናይ ሓሶት ኣምልኾ ኻብ ዚተሓሓዝ ዝዀነ ይኹን ነገራት ክትርሕቕ ኣሎካ።
ምጽራር ኬጋጥመካ ዚኽእል እኳ እንተ ዀነ፡ የሆዋ ኣይጥንጥነካን እዩ።


text:
Erena on Facebook
Articles
Newsflash
መንግስቲ ኤርትራ ካብ ሕ.ኤ. ሓገዝ ሓቲቱ
መንግስቲ ኤርትራ ካብ ሕብረት ኤውሮጳ ተወሳኺ ሓገዝ ንምርካብ ኣብ ኣስመራ ምስ ዝርከብ ወኪል እቲ ሕብረት ጽዑቕ ርክባት የካይድ ምህላዉ ምንጭታት ሬድዮ ኤረና ሓቢሮም።
ሕብረት ኤውሮጳ ነቲ ካብ 2009 ክሳብ 2013 ንኣርባዕተ ዓመታት ዝጸንሐ ኣብ ውሕስነት መግብን ልምዓትን ዘተኮረ ናይ 122 ሚልዮን ዩሮ ፕሮጀክታት ከምዝመወለ ይፍለጥ።
ጸገም ኣገልግሎት ኤሌክትሪክ ገና ይቕጽል
ካብ ግዜ ናብ ግዜ እናተዳኸመ ዝመጽእ ዘሎ ኣገልግሎት ኤሌክትሪሲቲ፣ ንሆስፒታላት ብኸቢድ ይጸልወን ምህላዉ ምንጭታትና ካብ ኣስመራ ሓቢሮም።
ኤርትራ ዝተሓተ ሰብኣዊ ምዕባለ ዘለዋ ሃገር'ያ ተባሂሉ
ኤርትራ ዝተሓተ ሰብኣዊ ምዕባለ እተመዝግብ ዘላ ሃገር ምዃና ፕሮግራም ምዕባለ ውድብ ሕቡራት ሃገራት ኣብ ዝዘርግሖ ሓድሽ ጸብጻብ ኣፍሊጡ።
ኣንጻር ማዕከናት ዜና ሽወደን ዝቐንዐ ሰለማዊ ሰልፊ ተኻዪዱ
ኣብ ሽወደን ዝርከቡ ኤርትራውያን ደገፍቲ መንግስቲ ኤርትራ፣ ብ22 መጋቢት ነቲ ኣብ ሰለስተ ማእከላት ዘጋጠመ ባርዕ ንምኹናንን ኣንጻር ማዕከናት ዜና ሽወደን ዝቐንዐን ኣብ ስቶኮልም ኣብ ዘካይድዎ ንዝነበሩ ሰለማዊ ሰልፊ ንምዕዛብ፣ ኣብቲ ከባቢ ንዝተረኽበ ኢትዮጵያዊ ስደተኛ ሃሪሞም ማህሰይቲ ከምዘውረድሉ ወከልቲ ሬድዮ ኤረና ሓቢሮም።


text:
1ዬኖ ዎዶና ሮሜ ዓጮይዳ ዓኣ ዴሮ ቢያ ፓይዳኒ፥ ሱንፃ ዴሮኮ ፃኣፒንታንዳጉዲ ሮሜ ካኣቲ ዓውጊስፆሴ ዓይሤኔ። 2ቤርታዺ ዴሮ ፓይዳኒ ሱንፆ ፃኣፖና ዎዶና ቄርኔዎሴ ጎዖሢ ሶኦሪያ ዓጮ ዎይሣያኬ። 3ዬያሮ ፔቴ ፔቴ ዓሳ ሱንጾ ፃኣፒሳኒ ፔኤኮ ዓጮ ካታሞ ካታሞ ዴንዳኔ። 4ዮሴፔ ጌሊላይዳ ዓኣ ናዚሬቴ ካታማፓ ዔቂ ዪሁዳ ዓጮይዳ ዓኣ ዳውቴ ካታሞ ጌይንታ ቤቴሌሄሜ ዴንዴኔ፤ ዓይጎሮ ጌዔቶ ዒዛኮ ዜርጻ ዳውቴ ፃጳፓ ማዔሢሮኬ። 5ዒዚ ፃኣፒንታኒ ዓኣዼሢያ ጎጳዺ ዓኣ፥ ዒዛኮ ዖኦጮዞ፥ ማይራሞና ዎላኬ። 6ዔያታ ላምዖንሢ ቤቴሌሄሜ ካታሞይዳ ዓኣንቴ ማይራሞኮ ሾይጾ ኬላ ሄሌም፥ 7ዒኢካ ዒዞኮ ኮይሮ ናዓሢ ሾዓዖ ናይ ዓርቆ ቱርጫና ካንቄኔ፤ ሾኦጫ ዎርቃ ቤዛ ቤሲ ዔያታ ዴንቂባኣሢሮ ባይ ሞስካ፥ ባኣታ ሙዖ ሙዓ ጎንጋላ ናዓሢ ላይሤኔ። 8ዬኖ ዓጮይዳ ካታሞኮ ዙላ፥ ቦኦሎይዳ ቆልሞ ሄንቂ ሞኦሢዳ ዎርቃ ናይ ዓኣኔ። 9ዒማና ዔያቶም ፆሲ ኪኢታንቻሢ ጴዼም፥ ፆሲኮ ቦንቾ ፖዓ ዔያቶ ዑጻ ፖዔሢሮ ሚርጌና ዔያታ ዒጊጪ ዲቃቴኔ፤ 10ኪኢታንቻሢ ጋዓንቴ፦ “ሃይ ዒንሢ ዎይታይ? ዒጊጪፖቴ፤ ዴሬም ቢያ ዼኤፒ ዎዛ ማዓ ኮሺ ሃይሴ ታ ዒንሢም ኬኤዛንዳኔ፤ 11ዋይዙዋቴ! ሓኖ ዳውቴ ካታሞይዳ ዼኤሻ ዒንሢም ሾይንቴኔ፤ ዒዚያ ጎዳ ኪሪስቶሴኬ። 12ዬያኮ ማላታ ያዺ ማዓንዳኔ፦ ናይ ዓርቆ ቱርጫና ካንቂንቴ ናይ፥ ባይ ባርታይዳ ባኣታ ሙዖ ሙዓ ጎንጋላ ላሂ ዓኣንቴ ዒንሢ ዴንቃንዳኔ” ጌዔኔ። 13ዬማና ዔያታ ዔሩዋንቴ ሚርጌ ጫሪንቺ ኪኢታንቻ ኪኢታንቻሢና ዎላ ጴዻዖ ፆሲ ጋላቲሢና፦ 14“ጫሪንጮይዳ ፆሲም ቦንቾ ማዖም፤ ሳዖይዳኣ ዒዚ ናሽካ ዓሶም ቢያ ኮሹሞ ማዖም” ጌዔኔ። 15ኪኢታንቾንሢ ዔያቶይዳፓ ዱማዺ ሌካ ጫሪንጮ ዴንዴ ዎዶና ቆልሞ ሄንቃ ናኣታ ዎሊ ኮይላ፦ “ዓካሪ ቤቴሌሄሜ ኑ ዴንዲ፥ ሃሢ ማዔ ባኮና ጎዳ ኑም ፔጋሲ ዻዌ ባኮ ኑ ዛጎም” ጌዔኔ። 16ዔያታ ዒማና ዑኬና ዴንዳዖ ማይራሞና ዮሴፔና ዴንቄኔ፤ ሃሣ ናዖዋ ባኣቶ ባርታ ባኣታ ሙዖ ሙዓ ጎንጋላ ላሂ ዓኣንቴ ዴንቄኔ። 17ናዓሢ ዔያታ ዛጌሢኮ ጊንፃ ኪኢታንቻሢ ዒዛ ዛሎ ዔያቶም ኬኤዜሢ ዔያታ ማይራሞና ዮሴፔናም ኬኤዜኔ። 18ቆልሞ ናኣታ ኬኤዜ ባኮ ዋይዜ ዓሳ ቢያ ዲቃቲ ሄርሼኔ። 19ማይራማ ጋዓንቴ ዬያ ቢያ ባኮ ፔ ዒና ዓርቂ ማላኔ። 20ቆልሞ ናኣታ ቢያ ባካ ኪኢታንቻሢ ዔያቶም ኬኤዜሢጉዲ ማዔም ዔያታ ዛጌሢና ዋይዜሢናሮ ፆሲ ቦንቺ ቦንቺ ሃሣ ጋላቲ ጋላቲ ዔያታ ሙኬ ቤዞ ማዒ ዴንዴኔ። 21ናዓ ሾይንቴስካፓ ሳሊ ኬሊኮ ጊንፃ ናዖኮ ዓቲንቶ ቤርቶ ቲቂፆ ዎጎ ኬሎና ሱንፃ ዒዛኮ “ዬሱሴ” ጌይንቴኔ። ዬይያ፦ ሓጊ ዒንዳ ዒዛ ጎጳዹዋንቴ ቤርታ ኪኢታንቻሢ ዒዛም ጌሤ ሱንፆኬ። 22ሙሴኮ ዓሶ ዎይሦ ዎጎ ጎይጾና ዑጾ ጌኤሺፆ ዎጋ ጋፓ ኬላ ሄሌሢሮ ናዓሢ ጎዳም ዔያታ ሺኢሻኒ ዔኪ ዬሩሳላሜ ዴንዴኔ። 23ዬያ ዔያታ ዓይጎሮ ማዼይ ጌዔቶ ጎዳኮ ዎጎይዳ፦ “ዓቲንቄ ማዔ ቶይዲ ናይ ቢያ ጎዳም ዒንጊንቲ ዱማዼያ ማዖንጎ” ጌይንቲ ፃኣፒንቴሢሮኬ። 24ዬያጉዲ ሃሣ ጎዳኮ ዎጎይዳ፦ “ላምዖ ኪሬ፤ ማዒባኣቴ ላምዖ ዶኦሌ ናይ ሚቺ ዒንጎ ካኣዦም ዒንጋንዳያ ኮይሳኔ” ጋዓሢሮኬ። 25ዒማና ዬሩሳላሜይዳ ሲሞኔ ጎዖ ፔቴ ዓሲስኬያ ዓኣኔ፤ ዒዚያ ፂሎ ሃሣ ፆሲ ዒጊጫ ዓሲኬ፤ ዒስራዔሌኮዋ ሃጊ ማዓንዳ ዻቂንቶ ዎዞ ካፓያ ሃሣ ዓያና ጌኤሺያ ዒዛና ዓኣያኬ። 26ዒዚ ጎዳፓ ማዔ፥ ሜሲሔ ዛጉዋዖ ሃይቂንዱዋኣሢ ዓያና ጌኤሺ ዒዛም ቤርታ ዔርዜያኬ። 27ዬኖ ኬሎ ዓያና ጌኤሺ ዒዛ ዔቂሴም ጌኤዦ ማኣሪ ዒ ዓኣዼኔ፤ ዒማና ዮሴፔና ማይራሞና ካኣዦ ዎጎ ኩንሣኒ ናዓሢ ዔኪ ጌኤዦ ማኣሪ ጌሌኔ። 28ዒማና ሲሞኔ ናዓሢ ኮንቂ ፆሲ ጋላቲሢና፦ 29“ታ ጎዳሢዮ! ሓይሾ፥ ኔ ታኣም ኬኤዜ ሃጊ ማዓንዳ ዎዞ ቃኣላ ኩሜኔ፤ ዓካሪ ሃሢ ታና ኔኤኮ ማዻሢ ኮሺና ዔኬ፤ 30- 31ታኣኒ ታ ዓኣፒና ዓሶም ቢያ ኔ ጊኢጊሼ፥ ዼኤሻሢ ዛጌኔ፤ 32ዒዚ ዓይሁዴ ማዒባኣ ዓሶም ጎኑሞ ፔጋሲ ዻዋ ፖዒ ማዓንዳኔ፤ ኔኤኮ ዴሮ ዒስራዔሌ ዓሶዋ ዒ ቦንቺሳንዳኔ” ጌዔኔ። 33ዮሴፔና ማይራሞና ናዓሢ ዛሎ ጌይንቴ ባኮ ቢያና ዲቃቲ ሄርሼኔ። 34ሲሞኔ ዔያቶ ዓንጄሢኮ ጊንጻ ዱማና ናዓሢኮ ዒንዶ ማይራሞም፦ “ሃይ ናዓሢ ዒስራዔሌይዳ ሚርጌ ዓሶኮ ባይሲንታ፤ ሃሣ ሚርጌ ዓሶኮ ጋዓንቴ ዻቂንታ ካራ ማዓንዳኔ፤ ዒዚ ሚርጌሢ ዒዛ ጎናሲ ዔኩዋ ማላታ ማዓንዳኔ። 35ዬያና ሚርጌ ዓሶኮ ዒኖይዳ ዓኣሺንቴ ማሊጻ ፔጋዺ ጴዻንዳኔ፤ ዖዪሢያ ኔኤኮ ዒኖ ጬንቻ ዓፓሮጉዲ ቲቃንዳኔ” ጌዔኔ። 36ዬያጉዲ ሃሣ ዬኖ ዎዶና ዓሴሬ ዜርጾይዳፓ ማዔ፥ ፓኑዔኤሌ ጎዖሢኮ ናዎ፥ ሃኣና ጌይንታ ፆሲ ማሊሢ ኬኤዛስኬና ዓኣኔ። ዒዛ ሚርጌ ጋርቼ ላኣሊኬ፤ ዓኒና ዎላ ዒዛ ላንካይ ሌዔ ዴዔስካፓ ዓኒ ዒዞኮ ሃይቄኔ፤ 37ዬካፓ ሌዓ ዒዞኮ ሳሊታሚ ዖይዶ ማዓንዳያ ሄላንዳኣና ጌኤዦ ማኣራፓ ዱማዹዋዖ ሙኡዚ ሓሺ ሺኢቆ ሺኢጲሢ ሺኢቂ ሺኢቂ ሮኦሪና ዋንቴና ቢያ ፆሲም ማዻያኬ። 38ዬኖና ዒዛ ሙኪ ፆሲ ጋላቲሢ ዓርቄኔ፤ ናዓሢ ዛሎዋ ዬሩሳላሜኮ ዻቂንቶ ሃጊ ማዓንዳ ዎዛ ጌሢ ካፓዞንሢም ቢያ ኬኤዜኔ። 39ጎዳኮ ዎጎይዳ ዓይሢንቴ ዎጎ ቢያ ኩንሤስካፓ ጌሊላይዳ ዓኣ ዔያቶኮ ናንጎ ካታሞ ናዚሬቴ ዔያታ ማዒ ዴንዴኔ። 40ናዓሢያ ዑጊ ዶዲ ዶዲ ዓኣዼኔ፤ ዒናዺያ ዶዴኔ፤ ሓሣ ፆሲ ዒዛ ዓንጄኔ። 41ዮሴፔና ማይራሞና ሌዓ ሌዓ ዑሣ ዓኣዺጾ ቦንቾ ኬሎሮ ዬሩሳላሜ ዓኣዻያኬ። 42ዬሱሴኮ ሌዓ ታጶ ላምዖ ማዔም ቤርታ ዔርቴ ጎይፆ ጉዴያ ዬኖ ቦንቾ ቦንቻኒ ዔያታ ዓኣዼኔ። 43ቦንቾ ኬላ ጋፔም ዔያታ ማኣሪ ማዓዛ ዬሱሴ ዬሩሳላሜይዳ ዓቴኔ፤ ዮሴፔና ማይራሞና ጋዓንቴ ዒዚ ዒኢካ ዓቴሢ ዔሪባኣሴ። 44ጎይጾ ዓኣዻ ዓሶና ዒዚያ ዎላ ዓኣያ ዔያቶም ማሌሢሮ ፔቴ ኬሊ ጎይሢ ጉቤ ዔያታ ዓኣዻዖ ዔያቶኮ ዒጊኖና ፔ ላጎና ኮይላ ኮዒሢ ዒዛ ዓርቄኔ። 45ጋዓንቴ ዔያታ ዒዛ ዴንቃኒ ዳንዳዒባኣሢሮ ዒዛ ኮዒ ኮዒ ጊንሣ ዬሩሳላሜ ማዔኔ። 46ሓይሦ ኬሊኮ ጊንፃፓ ጌኤዦ ማኣራ ዔያታ ዒዛ ዴንቄኔ፤ ዒዚያ ዒኢካ ዎጎ ዔራ ዓሶ ባኣካ ዴዒ ዔያቶሲ ዋይዚ ሃሣ ዖኦጪሢያ ዖኦጫኔ። 47ዒዛሲ ዋይዛ ዓሳ ቢያ ዒዚ ማሊ ጶቂሣ ጶቂሢጾናሮ ሓሣ ዒ ማሃ ማሂጾና ዛሎሮ ዲቃቲ ሄርሻኔ። 48ዮሴፔና ማይራሞና ዒዛ ጌኤዦ ማኣሮይዳ ዴንቂ ዲቃቲ ሄርሻዖ ዒንዴላ ዒዛ ኮራ፦ “ታ ናዓሢዮ፥ ዓይጎሮ ኔ ኑና ሃያይዴይ? ኔኤኮ ዓዶና ታኣና ሜታዺ ኔና ኑ ኮዓንቴቱዋይ!” ጌዔኔ። 49ዬሱሴ ማሃዖ፦ “ዓይጎሮ ዒንሢ ታና ኮዔይ? ታኣኒ ታ ዓዶ ማኣራ ማዓንዳያ ኮይሳሢ ዒንሢ ዎንዴ ዔሩዋያዳ?” ጌዔኔ። 50ዔያቶም ጋዓንቴ ዒዚ ዬይ ጌዔ ባካ ዔርቲባኣሴ። 51ዬካፓ ዬሱሴ ዔያቶና ዎላ ናዚሬቴ ዴንዴኔ፤ ዒኢካ ዔያቶም ዒ ዓይሢንታኔ፤ ያዺ ማዓዛ ዒንዳ ዬያ ባኮ ቢያ ፔ ዒና ዓርቃኔ። 52ዬሱሴ ፆሲንታ ዓሲንታ ዎዛሳያ ማዔኔ፤ ሓሣ ዒናዺ ዔጶናኣ ዲጪ ዲጪ ዓኣዼኔ።
Copyright
Learn More